Fingerprint aa gulhey data base eh hadhan hushahalhaifi\nހުޅުމާލޭގައި ފުލުހުން ހަރަކާތްތެރިވަނީ. ފިންގަޕްރިންޓާ ގުޅޭ ޑޭޓާ ބޭހެއް ހަދަަން ވަނީ ހުށަހަޅައިފައި---\nމީހުންގެ އައިޑެންޓިޓީ ވެރިފައިކުރެވޭ ގޮތަށް ފިންގަޕްރިންޓާ ގުޅޭ ޑޭޓާ ބޭހެއް ގާއިމުކުރުމަށް ރައްޔިތުންގެ މަޖިލީހުގެ ގައުމީ ތަރައްގީއާއި ތަރިކައިގެ ކޮމިޓީން ފާސްކޮށްފި އެވެ.\nކޮމިޓީން މިގޮތަށް ފާސްކުރީ އިންފޮމޭޝަން، ޓެކްނޮލޮޖީ، ސައިންސް އަދި ކޮމިއުނިކޭޝަންގެ ދާއިރާގައި ރާއްޖެ އޮތް ހާލަތު ދެނެގަންނަަން ހެދި އެސެސްމަންޓަށް ފަހު ގައުމީ ތަަރައްގީއާއި ތަރިކައިގެ ކޮމިޓީން ދިރާސާކޮށް އެކުލަވާލި ރިޕޯޓުގަ އެވެ.\nއައިސީޓީގެ ދާއިރާއާ ގުޅޭ އެެސެސްމަންޓު ހެދީ ދިއްގަރު ދާއިރާގެ އެމްޑީޕީ މެމްބަރު އިކްރާމް ހަސަން އެދިވަޑައިގަތުމަކާ ގުޅިގެންނެވެ.\nއައިސީޓީގެ ރިޕޯޓުގައި ބުނެފައިވާ ގޮތުގައި މި ވަގުތު ދިވެހިރާއްޖޭގައި އިންފޮމޭޝަން، ޓެކްނޯލޮޖީ، ކޮމިއުނިކޭޝަން އަދި ސައިންސްގެ ރޮނގުން މަސައްކަތްތައް ކުރެވެމުންދަނީ ގައުމަށް އެންމެ ފައިދާހުރި ގޮތެއްގައި ނޫން ކަމަށެވެ. އަދި އެ ދާއިރާ ރަނގަޅުކުރަން ގިނަ ކަންތައްތަކެއް ކުރުމަށް ލަފާދީފައިވެ އެވެ.\nއެގޮތުން ތަފާތު ހިދުމަތްތައް ހޯދަންދާ އިރު އައިޑީ ކާޑު ހުށަހަޅަން ޖެހުމާއި އަދި އެ ކާޑުގެ ކޮޕީ ހައްދަންޖެހުމުގެ މައްސަލަ ފާހަގަކޮށްފައިވެ އެވެ. އެހެންނަމަވެސް އޭގެ ބަދަލުގައި ބަޔޮމެޓްރިކް ނިޒާމަކަށް ބަދަލުކޮށް ޕަބްލިކް އިންފްރާސްޓަކްޗާގެ ތެރެއަށް ޑިޖިޓަލް ސެޓްފިކެޓް ވަނުމުގެ މުހިއްމުކަން ފާހަގަކޮށްފައިވެ އެވެ. އަދި ވާކް ޕަމިޓް ވިޒާ ހޯލްޑަރެއް ކަމުގައި ވިޔަސް ފިންގަ ޕްރިންޓުން އެ މީހެއްގެ ތަފުސީލު އެނގުން މުހިންމު ކަމަަށެވެ.\nއެހެންކަމުން ހިދުމަތް ހޯދާ ފަރާތްތަކަށް އަމާޒުކޮށް މީހާގެ ސިފައާއި، އިނގިލީގެ ނިޝާނުން އެމީހާގެ އައިޑެންޓިޓީ ވެރިފައިކުރެވޭ ގޮތަށް އޮންނަ ސެންޓްރަލް ޑޭޓާ ބޭސް ނިޒާމެއް ގާއިމުކުރުމަށް ކޮމިޓީގެ ރިޕޯޓުގައި ހުށަހަޅައިފައިވެ އެވެ.\nރިޕޯޓުގައި ހިމެނޭ އިތުރު ހުށަހެޅުންތައް\nކޮމިއުނިކޭޝަންގެ ދާއިރާއިން ދުނިޔެ ހޯދަމުންދާ ކުރިއެރުންތަކާއެކު، އަލަށް އުފެދިފައިވާ ޒަމާނީ އެކި ޚިދުމަތްތައް ދިވެހިރާއްޖެއަށް ގެނައުމަށް ބާރުއަޅައި، އެކަންކަމާ ގުޅިގެން ޤާނޫނުތަކާއި ގަވާއިދުތަކަށް ގެންނަންޖެހޭ އެންމެހާ އިޞްލާޙްތައް ގެނައުމަށް؛\nއައިސީޓީގެ ދާއިރާ އިތުރަށް ފުޅާކޮށް ހަރުދަނާކުރުމަށްޓަކައި ޗީފް ޓެކްނޯލޮޖީ އޮފިސަރާއި އެންވަޔަރަމަންޓް މިނިސްޓްރީއާއި ކަމާގުޅޭ އެންމެހައި ފަރާތްތައް ގުޅިގެން ކުރިއަށް އޮތް ހަތަރު މަސް ދުވަހުގެ ތެރޭގައި އިންފޮމޭޝަން، ޓެކްނޮލޮޖީ ސައިންސް އަދި ކޮމިއުނިކޭޝަންގެ ދާއިރާގެ އިމްޕްލިމެންޓޭޝަން ޕްލޭނެއް އެކުލަވާލައި ނިންމުމަށް.\nރައްޔިތުންގެ މަޖިލިސް މިނިސްޓްރީ އޮފް އެންވަޔަރަންމެންޓް\nމަޖިލީހުގައި ވޮައިސް ރިކޮގްނިޝަން ބޭނުން ކުރަނީ


ދެކުނު އެފްރިކާގެ ކުރީގެ ރައީސް ނެލްސަން މަންޑޭލާ އަވަހާރަވުމާ ގުޅިގެން، އެކަމުގެ ހިތާމައިގައި ރައީސުލްޖުމްހޫރިއްޔާގެ ނައިބު ޑޮކްޓަރ މުޙައްމަދު ޖަމީލް އަޙްމަދު، ދެއްވި ބަޔާން - The President's Office\nދެކުނު އެފްރިކާގެ ކުރީގެ ރައީސް ނެލްސަން މަންޑޭލާ އަވަހާރަވުމާ ގުޅިގެން، އެކަމުގެ ހިތާމައިގައި ރައީސުލްޖުމްހޫރިއްޔާގެ ނައިބު ޑޮކްޓަރ މުޙައްމަދު ޖަމީލް އަޙްމަދު، ދެއްވި ބަޔާން\n6 ޑިސެންބަރު 2013، ރިފަރެންސް: PRO/NRJ/2013/2\nދެކުނު އެފްރިކާގެ ކުރީގެ ރައީސް ނެލްސަން މަންޑޭލާ، ރޭ އަވަހާރަވުމާ ގުޅިގެން، ދެކުނު އެފްރިކާއަށާއި އަދި މުޅިދުނިޔެއަށް ލިބުނު ފުން ހިތާމައިގައި ދިވެހި ސަރުކާރު ބައިވެރިވެ، ނެލްސަން މަންޑޭލާގެ އަނބިކަނބަލުންނަށާއި، ޢާއިލާގެ ބޭފުޅުންނަށާއި، ދެކުނު އެފްރިކާގެ ރައީސް ޖޭކަބް ޒޫމާ އަށާއި، ދެކުނު އެފްރިކާގެ ރައްޔިތުންނަށް، ދިވެހި ސަރުކާރާއި ރައްޔިތުންނާއި، ރައީސުލްޖުމްހޫރިއްޔާގެ ނަންފުޅުގައާއި އަދި އަޅުގަނޑުގެ އަމިއްލަ ނަމުގައި، ވަރަށް އިޚުލާޞްތެރިކަމާއެކީގައި ތަޢުޒިޔާ ދަންނަވަން.\nނެލްސަން މަންޑޭލާ އަވަހާރަވި ޚަބަރު އަޅުގަނޑުމެން އެހީ، ވަރަށް ފުން ހިތާމައާ އެކުގައި. ދެކުނު އެފްރިކާއަކީ ރާއްޖެއާ ވަރަށް ގާތް ގުޅުމެއް އޮންނަ، އެކުވެރި ޤައުމެއް. އެހެންކަމުން، ރާއްޖެއާ މިހާ ގާތް ގުޅުމެއް އޮތް ޤައުމެއްގެ ވަރަށް މުހިންމު ޝަޚުޞިއްޔަތެއް މިދުނިޔެއާ ވަކިވެވަޑައިގަތުމަކީ ދިވެހި ސަރުކާރަށްވެސް ލިބުނު ވަރަށް ފުން ހިތާމައެއް. މި ހިތާމައިގައި ބައިވެރިވުމުގެ ގޮތުން، މާދަމައިން ފެށިގެން3ދުވަސް ވަންދެން ދިވެހި ޤައުމީ ދިދަ ބައިދަނޑިއަށް ތިރިކުރެއްވުމަށް ރައީސުލްޖުމްހޫރިއްޔާ މިހާރު ވަނީ ހަމަޖައްސަވާފައި. އަދި ނެލްސަން މަންޑޭލާގެ ޖަނާޒާގައި ރައީސުލްޖުމްހޫރިއްޔާގެ ފަރާތްޕުޅުން ޚާއްޞަ މަންދޫބެއްގެ ގޮތުގައި، ރައީސުލްޖުމްހޫރިއްޔާގެ އޮފީހުގެ މިނިސްޓަރު އަލްފާޟިލް މުޙައްމަދު ޙުސައިން ޝަރީފު ފޮނުއްވާގޮތަށް ރައީސުލްޖުމްހޫރިއްޔާ މިހާރުވަނީ ނިންމަވާފައި.\nނެލްސަން މަންޑޭލާއަކީ، މުޅި ދުނިޔެ ޚާއްޞަ ޤަދަރެއް ދީފައިވާ ބައިނަލްއަޤުވާމީ ޝަޚުޞިއްޔަތެއް. ލާމަސީލު ބޭފުޅެއް. މި ޖީލުގެ ގިނަބައެއްގެ އިޙުތިރާމާއި ޤަދަރާއި ލޯބި ހޯއްދަވާފައިވާ ބޭފުޅެއްވެސްމެ. އެމަނިކުފާނު އެންމެބޮޑަށް ފާހަގަވެގެންދަނީ، އިންސާނީ ހަމަހަމަކަމާއި ޙައްޤުތައް ކަށަވަރުކޮށްދެއްވުމަށް ވަކާލާތުކުރައްވައި، ނަމޫނާ ދެއްކެވި ޝަޚުޞިއްޔަތެއްގެ ގޮތުގައި. އަދި ނަސްލީ އިމްތިޔާޒު ނައްތާލެއްވުމަށް ބުރަމަސައްކަތްޕުޅުތަކެއް ކުރެއްވި ހިތްވަރުފުޅުގަދަ ބޭފުޅެއްގެ ގޮތުގައި.\nނެލްސަން މަންޑޭލާއަކީ ދިވެހި ރައްޔިތުންގެ މަޤްބޫލުކަން ހޯއްދަވާފައިވާ ޝަޚުޞިއްޔަތެއްވެސްމެ. އެމަނިކުފާނުގެ ޚިދުމަތްތަކާއި މަސައްކަތްޕުޅުތަކުން އަޅުގަނޑުމެންގެ ވަރަށްގިނަ ބަޔަކަށް ހިތްވަރު ލިބިގެންދިޔަ. އަޅުގަނޑު ގަބޫލުކުރާ ގޮތުގައި، މިނިވަންކަމާއި، އިންސާނީ ކަރާމާތްތެރިކަމާއި، ޙައްޤުތައް މިއަދުގެ ދުނިޔޭގައި އާންމު ބަސްތަކަކަށްވެ، އެކި ޤައުމުތަކުގެ ޤާނޫނުއަސާސީގައާއި ޤާނޫނުތަކުގައި އިންސާނީ ކަރާމާތާއި ޙައްޤުތަކުގެ ވާހަކަ ބަޔާންވެގެންދިޔަ އެންމެ މުހިންމު ސަބަބަކީ އެމަނިކުފާނުގެ މަސައްކަތްޕުޅު. އެމަނިކުފާނު ދެއްކެވި އިންސާނީ ހަމަހަމަކަމުގެ ރީތި ނަމޫނާގެ ސަބަބުން، ތަފާތު ދީންތަކުގެ މީހުންވެސް ޞުލްޙަވެރިކަމާއެކު އުޅުމާއި، އެކަކު އަނެކެއްގެ ޙައްޤުތަކަށް އިޙުތިރާމުކުރުމުގެ މުހިންމުކަން އެމަނިކުފާނުގެ ޢަމަލީ މަސައްކަތްޕުޅުން ވަނީ އަޅުގަނޑުމެންނަށް ދައްކަވާފައި. ޚާއްޞަގޮތެއްގައި އެމަނިކުފާނަކީ ބަދަލުހިއްޕެވުމުގެ އެއްވެސް ރޫޙެއް ގެންގުޅުއްވާފައިނުވާ ބޭފުޅެއްކަން، އަޅުގަނޑު މި ފުރުސަތުގައިވެސް ފާހަގަކުރަން. އެހެންކަމުން، މުޅިދުނިޔޭގެ ލޯތްބާއި އިޙުތިރާމާއި ޤަދަރު ހޯއްދަވާފައިވާ ބޭފުޅަކު، މިއަދު އަޅުގަނޑުމެންނާ ވަކިވެވަޑައިގަތުމަކީ، މުޅި ދުނިޔެއަށް ލިބުނު ވަރަށް ފުން ހިތާމައެއް. އަދި އެއީ، މުޅި އިންސާނިއްޔަތަށް ލިބުނު ފޫނުބެއްދޭވަރުގެ ބޮޑު ގެއްލުމެއް. މިކަން މިއަދު ދިވެހިރައްޔިތުންނާއި ދިވެހި ޤައުމު ފާހަގަކުރަން.\nނެލްސަން މަންޑޭލާއަށް ސައުތު އެފްރިކާގެ ރައްޔިތުން ދީފައިވާ ޤަދަރާއި ލޯބި ރަމްޒުވެގެންދަނީ، އެމަނިކުފާނަށް "މަޑީބާ" އަދި ޤައުމުގެ ބައްޕަ ނުވަތަ "ޓާޓާ" ގެ ނަމުން މުޚާޠަބުކުރާ ކުރުން. ނަސްލީ އިމްތިޔާޒާ ދެކޮޅަށް އޭ.އެން.ސީ. ގެ ވެރިޔެއްގެ ހައިސިއްޔަތުން ކުރެއްވި އިޙްތިޖާޖުގެ ސަބަބުން، 27 އަހަރުގެ ދިގުމުއްދަތެއް ބަންދުގައި ހޭދަކުރައްވަން ޖެހިވަޑައިގެންކަމުގައި ވީނަމަވެސް، އެމަނިކުފާނުގެ ޢަޒުމަށް ކުޑަވެސް ހީނަރުކަމެއް ނައިކަމީ، ދެކުނު އެފްރިކާ ދެކެ އެމަނިކުފާނު ލޯބިވެވަޑައިގެން މިންވަރު ރަމްޒުކޮށްދޭ ވަރަށް އަލިގަދަ ހެތްކެއް. އަދި ދެކުނު އެފްރިކާގެ ތާރީޚުގައި އެޤައުމުގެ ވެރިކަމަށް އިންތިޚާބުވެވަޑައިގަތް ފުރަތަމަ ކަޅު ނަސްލުގެ ބޭފުޅަކަށްވެގެންދިޔައީވެސް ނެލްސަން މަންޑޭލާކަން އަޅުގަނޑު ފާހަގަކުރަން. އެއީ، ނަސްލީ އިމްތިޔާޒާ ދެކޮޅަށް ކުރެއްވި މަސައްކަތްޕުޅު ހާމަވެގެންދާ ޙަޤީޤަތެއް. އަދި އެމަނިކުފާނުގެ މަތިވެރި ޚިދުމަތް، މުޅިދުނިޔެ ގަބޫލުކުރާ ކަމުގެ ފާޅުކަންބޮޑު ހެތްކެއްގެ ގޮތުގައި ނޮބެލް ޞުލްޙައިގެ އިނާމު، މަންޑޭލާއަށް ލިބިވަޑައިގެންކަން ފާހަގަކުރެވޭ. ރޭ މަންޑޭލާ އަވަހާރަވުމާ ގުޅިގެން، މުޅި ދުނިޔެއަށް ގެއްލިގެން މިދިޔައީ، މިޖީލު ދުށް އެންމެ އަގުހުރި ޚިދުމަތްތަކެއް ކޮށްދެއްވި ލާމަސީލު ޝަޚުޞިއްޔަތު. އެތައް ބިލިޔަން ރައްޔިތުންނަކަށް ހިތްވަރާއި ޢަޒުމް ލިއްބައިދިން ލީޑަރެއް.\nއަޅުގަނޑުގެ މި ކުރު ބަޔާން ނިންމާލާނީ، ނެލްސަން މަންޑޭލާގެ ފުރާނައަށް ހެޔޮ ރަޙުމަތަށް އެދި ދުޢާ ދަންނަވަމުން. އެމަނިކުފާނުގެ އަނބިކަނބަލުންނަށާއި ޢާއިލާގެ ބޭފުޅުންނަށް މި ލިބިވަޑައިގެންނެވި ފުން ހިތާމައަށް ކެތްކުރުމުގެ ހިތްވަރުދެއްވުންއެދި ދަންނަވަމުން. އަދި ދެކުނު އެފްރިކާގެ ރައީސް ޖޭކަބް ޒޫމާ އަށާއި، ދެކުނު އެފްރިކާގެ ސަރުކާރަށާއި ރައްޔިތުންނަށް އަދިވެސް އެއްފަހަރު، ވަރަށް އިޚުލާޞްތެރިކަމާއެކު ދިވެހި ރައްޔިތުންނާއި، ދިވެހި ސަރުކާރާއި، ރައީސުލްޖުމްހޫރިއްޔާގެ ނަންފުޅުގަޔާއި އަޅުގަނޑުގެ އަމިއްލަ ނަމުގައި ތަޢުޒިޔާ ދަންނަވަމުން.


ޔޫތު ފުޓްސަލް މުބާރާތް: ޒީ-ކޮލެޖް އާއި އެފްސީ ދޫނޑިގަލޯނާ އަށް މޮޅެއް – Mikal News\nމިއަދު ކޮވިޑް-19 އިން ޕޮޒިޓިވްވީ 11 މީހުން\nކޮވިޑް އަޕްޑޭޓް: މިއަދު ވެސް ޕޮޒިޓިވްވީ6ދިވެހިން\nހިސާނުގެ ބިލާއި ދެކޮޅަށް ވޯޓުދެއްވި އެމްޑީޕީ4މެންބަރުންގެ ތެރޭގައި ފުވައްމުލަކު3މެންބަރުން\nކޮވިޑް އަޕްޑޭޓް: މިއަދު ޕޮޒިޓިވްވީ7ދިވެހިން\nގެދޮރުވެރި ކުރުމުގެ ލޯނުން ހެޔޮ ބަދަލެއް ލިބޭނެ\nޔޫތު ފުޓްސަލް މުބާރާތް: ޒީ-ކޮލެޖް އާއި އެފްސީ ދޫނޑިގަލޯނާ އަށް މޮޅެއް\nޔޫތު ފުޓްސަލް މުބާރާތް: ފުރަތަމަ މެޗުން ދޫނޑިގަލޯނާ ޔޫތު ޓީމުގެ މައްޗަށް 0-4 ގެ ފަސޭހަ މޮޅެއް ޒީ-ކޮލެޖުން ހޯދި\nމިއަދު ފެށި ފުވައްމުލައް ޔޫތު ފުޓްސަލް މުބާރާތުގެ ފުރަތަމަ ދުވަހުގެ މެޗުތަކުން ޒިިކްރާ އިންޓަނޭޝަނަލް ކޮލެޖ(ޒީ-ކޮލެޖް) ޓީމާއި އެފްސީ ދޫނޑިގަލޯނާގެ ޓީމު މޮޅުވެއްޖެއެވެ.\nމުބާރާތުގެ ފުރަތަމަ މެޗުގައި މިއަދު ހަވީރު 3:30 ގައި ޒީ-ކޮލެޖާއި ދޫނޑިގަލޯނާ ޔޫތު ޓީމު ބައްދަލުކުރި މެޗު ނިމުނީ 4-0 ޒީ-ކޮލެޖް މެޗުން މޮޅުވެގެންނެވެ. މިމެޗުގެ މޮޅު ކުޅުންތެރިއަކަށް ހޮވިފައި ވަނީ ޒި-ކޮލެޖް ޓީމުގެ ޖާރޒީ ނަމްބަރު4ހުސައިން ފާރިސް އަބްދުﷲ އެވެ. މިއީ ގްރޫޕް 1 ގެ މެޗެކެވެ.\nޔޫތު ފުޓްސަލް މުބާރާތް: ފުރަތަމަ މެޗުން ޒީ ކޮލެޖް މޮޅުވީ 4-0 ން.\nމުބާރާތުގެ ދެވަނަ މެޗުގައި މިއަދު ހަވީރު 4:20ގައި މިސްކިތްމަގު އެނެމްނެގެ ގުޅުން (އެންމެން) ޓީމު އާއި ހޯދަޑު ހަވިއްތަ ފުޓްސަލް ޓީމު ބައްދަލުކުރި މެޗު ނިމުނީ3ލަނޑު3ލަންޑުން ދެޓީމު އެއްވަރު ވެގެންނެވެ. މިމެޗުގެ މޮޅު ކުޅުންތެރިއަކީ ހޯދަޑު ހަވިއްތަ ފުޓްސަލް ޓީމުގެ ޖާރޒީ ނަމްބަރު9ޝުއާއު އަހުމަދެވެ. މިއީ ގްރޫޕް2ގެ މެޗެކެވެ.\nޔޫތު ފުޓްސަލް މުބާރާތް:2ވަނަ މެޗު ހަވިައްތ ފުޓްސަލް ޓީމާއި އެންމެނެ ޓީމު 3-3 ވީ އެއްވަރު\nމުބާރާތުގެ3ވަނަ މެޗުގައި އެފްސީ ދޫނޑިގަލޯނާ ޓީމުން ވަނީ އެފްސީ ދަންޑަހެލު ޓީމު 3-2 ން ބަލިކޮށްފައެވެ. މިމެޗުގެ މޮޅު ކުޅުންތެރިއަކީ އެފްސީ ދޫނޑިގަލޯނާ ޓީމުގެ ޖާރޒީ ނަމްބަރު 12 މުހައްމަދު ޝުޖާއު އެވެ. މިއީ ގްރޫޕް3ގެ މެޗެކެވެ.\nޔޫތު ފުޓްސަލް މުބާރާތް:3ވަނަ މެޗު 3-2 ން އެފްސީ ދޫނޑިގަލޯނާ މޮޅުވީ އެފްސީ ދަންޑަހެލު ޓީމުގެ މައްޗަށް\nކޮންމެ ދުވަހަކުވެސް މުބާރާތުގެ3މެޗު ކުޅޭ ގޮތަށް ވަނީ ހަމަޖެހިފައެވެ. ކޮންމެ ގްރޫޕަކުން ވެސް އެންމެ މޮޅު ދެޓީމެއް ކުއަރޓަރ ފައިނަލަށް ދާނެއެވެ.\nމާދަމަ ފުރަމަ މެޗުގައި ވާދަކުރާނީ ގްރޫޕް4ގެ ދެ ޓީމު ކަމަށްވާ ފުވައްމުލައް ސިޓީ ޕޮލިސް ޓީމާއި އެފްސީ ދަޑިމަގު ޖޫނިއަރސް ގެ ޓީމެވެ. މާދަމާގެ ދެވަނަ މެޗުގައި ބައްދަލުކުރާނީ ގްރޫޕް 1 ގެ ދެޓީމުކަމަށްވާ ދޫނޑިގަލޯނާ ޔޫތު ޓީމު ދަޑިމަގު ބީޓީމެވެ. މާދަމާގެ ފަހު މެޗުގައި ގްރޫޕް2ގެ މިސްކިތްމަގު އެންމެންގެ ގުޅުން (އެންމެން) ޓީމު ބައްދަލުކުރާނީ ދޫނޑިގަލޯނާރ ޖޫނިއަރ ޓީމާއެވެ.\nގުޅުންހުރި މައުލޫތައް:ޔޫތު ފުޓްސަލް މުބާރާތް 2019\nޔޫތު ފުޓްސަލްގެ ދެވަނަ ބުރަށް ޒީ-ކޮލެޖް، ދަޑިމަގު ބީޓީ، އެންމެން ޓީމު\nޔޫތު ފުޓްސަލް މުބާރާތް މިއަދު ފަށަނީ\nޔޫތު ފުޓްސަލް މުބާރާތުގެ ޗެމްޕިއަންކަން އެފްސި ދަޑިމަގު ޓީމަށް\nޔޫތު ފުޓްސަލް މުބާރާތުގެ ކުއަރޓަރ ފައިނަލް ޓީމުތައް ހޮވިއްޖެ\nޔޫތު ފުޓްސަލް 2019: ގްރޫޕް3އަދި4ގެ ފަހު މެޗުގެ ފޯރިގަދަވާނެ\nއިކެބަނާ މޯލްޑިވްސް އިން ފުވައްމުލައް ސިޓީ ކައުންސިލަށް ކަނބިލިފެލާ ގަސްތަކެއް ހަދިޔާކޮށްފި


Ras Online - ޔޫރޯ 2020: ސްޕެއިން، އިޓަލީ، އިންގްލޭންޑް އަދި ޑެންމާކް ސެމީ ފައިނަލަށް\nޔޫރޯ 2020: ސްޕެއިން، އިޓަލީ، އިންގްލޭންޑް އަދި ޑެންމާކް ސެމީ ފައިނަލަށް\nއަހުމަދު ޔާމިން4ޖުލައި 2021 - 9:25\nރޭގެ މެޗުގައި ގޯލް ޖެހުމަށްފަހު އިންގްލެންޑްގެ ހެންޑަސަން\nޔޫރޯ ފުޓުބޯޅަ މުބާރާތުގެ ސެމީފައިލަގެ ޖާގަތައް ސްޕެއިން، އިޓަލީ، އިންގްލޭންޑް އަދި ޑެންމާކް ކަށަވަރު ކޮށްފިއެވެ.\nމުބާރާތުގެ ކުއާޓާ ފައިނަލުގެ ފުރަތަމަ މެޗުގައި ހުކުރު ދުވަހުގެރޭ ސްވިޒަލޭންޑް ޕެނަލްޓީގައި ބަލިކޮށް މުބާރާތުގެ ރެކޯޑް ޗެމްޕިއަން ޓީމު ސްޕެއިން ވަނީ ސެމީ ފައިނަލުގެ ފުރަތަމަ ޖާގަ ހޯދައިފަ އެވެ. ރަޝިޔާގެ ސެއިންޓް ޕީޓާސް ބާގް ސްޓޭޑިއަމުގައި ކުޅުނު މެޗުން ސްޕެއިން ކުރި ހޯދީ ފުރިހަމަ ވަގުތު ހަމަވި އިރު، 1-1 ގެ ނަތީޖާއަކުން މެޗު އެއްވަރުވުމުން ޖެހި ޕެނަލްޓީގައި ކުރި ހޯދައިގެންނެވެ. ސްވިޒަލޭންޑުން ޖެހި ހަތަރު ޕެނަލްޓީގެ ތެރެއިން ތިން ޕެނަލްޓީ ބޭކާރުވެގެން ދިޔަ އިރު، ސްޕެއިނުން ޖެހި ފަސް ޕެނަލްޓީގެ ތެރެއިން ތިން ޕެނަލްޓީ ވަނީ ކާމިޔާބު ކޮށްފަ އެވެ.\nމުބާރާތުގެ ސެމީ ފައިނަލްގެ ދެވަނަ މެޗުގައި ހުކުރު ދުވަހުގެ ރޭ ބެލްޖިއަމް 2-1 ގެ ނަތީޖާއަކުން ބަލިކޮށް އިޓަލީން ވަނީ މުބާރާތުގެ ސެމީފައިނަލުގެ ޖާގައެއް ހޯދައިފައެވެ. މިމެޗުގައި އިޓަލީގެ ފުރަތަމަ ގޯލު ކާމިޔާބު ކޮށްދިނީ ނިކޮލާ ބަރޭލާ އެވެ. އިޓަލީގެ ދެވަނަ ލަނޑު ފުރަތަމަ ހާފު ނިމުމުގެ4މިނިޓްކުރިން އެޓީމަށް ކާމިޔާބުކޮށް ދިނީ އިންސިންޔޭ އެވެ. ބެލްޖިއަމަށް ނަތީޖާގެ ފަރަގު ކުޑަކޮށްދިނީ ލިބުނު ޕެނަލްޓީއަކުން ރޮމެލޫ ލުކާކޫ އެވެ.\nސެމީފައިނަލުގައި އިޓަލީ ބައްދަލުކުރަން ޖެހޭނީ ކުއާޓާ ފައިނަލުގެ ފުރަތަމަ މެޗުގައި ސްވިޒަލޭންޑް އަތުން ޕެނަލްޓީޖަހައިގެން މޮޅުވެ ސެމީއިން ޖާގަހޯދި ސްޕެއިން އާއެވެ. މި މެޗު އޮންނާނީ އަންނަ އަންގާރަދުވަހުގެ ރޭ ދަންވަރު 12:00 ގައެވެ.\nމުބާރާތުގެ ކުއާޓާ ފައިނަލުގެ ތިންވަނަ މެޗުގައި ހޮނިހިރު ދުވަހުގެރޭ ޗެކް ރިޕަބްލިކް ބަލިކޮށް ޑެންމާކުން ސެމީ ފައިނަލުގެ ޖާގައެއް ހޯދައިފަ އެވެ. އަޒަރުބައިޖާނުގެ ބަކޫ އޮލިމްޕިއާ ސްޓޭޑިއަމުގައި ކުޅުނު މެޗުން ޗެކް ރިޕަބްލިކުގެ މައްޗަށް ޑެންމާކު ކުރި ހޯދީ 1-2 ގެ ނަތީޖާއަކުންނެވެ. މެޗުގެ ފަސްވަނަ މިނެޓްގައި ލިބުނު ކޯނަރަކުން ޑެންމާކަށް ލީޑު ނަގައިދިނީ ތޯމަސް ޑެލޭނީ އެވެ. ފުރަތަމަ ހާފު ނިމެންދަނިކޮށް ޑެންމާކަށް ނަތީޖާގެ ފަރަގު ބޮޑުކޮށްދިނީ ކޮށްދިނީ ކެޝްޕާ ޑޯލްބާގް އެވެ. ޗެކް ރިޕަބްލިކުން ފަރަގު ކުޑަކުރީ ޕެޓްރިކް ޝިކްގެ ގޯލުންނެވެ. މިފަހަރުގެ މުބާރާތުގައި އޭނާ ޖުމުލަ ފަސް ގޯލު ޖެހި އިރު، އެއަދަދަށް މުބާރާތުގައި ގޯލް ޖަހާފައިވަނީ ޕޯޗުގަލްގެ ކްރިސްޓިއާނޯ ރޮނާލްޑޯއެވެ.\nމުބާރާތުގެ ސެމީ ފައިނަލްގެ ހަތަރުވަނަ މެޗުގައި ހޮނިހިރު ދުވަހުގެ ރޭ ޔުކުރޭން 4-0 ގެ ބޮޑު ތަފާތަކުން ބަލިކޮށް އިނގިރޭސިވިލާތް ވަނީ މުބާރާތުގެ ސެމީފައިނަލުން ޖާގަ ހޯދައިފައެވެ. ރޭ އިނގިރޭސިންނަށް ލަނޑުތައް ޖަހާދީފައި ވަނީ ދެ ގޯލް ކާމިޔާބުކޮށްދިން ކެޕްޓަން ހެރީކޭން އާއި، ހެރީ މެގުއާ އާއި އަދި ބަދަލުކުޅުންތެރިއެއްގެ ގޮތުގައި ކުޅެން ނިކުތް ޖޯޑަން ހެންޑަސަންއެވެ.\nސެމީފައިނަލުގައި މިމަހުގެ7ވަނަ ދުވަހު އިންގުލޭންޑު ބައްދަލުކުރާނީ ރޭ ކުޅެވުނު ކުއާޓާފައިނަލުގެ3ވަނަ މެޗުގައި ޗެކްރިޕަބްލިކު އަތުން 2-1 ން މޮޅުވި ޑެންމާކް އާއިއެވެ.


Singapore gai video call medhuverikoh maruge hukumeh ihvaifi\nސިންގަޕޫރުގައި ވީޑިއޯ ކޯލް މެދުވެރިކޮށް މަރުގެ ހުކުމެއް އިއްވައިފި\nމިދިއަ އަހަރުވެސް ސިންގަޕޫރުގައި ހަތަރު މީހަކަށް އިއްވި މަރުގެ ހުކުމް ވަނީ ތަންފީޒު ކޮށްފައި. -- ފޮޓޯ: އީޕީއޭ\nމަސްތުވާތަކެތީގެ މައްސަލައެއްގައި ސިންގަޕޫރުގެ ކޯޓަކުން މެލޭޝިއާގެ ރައްޔިތަކަށް ވީޑިއޯ ކޯލް މެދުވެރިކޮށް މަރުގެ ހުކުމް އިއްވައިފި އެވެ.\nމުޅި އޭޝިއާ ސަރަހައްދުގައި ކޮވިޑް-19 އިގެ އަސަރު އެންމެ ބޮޑަށް ކޮށްފައިވާ ސިންގަޕޫރުގައި، ބަލި ފެތުރުން ކޮންޓްރޯލް ކުރުމަށް ޝަރީއަތްތައް ވެސް ކުރިއަށް ގެންދަނީ ވީޑިއޯ ކޯލް މެދުވެރިކޮށެވެ. ނަމަވެސް، މިއީ އެ ގައުމުގެ ތާރީހުގައި، ވީޑިއޯ ކޯލް މެދުވެރިކޮށް މަރުގެ ހުކުމެއް އިއްވި ފުރަތަމަ ފަހަރެވެ.\nހެރޮއިން ވިޔަފާރި ކުރުމުގެ ދައުވާ އުފުލާފައިވާ 37 އަހަރުގެ މެލޭޝިއާ ރައްޔިތެއް ކަމަށްވާ ޕުނިތަން ގެނަސަން ނަމަކަށް ކިޔާ މީހާ މަރަށް ހުކުމް ކޮށްފައި ވަނީ 2011 އިގެ މައްސަލައަކާ ގުޅިގެންނެވެ.\nވީޑިއޯ ކޯލް މެދުވެރިކޮށް މަރުގެ ހުކުމެއް އިއްވުމާ ގުޅިގެން ބައެއް ފަރާތްތަކުން ކަންބޮޑުވުން ފާޅުކުރަމުން ދިޔަ ނަމަވެސް، ގެނަސަންގެ ވަކީލު ވިދާޅުވީ، ވީޑިއޯ ކޯލް މެދުވެރިކޮށް އިއްވީ ހަމައެކަނި ހުކުމް ކަމަށާއި، ޝަރީއަތުގެ އިތުރު އެއްވެސް މަރުހަލާއެއް ކުރިއަށް ގެންގޮސްފައި ނުވާ ކަމަށެވެ. ނަމަވެސް، އެ ހުކުމް އިސްތިއުނާފު ކުރާނެ ކަމަށް އޭނާ ވަނީ ވިދާޅުވެފަ އެވެ.\nމަސްތުވާތަކެއްޗާ ދެކޮޅަށް ވަރަށް ހަރުކަށި ސިޔާސަތެއް ގެންގުޅޭ ސިންގަޕޫރުގައި ފާއިތުވި 10 ވަރަކަށް އަހަރުގެ ތެރޭގައި، މަރުގެ ހުކުމް އިއްވާފައިވާ އެތަކެއް ސަތޭކަ މީހުން ދަންޖައްސާފައިވާ ކަމަށް އެމްނެސްޓީ އިންޓަނޭޝަނަލުން ވަނީ ބުނެފަ އެވެ.\nމަސްތުވާތަކެތި މަރުގެ ހުކުމް ސިންގަޕޫރު + ކޮވިޑް-19\nލަންކާގައި މަރުގެ ހުކުމް ތަންފީޒު ކުރަން ޖައްލާދުން ނަގައިފި\nމަރުގެ ހުކުމް ތަންފީޒު ކުރާނެ ތާރީހު ވަނީ ކަނޑައަލާފައި: ސިރިސޭނާ\nލަންކާގައި މަރުގެ ހުކުމް ތަންފީޒު ކުރާނެ ޖައްލާދުން ހޯދަނީ


BREAKING: July 1 Vana Dhuvahu Maavarulu Airport Hulhuvanee - Vaguthu\nޖުލައި އެއް ވަނަ ދުވަހު މާވަރުލު އެއާޕޯޓު ހުޅުވަނީ\nމާވަރުލު އެއާޕޯޓްގެ މަސައްކަތް ބަލާލަން ދިއުން\nގއ. އަތޮޅުގައި ތަރައްގީކޮށްފައިވާ މާވަރުލު އެއަރޕޯޓުގެ ޚިދުމަތް އަންނަ ޖުލައި މަހުގެ ފުރަތަމަ ދުވަހު ފަށަން ތައްޔާރުވެއްޖެއެވެ.\nއެކަން ހާމަކޮށްފައި ވަނީ ޓްރާންސްޕޯޓް މިނިސްޓްރީން ދެންމެ ނެރުނު ބަޔާނެއްގައެވެ.\nމިއަދު އެ މިނިސްޓްރީން ނެރުނު ބަޔާނުގައި ވިދާޅުވެފައި ވަނީ، މިހާރު ޓެސްޓް ފްލައިޓް ޖައްސާ ނިމިފައިވާ މާވަރުލު އެއަރޕޯޓުގެ ޚިދުމަތް އަންނަ ޖުލައި މަހުގެ ފުރަތަމަ ދުވަހު ފެށިގެންދާނެ ކަމަށެވެ.\nމާވަރުލު އަށް އެއްކޮޅު ޓިކެޓުގެ ފެށޭ އަގު 827 ރުފިޔާ\nޖޫން 18, 2020 14:37\nމަރުޙަބާ ރައީސްޔާމީން މަނިކުފާނުގެ އަގުހުރިދުމަތައް ފައްފަށުން ޝުކުރުދަންނަވަން މިލިޔުންކޮޅުކިޔާފަ އެއްވެސް ބޭފުޅަކު ކަންބޮޑުވެ ނުލައްވާތި އެއީ މިފަދަ ޚިދުމަތެއް މިގަޢުމައްކޮއްދެވޭވަރުގެ ބަޔަކު ރައީސސްޔާމީންފިޔަވައި ނެތީތީވެ މިހެންމިބުނީ\nޖޫން 18, 2020 23:49\nޙަގީގަތް އެންމެންވެސް ގަބޫލުކުރަންޖެހޭ!! ރައިސް ޔާމީންގެ ތަރައްގީގެ ސްޕީޑަކީ އެއިރުވެސް އަދި މިހާރުވެސް އަޅުގަނޑުމެން ގިނަބަޔަކު ގަބޫލުކުރާ ގޮތުގައި މިހާތަނަށް މިރާއްޖޭގެ ވެރިކަންކުރި އެނޫން ބޭފުޅަކަށް ގެނެވުނު ސްޕީޑެއްނޫން!! ޔާމީންގެ ފަސް އަހަރުގެ ދައުރުގައި ރާއްޖޭގައި ހިންގާލީ ކުދިކުދި މަޝްރޫޢުތަކެއް އެކަންޏެއްނޫން!! ބޮޑެތި ބިޔަ އަދި ރާއްޖެއަށް އެހާމެ ބޭނުންތެރި ޕްރޮޖެކްޓްތަކެއް!! ރާއްޖޭގެ އިގުތިސޯދަށް އެއިން ރަގަނޅު އަސަރުކުރާނެ ޕްރޮޖެކްޓްތަކެއް!! އޭގެތެރޭ މާލެ ހުޅުމާލެ ހައިވޭއަކާއެކު ބްރިޖް ބިނާކުރުން!! ހުޅުލެ އެއަރޕޯޓްގެ ކޯޑް އެފްގެ މުޅިން އާރަންވޭ އަކާއެކު މުޅިން އާ ޓާމިނަލްގެ މަސައްކަތާއި، އާސީޕްލޭން ޓާމިނަލްއާއި ސީޕްލޭން ހެގަރާއި މިހެންގޮސް އެއަރޕޯޓުގައި ނުނިމި މިހާރު އެހިގަމުންދާ ހުރިހާ މަސައްކަތެއް!! ހުޅުމާލެ ޔޫތު ސިޓީގެ ނަމުގައި ބޮޑު ބިމެއް ހިއްކާ އެބިން އެއްވަރުކޮށް މަގުތައް ރަގަނޅު ފެންވަރަށް ހަދާ 25 ބުރީގެ އެތައް ޓަވަރެއް (7000 ފުލެޓް) ހެދުމާއި އެބިމާއި ކުރީގެ ހުޅުމާލެ ބިމާއި ދެމެދު އެއަޅާ އޯވަހެޑް ހަތަރު ބުރިޖާއި މިކަހަލަ އެތައް މަސައްކަތެއް!! 25 ބުރީގެ ދަރުމަވަންތަ ހޮސްޕިޓަލް އެންމެ ފަހުގެ ޒަމާނީ އާލާތްތަކާއެކު! ހުޅުމާލޭގައި މުޅިން އަލަށް ބިނާކުރި 58 މެގަވޯޓްގެ އިންޖީނުގެ!! މަހާ ޖައްރާފު!! ތެޔޮ އުފުލަން 4000 ޓަނުގެ ތެޔޮބޯޓެއް!! ފޮނަދޫގައި 60000 ކިއުބިކް ލީޓަރުގެ ތެޔޮ ރައްކާކުރެވޭ ގޮތަށް ތެޔޮ ފާމް ވިއުގަ ބޮޑުކުރުން!! މާލޭ ރިންގް ރޯޑް!! މާލެ ސިނާޢީ ސަރަޙައްދު!! އަތޮޅުތެރޭ އެތައް ޑޮމެސްޓިކް އެއަރޕޯޓްތަކެއް!! ރަސް ރަނި ބަގީޗާ!! ރަސްފަންނު!! އެނބޫދޫ ފަޅުގައި 800 މިލިއަން ޑޮލަރުގެ އިންވެސްޓެއް އެއޮތީ ބޭރުން ގެނަސް އެފަޅުގައި 8 ރިސޯޓް ބިނާކުރަމުން އެދަނީ!! މިހެންގޮސް ހަމަ ހުރިހާކަމެއް!! މީގެ ސަބަބުން ގައުމަށް އެތައްފައިދާއެއް ކުރާނެ!! ނަމަވެސް މިހާރު މިތިބަ މީހުން މިދަނީ ލޫޓުވަމުން!! ގައުމު ހިންގަން ނޭގި ދަރަނިވެރި ކުރުވަމުން ގައުމު!! މީހުންގެ ވަޒީފާތައް ގެއްލި ބިކަވެއްޖެ!! ދިވެހިން ނިކުމެ އަދިވެސް ކުރިން އޮތް ހާލަތައް ބަދަލުކުރެވޭނެ!! ގޭގައި ނުތިބެ މިކަމާއިގެން އުޅެމާ!! ތަރައްގީގެ ބާނީ އަދިވެސް ގެނެވޭނެ!! ހިތްވަރުކޮށްލާ!!\nޖޫން 18, 2020 17:24\nތަނެއްގަ އެއަރޕޯޓެއް ހުޅުވިޔަސް ރަށެއްގެ ސުކޫލެއް ހުޅުވިޔަސް ތަރައްގީގެބާނީ ފަށާފަހުރިމަސައްކަތް އަޅެމިހާރު މިހިރަބުނރާންތި ކީއްތަމިކުރަނީ ނުވައްޏާފައިބާފަ ކަންކުރެވޭވަރުގެ މީހުންނާ ހަވާލުކޮއްގެން ވެސް ރައްޔިތަކައް ކަމެއް ކޮއްދެވޭތޯބަލަންވެއްޖެނުން ސުކުރިއްޔާ ތަރައްގީގެބާނީ ރ ޔާމިނު\nޖޫން 18, 2020 17:32\nޝުކުރިޔާ...ރަޢިސް. . ޔާމިން\nޖޫން 18, 2020 23:58\nރައީސްޔާމީންގެ ދުރު ވިސްނޭސިޔާސަތު މުޅިއުމްރު ހޭދަކޮށް ލާނީ ރައީސްޔާމީންގެ އިންތިޒާރުގައި ރައީސްޔާމީން އާއުސް މިންތަކަކާއި އެކު އެބުރި އަންނާނެ ދުވަހަކަށް އިންތިޒާރު ކުރަން މާﷲ ރައީސް ޔާމީން އެބުރިއައުމުގެ މަގުފަހިކޮށް ދެއްވާށި އާމީން:\nޖޫން 19, 2020 10:44\nދެން އަންނަ ދައުރަކު ހުޅުވާނީ މިއަދުގެ ސަރުކާރުން ފަށާފަހުންނަ ޕޮރްޖެކްޓް ތަށް ދެ ދައުރު އެއްވެސް ސަރުކާރަކަށް މިހާރު ނުލިބޭތީ ވާގޮތް ހަޖަމް ކޮށްލާ


Bayaku keitherikan kolhunliyas Sarukaaruge hurihaa visnumeh, hurihaa heydhaeh rayyithunge rahkkaatherikamah! - One Online\nބަޔަކު ކެތްތެރިކަން ކޮޅުންލިޔަސް ސަރުކާރުގެ ހުރިހާ ވިސްނުމެއް، ހުރިހާ ހޭދައެއް ރައްޔިތުންގެ ރައްކާތެރިކަމަށް!\nއެއީ ދުނިޔޭގެ އެންމެ ބޮޑެތި ބާރުތަކެވެ. ވަސީލަތުގެ ގޮތުންނާއި އިގްތިސާދީ ގޮތުން ވެސް ކުރިއަރާފައިވާ ގައުމުތަކެވެ. މުޅި ދުނިޔެ އެއް ފަރާތަށް އެރިޔަސް އާރާއި ބާރު، ފައިސާއާއި ނުފޫޒަށް ބަލާއިރު އެގައުމުތައް ބައްޔެއް ނުކުރެވެ އެވެ. ނަމަވެސް ސިއްހީ ތަޖުރިބާކާރުންނާއި ކަމުގެ މާހިރުންގެ ލަފަޔާއި އިރުޝާދަށް ބީރުކަންފަތެއް އެގައުމުތަކުގެ ލީޑަރުން ދިނެވެ. ސީނުކަރައިން ކޮވިޑް 19 މުޅި ދުނިޔެއަށް ފެތުރެން ފަށައި، މަދު ދުވަސްކޮޅެއްގެ ތެރޭގައި އެތައް ބަޔަކު މަރުވެގެން ދިޔުމުން ވެސް އެގައުމުތަކުގެ ވެރިން ވިދާޅުވަމުން ގެންދެވީ އެއީ އާދައިގެ ރޯގާއެއް ކަމަށެވެ. ވެކްސިނެއް ހޯދިދާނެކަމުގެ ފޮނި ވާހަކަ ދެއްކެވިއެވެ. ނަމަވެސް އެގައުމުތަކަށް އާހިރުގައި ނަތީޖާ ވަރަށް ވެސް ހިއްޗެވެ. ކޮވިޑްގެ ބަލިމަޑުކަން އެގައުމުތަކަށް ފެތުރި، ކޮންމެ ދުވަހަކު އެތައް ސަތޭކަޔަކުން، އެތައް ހާހަކުން މީހުންތައް މަރުވާން ފެށީއެވެ. އާދައިގެ ރޯގާއެއް ކަމަށް ވިދާޅުވި ބަލި މިއަދު ވަބާއަކަށް ބަދަލުވެއްޖެއެވެ. ދެވަނައެއް ނެތް ކަމަށް ބުނަމުންދިޔަ ބާރުގަދަ، ފުދިފައި އޮތް ސިއްހީ ނިޒާމުތައް ފުނޑުފުނޑުވެ ބަލިމީހަކަށް ގުޅައިލާނެ ވެންޓިލޭޓަރުގަނޑެއް ބާވާނެ އައިސީޔޫ ބެޑެއްވެސް ނެތި، ހޮސްޕިޓާތަކުގެ ބޭރުގައި ކިޔު ހަދައިގެން ތިބޭން ޖެހޭ ހާލަތަށް ދިޔައީ އެވެ. އުމުރުން ދުވަސްވީ މީހުން މަރުވާން ދޫކޮށްލާން ޖެހޭ ހިސާބަށްވެސް ހާލަތު ދިޔައީއެވެ. އެ ގޮތް ބޭނުންވެގެނެއް ނޫނެވެ. އެކަމަކު ސިއްހީ މާހިރުންގެ ބަސް ނާހައި، ސިޔާސީންގެ އަމިއްލަ ގޮތް މޮޅުވާނެ ކަމަށް ބަލައި، އެގޮތަށް އަމަލުކުރުންމަތީ ގަދަފައި ވިއްދީމަ އެވެ.\nމިއަދު އެ ގައުމުތަކުގެ އިގްތިސާދު ވެސް އެދަނީ އިނދަޖެހެމުންނެވެ. ފުލުފުލުގައި ކޮވިޑުގެ އެތައް ރާޅެއް ބައެއް ގައުމުތަކަށް ވަނީ ނަގައިފަ އެވެ. މިއަދު ދުނިޔޭގެ ދިރާސާވެރީން ގަބޫލުކުރާ ހަގީގަތަކީ އެގައުމުތަކުން އެތައް ހާސް ފުރާނައެއް ގެއްލިގެން ދިއުމުގެ މައިގަނޑު ސަބަބަކީ ސިއްހީ މާހިރުންގެ ބަސް ނޭހުން ކަމަށެވެ. އަމިއްލަ ގޮތް އިހުތިޔާރުކޮށް ވާނެ އެއްޗެއް ވާން ދޫކޮށްލުމުން ކަމަށެވެ.\nހަތަރު ލައްކަ ހަމަނުވާ މި ކުޑަ ރާއްޖެއަކީ ނިކަމެތި ގައުމެކެވެ. ގައުމުގެ ރީތިކަން ބޭރު ކަރަކަރައިގެ މެހެމާނުންނަށް ވިއްކައިގެން، ބާނާ މަސްކޮޅު ބޭރަށް ފޮނުވައިގެން އިގްތިސާދު ހަމަޔަކަށް އަޅުވައިގެން އުޅެމުން އަންނަ ޖަޒީރާ ގައުމެކެވެ. މި ގައުމުގެ ރައްޔިޔުންގެ އެންމެ އަސާސީ ކަންކަމަށްވެސް އެހެން ގައުމުތަކަށް ބަރޯސާ ވާން ޖެހިފައިވާ ގައުމެކެވެ. މި ގައުމުގެ ސިއްހީ ނިޒާމު އޮތީ ފިރުކުމުގައެވެ. އެތައް ވެރީންނެއް އަރައި ފޭބިއިރުވެސް، އެކަށީގެންވާ ކުރިއެރުމެއް އެނިޒާމަކަށް ނައެވެ. އިޖްތިމާއީ އިގްތިސާދީ ގޮތުން އެތައް މައްސަލައެއް އެބަ ހުއްޓެވެ.\nނަމަވެސް މި ހުރިހާ ކަމަކާ އެކުވެސް، ކޮވިޑްގެ ބަލިމަޑުކަން މާލެއިން ފެނި މަހަކަށްވުރެ ގިނަ ދުވަސް ވެގެންދިޔައިރު މި ބަލި އަދި ރާއްޖެއިން ޖެހުނީ ހާހެއްހާ މީހުންނަށެވެ. ބަލީގައި މަރުވީ ހަތަރު މީހެކެވެ. މީގެންވެސް އެންމެންނަކީ ސީދާ ކޮވިޑު ބަލީގައި މަރުވި މީހުނެއް ނޫނެވެ. ބަންގްލަދޭޝް މީހާ މަރުވީ ސްޓްރޯކެއް ޖެހިގެންނެވެ. އޭނާ ހޭނެތުނީ، ކަޅުތުއްކަލާ ކޮށީގައި ހުރި ޖަންކްޝަނެއްގެ މަތިނެގި ވަގުތު އެރި ވަރުގަދަ ވިހަ ގޭހުގެ ސަބަބުންނެވެ. ހޮސްޕިޓަލަށް ގެންދިޔައީވެސް ހޭ ނާރައިގެންނެވެ.\nނިޒާމުތަކުގައި ހުރި އެތައް ގޮންޖެހުން ތަކަކާ އެކުވެސް، ކޮވިޑްގެ ބަލިމަޑުކަން މިވަނީ ކުރިން އަންދާޒާ ކުރިވަރާ ގާތަށްވެސް ރާއްޖޭގެ ނުފެތުރިއެވެ. އެކަމަށް ހަމްދު ކުރަމެވެ. ހިތާމަޔަކީ ސަރުކާރުން އެޅި ފިޔަވަޅުތައް ބައެއް މީހުން މިއަދު ބަލައިނުގަތުމެވެ. ސަރުކާރުން ކުރި އެ ހަރަދަކީ ބޭކާރު އެއްޗެއް ކަމަށް ބުނެ އެ ގޮތަށް ރައްޔިތުންނަށްވެސް ވިސްނައިދޭން މަސައްކަތްކުރަމުންދިއުމެވެ. މުޅި ގައުމުގެ ރައްކާތެރިކަމަށްވުރެ ވަކި ރަށެއް ނުވަތަ އަތޮޅެއްގެ ރައްކާތެރިކަން މުހިންމުވެ ކެތްތެރިކަން ކޮޅުންލައިގެން އުޅުމެވެ.\nނަމަވެސް މިކަމުގައި ސަރުކާރުން ހުރިހާ ފިޔަވަޅެއް ވެސް އަޅަމުން ގެންދިޔައީ ސިއްހީ ތަޖުރިބާކާރުންގެ އިރުޝާދާ އެކުގައެވެ. ދުނިޔޭގެ އެންމެ ކުރިއަރާފައިވާ ގައުމުތަކުން ތަޖުރިބާކުރި ހިތި ނަތީޖާއިން އިބުރަތް ލިބިގެން ތިބެ އެވެ. ބަލަބަލައި ތިއްބައި ދިވެހި އެތައް ހާސް ރައްޔިތުންނެއްގެ ފުރާނަ ދާތަން ދެކޭން ބޭނުން ނުވާތީ އެވެ. ހުދު ގައުމުގެ ވަލިއްޔުލްއަމްރު ވެސް ވިދާޅުވީ، އެންމެ އިސް ބަސް އަދި އެންމެ ފަހު ބަސް ވެސް ބުނާނީ ސިއްހީ މާހިރުން ކަމަށެވެ. ކޮންމެ ފުރާނައަކީ ވެސް އެހާމެ އަގުބޮޑު އެއްޗެއް ކަމަށް ވިސްނައިގެން، ސަރުކާރުން މަސައްކަތް ކުރަމުން އައީ ރައްޔިތުންގެ ރައްކާތެރިކަމަށެވެ. އިގްތިސާދުވެސް އަދި ދެން ހުރި އެހެން ހުރިހައިކަމެއްވެސް އަންނާނީ ރައްޔިތުންގެ ސިއްހީ ރައްކާތެރިކަމަށްވުރެ ފަހުން ކަމަށް ބުނަމުންނެވެ.\nއެގޮތުން މާލެއިން ކޮވިޑް ޖެހިފައި ހުރި މީހަކު ފެނުނު ފުރަތަމަ ދުވަހު ސިއްހީ އިދާރާތަކާއި ކަމުގެ މާހިރުން ލަފާކުރީ ރާއްޖޭގައި 96000 ވުރެ ގިނަ މީހުންނަށް ކޮވިޑް ޖެހޭނެ ކަމަށެވެ. މާލެ ސަރަހައްދުން އެކަނި ވެސް 46000 ކަމަށް ނަންބަރު ޖަހައިގެންނެވެ. އަދި ކޮވިޑަށް ތައްޔާރު ނުވެ އޮއްވައި މުޖުތަމައުގެ ތެރެއަށް އެބަލި ފެތުރިއްޖެނަމަ 10000 އަށްވުރެ ގިނަ މީހުން މަރުވެދާނެ ކަމުގެ އިންޒާރު ދިނެވެ.\nމިއީ ބޮޑެތި ހިސާބު ނަންބަރުތަކެކެވެ. މުޅި ގައުމު ބިރުން ސިއްސައިގެން ދިޔަ ނުރައްކާތެރި އިންޒާރުގެ އަދަދު ތަކެކެވެ. އެކަމަކު އެއީ އޭރުގެ ހާލަތު އޮތް ގޮތެވެ. އެ އަދަދުތަކަކީ، ދުނިޔެ އޭރު ދައްކަމުން ދިޔަ ހަގީގަތުގެ މައްޗަށް ނެރުނު އަދަދުތަކެކެވެ. ހަރުދަނާ ފިޔަވަޅެއް ނޭޅި، ސިއްހީ މާހިރުންގެ ބަސް ބޮލާލައި ޖެހި ގައުމުތަކުން އޭރު ދިޔައީ ދުވާލަކު އެތައްހާސް ބަޔަކު ބައްޔަށް ޕޮޒިޓިވް ވަމުންނެވެ. މަރު މީޓަރު ދިޔައީ ރާސްލާފައި މައްޗަށެވެ. ކޮންމެ ދުވަހަކު އެތައް ހާސް މަރެކެވެ. ބަލަބަލައި ތިއްބައި ދުނިޔޭގެ އެންމެ ބޮޑެތި ގައުމުތަކުގެ ސިއްހީ ނިޒާމުތައްވެސް ފެއިލިވެ، ފަރުވާ ދެވޭނެ ވަސީލަތްތައް ހުސްވެ، އެއްވެސް ފަރުވާއެއް ނުދެވިގެންވެސް މަރުވީ ކިތައް ހާސް މީހުންކަމެއް އެނގޭ ބަޔަކުވެސް ނެތެވެ.\nދުނިޔޭގެ ބޮޑުބަޔަކަށް ވައިރަސް ފެތުރި ގައުމުތަކުން ދަތުރުފަތުރު ހުއްޓާލަން ފަށާފައިވާތީ، އޭރުވެސް ރާއްޖޭގެ އިގްތިސާދު އޮތީ ކަރުތާފެނުގައެވެ. ގެނބެމުން ދަނީ އެވެ. ނަމަވެސް ދުނިޔޭގެ އެހެން ގައުމުތަކަށް ވަމުން އަންނަ ގޮތަށް ބަލައި، ރައްޔިތުންގެ ރައްކާތެރިކަމަށް ސިއްހީ މާހިރުންނާއި ޑޮކްޓަރުންގެ އިރުޝާދާއެކު ސަރުކާރުން ހަރުދަނާ ބޮޑެތި ފިޔަވަޅުތަކެއް އަޅަން ފެށިއެވެ. މިފިޔަވަޅުތައް އެޅުމުގައި ވިސްނުމަކަށް އިސްކުރީ އެންމެ ފުރަތަމަ ރައްޔިތުންގެ ސިއްހީ ރައްކާތެރިކަމެވެ. ގައުމު އޮންނާނީ އެ ގައުމެއްގައި ރައްޔިތުން ތިބެގެންނެވެ.\nމާލެއިން ކޮވިޑް ފެނުނު ދުވަހު، ކުއްލިއަކަށް މުޅި މާލެ ލޮކްޑައުން ކުރިއެވެ. އެއީ މާލޭގައި ބަލި ޖެހިފައި ތިބީ ކޮން ބައެއްކަން ނޭނގޭ ހާލުގައި އޮތުމުން ރަށްރަށަށް ބަލި ދިއުމުގެ މަގު ބަންދުކުރުމަށެވެ. އެޔަށްފަހު އެއްރަށުން އަނެއް ރަށަށް ނުދެވޭނެ ގޮތަށް މުޅި ރާއްޖެ ވެސް ބަންދުކުރިއެވެ. މި ފިޔަވަޅުގެ ނަތީޖާއަކަށް ވެގެން ދިޔައީ ލޮކްޑައުންއަށް 30 ދުވަސް ވެގެން ގޮސްފައިވާ އިރު، ރާއްޖޭގެ ރަށްތަކުގެ ރައްޔިތުން މި ބަލީން ރައްކާތެރިކުރެވުމެވެ. އެޔަގީންކަން ލިބިގެން ދިޔުމެވެ. އަތޮޅު ތެރޭގެ ހަތަރު ރަށަކަށް މި ބަލި ގޮސްފައިވާ އިރު، އެ ހަތަރު ރަށަށް ވެސް ބަލި ދިޔައީ މާލެ ލޮކްޑައުން ކުރި ދުވަހު މާލޭން ފުރި ބޯޓަކުން ދިޔަ މީހުންގެ ޒަރީއާއިންނެވެ. އެކަމުން އެނގިގެން ދިޔައީ އެ ރަށްރަށަށްވެސް ބަލި ދިޔައީ މާލެއިން ކަމެވެ. އަދި މާލެއިން އަތޮޅުތަކަށް ދަތުރުކުރުން ބަންދު ނުކޮށް ހުޅުވާލާފައި އޮތް ނަމަ މިއަދު ރާއްޖޭގެ ހުރިހާ ރަށެއްގައި މިބަލި ފެތުރިފައި އޮންނާނެ ކަމެވެ. އުމުރުން ދުވަސްވީ ގިނަ މީހުން ތިބީ ރަށްރަށުގައި ކަމުން، އެގޮތަށް ރާއްޖޭގެ ހުރިހާ ރަށަކަށް ބަލި ފެތުރޭން ދިމާވި ނަމަ، އެތައް ސަތޭކަ ނުވަތަ އެތައް ހާސް ބައެއްގެ ފުރާނަ ދިއުމުގެ ފުރުސަތު އޮތް ކަމެވެ.\nތޮއްޖެހިފައި އޮތް މާލޭގައި ބަލިޖެހޭ މީހުން ހޯލްތަކުގައި ސަރާސަރަށް އެނދު ޖަހައި، އެކަހެރިކޮށް ކަރަންޓީން ކުރުމަށް އޮތް ފަސޭހަ ގޮތުގެ ބަދަލުގައި މާލޭގައި ބަލި ފެތުރިގެން ހިނގައިދާނެ ކަމުގެ ބިރަށް ކައިރި ރިސޯޓްތައް ކަރަންޓީން ފެސިލިޓީތަކަށް ހަމަޖެއްސީ މާލޭގެ ހާލަތު އޮތްގޮތަށް ބަލައި އެނޫން ގޮތެއް ނެތިގެންނެވެ. އެ ރިސޯޓްތަކުން ލިބެމުން އަންނަ ބިމު ކުލި ވެސް ގުރުބާން ކުރުމަށްފަހުއެވެ. ރިސޯޓުތަކުގައި މީހުން ކަރަންޓީނުކުރުމާއި އައިސޮލޭޓް ކުރުމަކީ ފަސޭހަ ކަމެއް ނޫނެވެ. އެކަން ކުރާބަޔަކަށް ވެސް މާލޭގައި އެކަން ކުރުމަށް އަދި ކަންކަން އިންތިޒާމުކޮށްލަން ހުރިހާ ގޮތަކުންވެސް ފަސޭހަ ވާނެ އެވެ. އެކަމަކު އާބާދީ އާއި ދިރިއުޅުމުގެ ހާލަތަށް ބަލާއިރު، މާލެއަކީ ޖަންގައްޔަކެވެ. މިތަނުގައި ބަލި މީހުންނަށް ފަރުވާ ދީ ފުރަތަމަ ދުވަހުން ފެށިގެންވެސް ގޭގޭގައި އެންމެން ކަރަންޓީނަށް ބައިތިއްބައިގެން އުޅުނު ނަމަ، މިއަދު މިއޮތް އަމާން އަދި ކޮންޓްރޯލް މާހައުލު ރާއްޖޭގައި ނޯންނާނެ ކަމަށް ތަޖުރިބާކާރުން ދެކިވަޑައިގަންނަވަ އެވެ. ހަރަދު ބޮޑަސް، ރައްޔިތުންގެ ރައްކާތެރިކަމަށް ބަލާއިރު، އަދި ފެތުރުން ކޮންޓްރޯލުކުރުމަށް ބަލާއިރު، ސަރުކާރުން ތަންފީޒުކުރި ސިޔާސަތު އެއީ ރައްޔިތުންގެ ރައްކާތެރިކަން އެންމެ ބޮޑަށް ކަށަވަރުކޮށްދޭ މޮޑެލެވެ.\n17 މެއި 2020، މާލެ، ކޮވިޑް 19 އާއި ނުރައްކަލާއި ގުޅިގެން ނިއު ނޯމަލް އަށް ތައްޔާރުވުމަށް ފިހާރަތައް ކައިރީގައި ގައިދުރު ފާހަގަޖެހުން -- ވަން ފޮޓޯ؛ މުހައްމަދު ހައްޔާން\nމި ފިޔަވަޅުތަކާއެކު ވެސް މާލޭގައި ބަލި ފެތުރުނެވެ. ހާއްސަކޮށް ތޮއްޖެހިގެން ދިރިއުޅޭ ބިދޭސީންގެ ތެރެއިން ގިނަ ބަޔަކު ބައްޔަށް ހުށަހެޅުނެވެ. އެއީ ސަރުކާރަށް ދިމާވި އިތުރު ގޮންޖެހުމެކެވެ. ނަމަވެސް އެމީހުން އެމާހައުލުތަކުން ނެރެ ބައިތިއްބަން މާލެއިން ބޭރުގައި ފެސިލިޓީތަކެއް ސަރުކާރުން ހެދިއެވެ. ސިއްހީ ނިޒާމުގެ ތެރެއިން އެމީހުންނަށް ބޭނުންވާ ކަންތައްތައް ވެސް ސަރުކާރުން ހަމަޖައްސައިދިނެވެ. ކެއުން ބުއިމާއި ނިދޭނެ ގޮތް ހަމަޖައްސައިދިނެވެ. އެކަން ވެގެންދިޔައީ އިގްތިސާދަށް އޮތް ބުރައަކަށެވެ. ނަމަވެސް އެކަން ވެސް ސަރުކާރުން ކުރީ އެންމެންގެ ރައްކާތެރިކަމަށެވެ. މިއަދު މާލޭގައި ބަލި ކޮންޓްރޯލް ވެފައި މިއޮތީ އެޅި ހަރުދަނާ ފިޔަވަޅުތަކުންނެވެ. ފިކުރު ތަފާތަސް، މިކަން ގަބޫލުކުރާން ޖެހެ އެވެ.\nމާލެ ލޮކްޑައުން ކުރުމުން ދެން ފެންމަތި ވީ ކުރު ޗުއްޓީއަށް ނުވަތަ ބޭހަށް މާލެ އައިސް ތިބި މީހުން މަގުމަތިވި ވާހަކައެވެ. ކޮވިޑާ ގުޅިގެން ކުލި ނުދެއްކި ކުއްޔަށް އުޅެމުންދިޔަ މީހުން ގެއިން ނެރެމުންދާ ކަމުގެ ޝަކުވާއެވެ. ނިކަމެތިވެ މަގުމަތީގައި ދިރިއުޅެމުން އަންނަ މީހުންގެ ހާލަތު އިތުރަށް ގޯސްވެގެންދިޔަ ވާހަކައެވެ. މި ހުރިހާ އެންމެން މިއަދާ ހަމައަށް ވެސް ބަލަހައްޓަމުން އެދަނީ ދައުލަތުންނެވެ. ދައުލަތުގެ ހަރަދުގައެވެ. ފޮނުވައިލެވެން އޮތް އެތައް ބަޔަކު އެމީހުންގެ ގައުމަށްވެސް ފުރުވާލައިފި އެވެ. އަނެއްކޮޅުން ބިދޭސީންގެ މައްސަލައަކީވެސް އެއްވެސް ސަރުކާރަކުން އަޅައި ނުލި މައްސަލައެކެވެ. ކުރީގެ ސަރުކާރުތަކުން އެމައްސަލަ ހައްލުކޮށްފައި އޮތް ނަމަވެސް، ރާއްޖޭގައި ކޮވިޑުގެ ހާލަތު މިއަދު ފެންނާނީ މުޅީން އެހެން ގޮތަކަށް ކަމަށް ދިރާސާވެރީން ދެކެއެވެ.\n07 މެއި 2020، ހުޅުމާލެ، ރާއްޖޭގައި ކޮވިޑް 19 އަށް ޕޮޒިޓިވްވި މީހުންގެ ތެރެއިން ނިޔާވި ތިން ވަނަ މީހާގެ ޖަނާޒާގެ ތެރެއިން ކަށުކަމާކެމީގެ ކަންކަން ބެލެހެއްޓި އެމްއެންޑީއެފްގެ އޮފިޝަލުން ޕީޕީއީ ގައި އަދި އާއިލާގެ ބައެއް ބޭފުޅުން ކަށުނަމާދުގައި -- ވަން ފޮޓޯ: މުހައްމަދު ހައްޔާން\nމި ހުރިހާ ކަމަކަށް ފިޔަވަޅުތައް އަޅަމުން، ފިރުކެމުން ދިޔަ ސިއްހީ ނިޒާމުވެސް ކޮޅަށް ޖަހައި ހާލަތުން އަރައިގަތުމަށް ސަރުކާރުން މަސައްކަތް ކުރިއެވެ. އެގޮތުން އަންދާޒާ ކުރެވުނު ނަންބަރުތަކަށް ރިއާޔަތްކޮށް ސިއްހީ މާހިރުން ހެއްދެވީ ނެޝަނަލް ރިކުއާމަންޓް ލިސްޓެކެވެ. ވެންޓިލޭޓަރާއި ރައްކާތެރިކަމަށް ބޭނުންކުރާނެ އާލާތްތަކުން ފެށިގެން ކޮވިޑަށް ޓެސްޓުކުރާނެ އާލާތްތަކެވެ. އެ ލިސްޓަކީ ރައްޔިތުންގެ ސިއްހީ ރައްކާތެރިކަން ކަށަވަރުކުރުމަށް ވަގުތުން ވަގުތަށް ހޯދާން ޖެހޭ ތަކެތީގެ ލިސްޓެވެ. ކޮވިޑުގެ ވަރުގަދަ ތޫފާން މުޅި ދުނިޔެއަށް ފެތުރެމުން ދިޔައީ، ބަޔަކު ހަމަ ނޭވާއެއް ލައި، ކަމަކަށް ތައްޔާރު ވެވޭ ވަރަށްވުރެ މާ ބާރަށެވެ. ފަރުވާޔަށް ބޭނުންވާ އެތަކެތި ހޯދުމަށް ބޮޑެތި ހަރަދުތަކެއް ސަރުކާރުން ކުރިއެވެ. ނަތީޖާއަކީ ރާއްޖޭގައި ވެންޓިލޭޓަރަށް ނުލެވި ނުވަތަ ބާއްވާނެ އައިސީޔޫ އެނދެން ނެތި އެކަކުވެސް ދޫކޮށްލަން ޑޮކްޓަރުންނަށް ނުޖެހުމެވެ. ކޮވިޑަށް ގިނަ ބަޔަކު ޓެސްޓު ކުރެވި އަލާމާތްތައް ނުފެންނަ މީހުން ވެސް ދެނެގަނެވުމެވެ. ޓެސްޓު ހެދި ނިސްބަތުން ރާއްޖެއަކީ ސާކުގެ އެއްވަނަ ގައުމަށްވުމެވެ. އަދި އޭޝިއާގެ ވެސް އެންމެ ގިނަ އަދަދަކަށް ޓެސްޓުކުރި ފަސް ގައުމުގެ ތެރޭގައި ރާއްޖެ ހިމެނުމެވެ.\nނަމަވެސް ކޮވިޑާ ގުޅިގެން ސަރުކާރުން ހޯދި ސިއްހީ އާލާތްތަކާއި މެޝިނަރީތަކަކީ ބޭކާރު ތަކެއްޗަކަށް ނުވާނެއެވެ. ކޮވިޑުގެ ކަންކަން ވިލަރެސް ކުރުމަށް އުފައްދާފައިވާ ނެޝަނަލް އިމަޖެންސީ އޮޕަރޭޝަން ސެންޓަރުގެ ތަރުޖަމާން މުހައްމަދު މަބްރޫކު އަޒީޒު ވިދާޅުވި ގޮތުގައި، ކޮވިޑަށް ގެނައި ވެންޓިލޭޓަރާއި އެނދާއި އެކިކަހަލަ އާލާތްތައް މި ހާލަތުން އަރައިގަތުމުން ފޮނުވާނީ ރާއްޖޭގެ ފަސް ސަރަހައްދެއްގައި ސަރުކާރުން ތަރައްގީކުރަން ނިންމާފައިވާ ފަސް ހޮސްޕިޓަލަށާއި އެތަކެތި އެންމެ ބޭނުންވާ ރަށްރަށަށެވެ. އެހެންކަމުން މިއީ ރާއްޖޭގެ ހުރިހާ ސަރަހައްދެއްގައި ވެސް ފެންވަރު ރަނގަޅު ސިއްހީ ނިޒާމެއް ގާއިމްކުރުމަށް ވެސް ލިބިގެންދާނެ ވަސީލަތްތަކެވެ. އޭގެ އިތުރުން ރާއްޖެއަށް މޫސުމީ ގޮތުން ކުރިމަތިވާ ޑެންގީފަދަ ބަލިތަކަށް ވެސް ފަރުވާ ކުރުމަށް މި އާލާތްތައް ފަހުން ވެސް ބޭނުންކުރެވޭނެއެވެ. އެހެންކަމުން މި ތަކެއްޗަކީ ރާއްޖޭގެ މުޅި ސިއްހީ ނިޒާމު ވަރުގަދަ ކުރުމަށް ކި\_ުރެވުނު ކެޕިޓަލް އިންވެސްޓްމެންޓުތަކަކަށް ވެސް ވާނެ އެވެ.\nކޮވިޑާއި ގުޅިގެން ތަރައްގީ ކުރި ކޮވިޑު ވިލެޖަކީ އެއް ފަހަރާ ގިނަ ބަޔަކަށް ފަރުވާ ދެވޭނެ މަރުކަޒެކެވެ. ސަރުކާރުގެ ސިޔާސަތަކީ މިގޮތަށް ދާއިމީ ގޮތެއްގައި ފެތުރޭ މޫސުމީ ރޯގާއާއި ބަލިމަޑުކަމަށް ފަރުވާދޭ މަރުކަޒެއްގެ ގޮތުގައި އެތަން ބޭނުންކުރުން ކަމަށްވާ އިރު، އެއީ ވެސް މުސަތަގުބަލަށް ޓަކައި ކުރެވުނު މުހިންމު އިންވެސްޓްމެންޓެކެވެ. އެހެން ނޫން ނަމަ މާލޭގައި ގައިން ގަޔަށް އަރާ ކޮންމެ ފަދަ ރޯގާއެއް ފެތުރުނަސް ފަރުވާދޭނީ އާންމު ހޮސްޕިޓާތަކުގަ އެވެ. އޭގެ ސަބަބުން އެއިން ކޮންމެ ބައްޔެއް އިތުރު އެތައް ބަޔަކަށް ހަލުވިކަމާއެކު ޖެހެމުން ދިޔުމުގެ ފުރުސަތު އޮންނަނީ ހުޅުވިފަ އެވެ.\n18 އޭޕްރީލް 2020، މާލެ، މާލެ ސަރަހައްދު ލޮކްޑައުން ކުރުމާ ގުޅިގެން ފިހާރަތަކަށް ލިބުނު އޯޑަރުތައް ގިނަވެ، ގޭގެއަށް ފެން ކޭސްތައް ގެންގޮސްދިނުމުގައި ފުލުހުން ހަރަކާތްތެރިވަނީ -- ވަން ފޮޓޯ:މުހައްމަދު ހައްޔާން\nސިއްހީ ނިޒާމާއި ވަސީލަތްތައް ފައްކާ ކުރުމުގެ އިތުރުން، މި ބަލިމަޑުކަމުން އަރައިގަނެވޭނެ ދުވަހެއް ނޭނގޭތީ، ރައްޔިތުންނަށް ބޭނުންވާ ކާބޯތަކެތީގެ ރައްކާތެރިކަން ވެސް ސަރުކާރުން އަންނަނީ ކަށަވަރު ކުރަމުންނެވެ. ރައްޔިތުން ދައްކަންޖެހޭ ލޯނުތައް ފަސްކޮށްދީ، ބައެއް ލޯނުތަކަށް ލުއިތަކެއް ވެސް ވަނީ ދީފައެވެ. މިކަންކަމަށް ދައުލަތުން ބޮޑެތި އަދަދުން އިންވެސްޓްކޮށް، ބޭރު ގައުމުތަކުގެ އެހީއާއި ލޯނަށް ވެސް އެދުނެވެ.\n23 އޭޕްރީލް 2020، މާލެ، ކޮވިޑް ފެތުރުން ކޮންޓްރޯލް ކުރުމަށް ލޮކްޑައުން ކޮށް މަސް މާރުކޭޓު ބަންދުކުރުމާއެކު ދޯނިތަކުގައި މަސްވެރިން މަސްވިއްކުމުގައި -- ވަން ފޮޓޯ: މުހައްމަދު އައުޒަމް\nމިއަދު ރާއްޖެ ނިއު ނޯމަލްއަކަށް ފައްކާ ކުރަމުން އަންނައިރު މާލޭގައި ތާށިވެފައި ތިބި ރައްޔިތުން ރަށްރަށަށް ފޮނުވަނީވެސް ރައްކާތެރިކަމުގެ ހާއްސަ އުސޫލެއްގެ ތެރެއިންނެވެ. ރަށްރަށަށް ބަލި ދިއުމަކީ އެ ރަށްރަށަށް އަދި މި ރާއްޖެއަށް އޮންނާނެ އިތުރު ގޮންޖެހުމެކެވެ. މިހާރުވެސް ރަށްރަށުން ޝައްކު ކުރެވޭ މީހުންގެ ސާމްޕަލް ނަގަން ދިއުމާއި ޓެސްޓުތައް ހަދަން ދިއުމަށް ކުރަމުންދާ ހަރަދުތައް ބޮޑެވެ. އެއީ އެކަންކަމަކީ ވަގުތު ބޭކާރު ނުކުރެވޭނެ ކަންކަންކަމަށް ވެފައި، ސްޕީޑް ބޯޓާއި ސީޕްލޭން އަދި ފްލައިޓްތަކުގައި ޗާޓަރު ދަތުރުތައް ވެސް ކުރާން ޖެހޭތީ އެވެ. ރާއްޖެ ފަދަ ޖަޒީރާ ގައުމެއްގައި މިފަދަ ކޮންމެ ކަމަކީ އޭގެ ހަރަދު މިލިއަނުން އިތުރުވެގެން ދާނޭ ކަންކަމެވެ.\nމި ހުރިހާ ފިޔަވަޅަކީ ވެސް ރައްޔިތުންގެ ރައްކާތެރިކަމަށް ސަރުކާރުން އެޅި ރަނގަޅު ފިޔަވަޅުތަކެއްކަން ގިނަ ރައްޔިތުން ގަބޫލު ކުރެއެވެ. މިއީ ދުނިޔޭގެ އެކި ގައުމުތަކުންނާއި ދުނިޔޭގެ ސިއްހަތު ޖަމިއްޔާ، ޑަބްލިޔުއެޗްއޯ އިން ވެސް ރާއްޖެއަށް ތައުރީފު ކުރަމުން އަންނަ ކަމެވެ. ކޮވިޑާ ދެކޮޅަށް ހަނގުރާމަކުރަމުން، އިގްތިސާދީ އަނދަވަޅަކުން އަރައިގަތުމަށް ސަރުކާރުން ކުރަމުން އަންނަ މަސައްކަތުން މިއަދު ރާއްޖެ މިވަނީ ބަލީގެ އަމާން އައްސޭރިއަކަށް ދިއުމުގެ މަގުމަތީގަ އެވެ. އެއްވެސް ވަސީލަތެއް ނެތް ނަމަވެސް، ރާއްޖެއަށް މި ކާމިޔާބީ މި ހޯދުނީ ސިއްހީ މާހިރުންގެ ބަސް އެއީ މި ކަމުގައި އިސްބަސް އަދި ފަހުބަސް ކަމަށް ގަބޫލުކުރީމަ އެވެ. މުހިންމީ ރައްޔިތުންނެވެ. ފައިސާއާއި ގައުމުގެ އިގުތިސޯދު އަންނާނީ އޭގެ ފަހަތަށެވެ. ފައިސާއާއި އިގުތިސޯދު ބޭނުންވާނީ ދުޅަހެޔޮ ރައްޔިތަކު ތިބެގެންނެވެ.\nގުޅޭ ޓެގު ހެލްތު ޕްރޮޓެކްޝަން އެޖެންސީ (އެޗްޕީއޭ) ކޮވިޑް 19 ލޮކްޑައުން ސިއްހަތު މިނިސްޓްރީ އޮފް ފިނޭންސް އެންޑް ޓްރެޜަރީ އިގްތިސޯދު އާމްދަނީ


ކޮންމެ ދެ ހަފުތާއަކުން ގެނެސްދޭ، "ދޯ" ގެ އެންމެ ރީތި ފޮޓޯތަކަށް ވާދަކުރުމަށް، ސޯޝަލް މީޑިއާ އަށް ފޮޓޯ ދޫކޮށްލާއިރު ReethiDho# މި ހޭޝްޓެގު ބޭނުންކުރަން އަނެއްކާ ވެސް ހަނދާންކޮށްދެމެވެ. އޭރުން އަހަރެމެންނަށް ފޮޓޯތައް ހޯދަން ވަރަށް ފަސޭހަވާނެ އެވެ. ހޭޝްޓެގް ބޭނުން ނުކުރި ނަމަވެސް އަހަރެމެންނަށް ރީތި ކަމަށް ފާހަގަކުރެވޭ ފޮޓޯއެއް ނަމަ ހިމަނާފައި ހުންނާނެ އެވެ.\nމި ގެނެސްދެނީ މިދިޔަ ދެ ހަފުތާގައި އެންމެ އާންމުވި އަދި އަހަރެމެންނަށް އެންމެ ރީތި ކަމަށް ފެނުނު ފޮޓޯތަކެވެ.\nA post shared by Zahyn (@zahynzeal) on Oct 18, 2019 at 12:52am PDT\nފޮޓޯ: ޒާހީން އަބުދުﷲ ގާދިރް\nފުވައްމުލަކުގެ ތުނޑި އާދަޔާ ހިލާފަށް ބޮޑުވެ، ރީތިވެފައި އޮންނަ މަންޒަރު ފެންނަ މި ފޮޓޯ ސޯޝަލް މީޑިއާގައި ވަރަށް ގިނަ މީހުން ޝެއާކުރި އެވެ. ޑްރޯންއަކުން މި ފޮޓޯ ނެގީ ޒާހީން އަބުދުﷲ ގާދިރެވެ. މީގެ ދެ ފޮޓޯއެއް ޒާހީން އިންސްޓަގްރާމް ކޮށްފައި އެބަ އިނެވެ.\nރާއްޖޭގެ އެންމެ ހިތްގައިމު ތުނޑިތަކުގެ ތެރޭގައި ހިމެނޭ މި ތަނަށް ފުވައްމުލަކު މީހުން ކިޔަނީ ތޫނޑު އެވެ. މި ރަށުގެ ބައެއް މީހުން ބުނާ ގޮތުގައި މިދިޔަ 15-20 އަހަރުގެ ތެރޭގައި ވެސް މިހާ ބައިވަރު ވެލި އެ ތުނޑިއަކަށް ނާރަ އެވެ.\nމި ދުވަސްކޮޅު ފަސް އަރާފައި އޮތްލެއް ގިނަކަމުން، 80-100 މީޓަރަށް ތުނޑި ވަނީ ދެމިފަ އެވެ.\nA post shared by R A S H Y ✨ (@wanderingcoffeegirl) on Nov 2, 2019 at 6:24am PDT\nފޮޓޯ: ވެންޑަރިން ކޮފީ ގާލް\nދުނިޔޭގެ ހަތް އަޖައިބުގެ ތެރޭގައި ހިމެނޭ ތާޖް މަހަލް އެވެ. އިންޑިއާގެ އާގަރާގައި ހުންނަ މިތަނަކީ މިހާރު ވަރަށް ގިނަ ދިވެހިން ވެސް ބަލައިލަން ދާ ތަނެކެވެ.\nA post shared by Naj 🍃 Maldives photographer (@najnudge) on Nov 3, 2019 at 4:58am PST\nމިއީ އައްޑޫގައި އޮންނަ ހިމާޔަތްކޮށްފައިވާ ކަނޑޫފަލެވެ. މިތަނަކީ ވެސް މިހާރު ވަރަށް ގިނަ ދިވެހިން ބަލައިލަން ދާ ތަނެކެވެ.\nA post shared by N Δ U S H Δ M™ (@nausham.waheed) on Nov 2, 2019 at 12:00pm PDT\nމިއީ އާދިއްތަ ދުވަހު ފާހަގަކުރި ރާއްޖޭގެ ނަސްރު ދުވަހަށް މަރުހަބާ ކިޔުމަށް ނައުޝަމް ޕޯސްޓުކުރި ފޮޓޯއެކެވެ. މި ފޮޓޯ 1500 އަށް ވުރެ ގިނަ މީހުން ޝެއާކުރި އެވެ.\nA post shared by Ali Affan 🌴🇲🇻 (@affan._) on Oct 30, 2019 at 11:41am PDT\nމީގެ ކެޕްޝަންގައި އަލީ އައްފާން ލިޔެފައި އޮތީ މިއީ އޭނާގެ ކާފާގެ ބޮއްކުރާ މޫދަށް ބާލަނިކޮށް، 2016 ވަނަ އަހަރު ނަގާފައިވާ ފޮޓޯއެއް ކަމަށެވެ.\nA post shared by Mohamed Ahzam (@mohamed.ahzam) on Oct 18, 2019 at 2:05am PDT\nފޮޓޯ: މުހައްމަދު އަހުޒަމް\nއަހުޒަމް މި ފޮޓޯ ނެގީ ސްނޯކްލިން އަށް ގޮސް އުޅެމުންނެވެ. އެއީ ދ.ވާނީގެ ބޭރަށް އޮންނަ ކަނޑުގެ ސަރަހައްދުގަ އެވެ. މި ފޮޓޯ އިން ތި ފެންނަނީ ބެޓް ފިޝްތަކެކެވެ. މި ވައްތަރުގެ މަސް ވަރަށް ގިނައިން މި ސަރަހައްދުގައި އުޅެ އެވެ.\nA post shared by Nazyhu (@islandexplorer____) on Oct 17, 2019 at 5:47am PDT\nފޮޓޯ: އައިލެންޑް އެކްސްޕްލޯރާ\nމިއީ ހއ.ބާރަށެވެ. މި ފޮޓޯ އިން މި ފެންނަނީ ބޭބެއަކު އޭނާގެ ކޮއްކޮ ގޮވައިގެން ސްކޫލުގައި އޮތް އިވެންޓަކަށް ދާ ތަނެވެ.\nA post shared by Z A E E M 🇲🇻 | Photographer (@zaeem.maldives) on Oct 31, 2019 at 1:32am PDT\nފޮޓޯ: ޒައީމް މޯލްޑިވްސް\nމި ފެންނަ ލ.އަތޮޅު ލިންކް ރޯޑުގެ، މަގުގެ ދެ ފަރާތައް ހެދިފައި އޮންނަ ދިގު ރުށްތަކަކީ ރީތި ފޮޓޯއެއް ނަގާލަން ބޭނުންވާ މީހުނަށް ވަރަށް ކަމުދާ ތަނެކެވެ.


BREAKING | Addu In Ithuru5Meehaku Covid Ah Fassi Vejje - Vaguthu\nއިކްއުޓޯރިއަލް ހޮސްޕިޓަލް؛- ވަގުތު އިމޭޖަސް- އިބްރާހިމް ޝާބިލްަ\nއައްޑޫސިޓީން އިތުރު ފަސް މީހަކު ކޮވިޑް-19 އަށް ފައްސިވެއްޖެއެވެ.\nއައްޑޫ އިމަޖެންސީ އޮޕަރޭޝަންސް ސެންޓަރ (އޭއީއޯސީ) އިން އާއްމު ކޮށްފައިވާ ތަފާސް ހިސާބުތަކުން ދައްކާ ގޮތުގައި މިއަދު ހަވީރު 18:00 އާއި ހަމައަށް ފަސް މީހަކު ވަނީ އެސިޓިން ފައްސިވެފައެވެ. އޭގެ ތެރޭގައި ހިމެނެނީ ހިތަދޫން ފައްސިވެފައިވާ މީހަކާއި ހުޅުދޫން ފައްސިވެފައިވާ ހަތަރު މީހެކެވެ.\nމިއާއި އެކީ އެސިޓިން ބަލި ޖެހުނު މީހުންގެ އަދަދު ވަނީ 302 އަށް އަރާފައެވެ. އޭގެ ތެރެއިން މިވަގުތު ބައްޔަށް ފަރުވާ ހޯދަމުން އަންނަނީ 155 މީހެކެވެ.\nއޭގެ ތެރޭގައި ހިމެނެނީ ހިތަދޫން 111 މީހުން، މަރަދޫން 11 މީހަކު، މަރަދޫ ފޭދޫން ދެ މީހަކު، ފޭދޫން ދެ މީހަކު، ހުޅުދޫން 26 މީހަކާއި މީދޫއިން އެކަކެވެ.\nއައްޑޫން މި ބަލި ޖެހުނު މީހުންގެ ތެރެއިން އިތުރު 11 މީހަކު ބަލިން ފަސޭހަވެ، ޖުމްލަ ބަލިން ފަސޭހަވި މީހުންގެ އަދަދު ވަނީ 145 އަށް އަރާފައެވެ. މިވަގުތު ހޮސްޕިޓަލުގައި ތިން މީހަކަށް ފަރުވާ ދެމުން އަންނައިރު، މި ބަލި ޖެހިގެން އައްޑޫން ދެމީހަކު ވަނީ ނިޔާވެފައެވެ.\nއައްޑޫސިޓިގައި ކޮވިޑް-19 ހަލުވި ކަމާއި އެކީ ފެތުރެމުން އަންނާތީ ސަރުޚާރުން ވަނީ ހަރުކަށި ފިޔަވަޅުތަކެއް އައްޑޫގައި އަޅާފައެވެ. އެގޮތުން ހަވީރު 16:00 އިން ފެށިގެން ފަތިހު 4:00 އަށް ކާފިއު ހިންގާ ކެފޭ ރެސްޓޯރެންޓް އަދި ސްކޫލްތައް ވަނީ ބަންދު ކޮށްފައެވެ.\nއަދި މިރޭ ކާފިއު މުއްދަތު ހަމަވާތީ ސަރުކާރުން ވަނީ ކާފިއު މުއްދަތުރު އިތުރު ހަފްތާއަކަށް ދަންމާލާފައެވެ.


Twitter DM search Android ah\nޓްވިޓާ ޑީއެމް ސާޗް: އައިއޯއެސްއިން ދެއަހަރު ފަހުން އެންޑްރޮއިޑަށް\nޓްވިޓާ ޑީއެމް ސާޗް އެންޑްރޮއިޑަށް ލިބޭނެ\nޓްވިޓާގައި ކުރިން ކޮށްފައި ހުރި މެސެޖުތަކުން މެސެޖެއް ހޯދަން ޗެޓް ލޮގް ކޮޅުކޮޅަށް ސްކްރޯލްކުރުން އުނދަގޫ ކަމަކަށް ވާނެ އެވެ. އެންޑްރޮއިޑް ޓްވިޓާ ބޭނުންކުރާ މީހުން މި އުނދަގޫ ތަހަންމަލްކޮށްފި އެވެ. ކުރިން ދެއްކިފަ ހުންނަ ވާހަކައެއް ފަސޭހަ ކަމާއެކީ ހޯދާލާ ވަސީލަތެއް ހުރުމަކީ ޓްވިޓާ ފަދަ ނަން ހިނގާ އެޕަކަށް ލާޒިމީ ފީޗާއެކެވެ. އެންޑްރޮއިޑް ޓްވީޓާއަށް މި ފީޗާ ލިބޭނެ ކަމަށް ބުނެފައިވާއިރު އައިފޯނުތަކުގައި މިފީޗާ ބޭނުން ކުރާތާ ދެއަހަރު ވެއްޖެ އެވެ.\nއެންޑްރޮއިޑް ޓްވިޓާއަށް ޑީއެމް ސާޗް ލިއްބައިދިން ނަމަވެސް މި ފީޗާ ބޭނުންކުރާ މީހުންނަށް ފަސޭހަ ކޮށްދިނުމަށް ޓްވިޓާއިން ދަނީ މަސައްކަތް ކުރަމުންނެވެ. އެންޑްރޮއިޑް ޓްވިޓާއަށް މިފަހަރު ގެނެސްދިން ކުރިއެރުމެއް ގޮތުގައި ޑީއެމް ސާޗް ހިމެނި ނަމަވެސް، ވަކި ލަފުޒަކުން މެސެޖެއް ނުހޯދެ އެވެ. މިވަގުތު ޓްވިޓާގައި ހޯދައިދެނީ ހަމައެކަނި ވާހަކަ ދެކިފައި ހުންނަ މީހުންގެ ނަންތަކެވެ.\nފޭސްބުކް މެސެންޖާ އަދި ވަޓްސްއެޕް ފަދަ މެސްޖިން ޕްލެޓްފޯމްތަކާ ފެންވަރުގެ ގޮތުން ބަލާއިރު ޓްވިޓާއަށް މިފީޗާ ގެނެސްފައި ވަނީ ދެރަވަރު ފީޗާއެއް ގޮތުގަ އެވެ. ވާދަވެރިންނާ އަޅާ ވެސް ނުކުޔޭހާ ދެރަ ކޮށެވެ.\nޑައިރެކްޓް ސާޗް މުއްސަނދި ފީޗާއަކަށް ހެދުމަށް ޓްވިޓާއިން މަސައްކަތް ކުރާނެ އެވެ. ވާހަކަތައް ހުރީ އުންމީދު އާވާ ގޮތަށެވެ. ގަބޫލު ކުރެވެނީ ވާދަވެރި އެޕްލިކޭޝަންތަކާ އެއް ހަމައަކުން މިފީޗާ ޓްވިޓާގައި ވެސް ގާއި މުކުރާނެ ކަމަށެވެ.\nޓްވިޓާ އައިފޯން އެންޑްރޮއިޑް


B. Atholhu ge5rashehgai Fenai Narudhama gaaimukuran survey kuranee\nބ. އަތޮޅުގެ ފަސް ރަށެއްގައި ފެނާއި ނަރުދަމާ ގާއިމްކުރަން ސާވޭ ކުރަނީ\n6 އޭޕްރީލް 2022\nސާވޭ ޓީމުން ފުޅަދޫގެ ސަރުކާރު މުއައްސަސާ ތަކުގެ އިސްވެރިންނާއެކު ބޭއްވި ބައްދަލުވުމުގެ ތެރެއިން/ ފޮޓޯ: ފުޅަދޫ ކައުންސިލް\nބ.އަތޮޅުގެ ފަސްރަށެއްގައި ފެނާއި ނަރުދަމާ ނިޒާމް ޤާއިމްކުރުމަށް ފެނަކަ ކޯޕަރޭޝަނުން ސާވޭކުރަން ފަށައިފިއެވެ.\nޑިޒައިން އެންޑް ބިޑް އުސޫލުން ސާވޭކުރަން ފެކަނަ އާ ހަވާލުކޮށްފައިވަނީ ކުޑަރިކިލާއި، ކިހާދޫއާއި، ދޮންފަނުގެ އިތުރުން ފުޅަދޫ އާއި ފެހެންދޫގައެވެ.\nފެނަކައިން ބުނިގޮތުގައި މިރަށްރަށުގައި މިހާރު ކުރިއަށްދަނީ ޑިޒައިން ކުރުމާއި، އީއައިއޭ ހެދުމަށް ބޭނުންވާ ސާވޭގެ މަސައްކަތްތައްތައް ކަމަށެވެ.\nއެގޮތުން ސާވޭގެ މަސައްކަތް ކުރިއަށްދާއިރު އެރަށްރަށުގެ ރައްޔިތުންނާ ބައްދަލުކޮށް ރައްޔިތުންގެ ޚިޔާލު ހޯދާ ރައްޔިތުން ބޭނުންވާ ބަދަލުތައް ހިމަނާނެ އެވެ. މި ސާވޭގެ މަސައްކަތް ކުރަނީ އަމިއްލަ ކުންފުންޏެއް ކަމަށްވާ އީޕޮކް އިންނެވެ.\nބ.އަތޮޅުގައިި ފެނާއި ނަރުދަމާގެ ޚިދުމަތް މިހާރު ލިބެން އޮތީ ހަމައެކަނި އޭދަފުށްޓާއި ތުޅާދޫގައެވެ. އެހެންނަމަވެސް ދަރަވަންދޫގައި ފެނުގެ ޚިދުމަތް މިހަފްތާތެރޭގައިވަނީ އިފްތިތާޙްކޮށްފައެވެ. އަދި ނަރުދަމާގެ މަސައްކަތް އެރަށުގައި އަންނަނީ ކުރަމުންނެވެ.\nބ.އަތޮޅުގެ 11 ރަށެއްގައި ފެނާއި ނަރުދަމާގެ މަސައްކަތް މިސަރުކާރުން ކުރަމުންދާކަން ފާހަގަކުރެވެއެވެ. މީގެތެރެއިން ގޮއިދޫގައި ފެނާއި ނަރުދަމާ ނިޒާމްގެ މަސައްކަތް ނިންމާ މިހާރު އޮތީ ޓެސްޓް ކުރުމުގެ މަރުހަލާގައެވެ. ހިތާދޫގައި ފެނާއި ނަރުދަމާ ނިޒާމްގެ މަސައްކަތުގެ ބޮޑު ބައެއްވަނީ ނިންމާފައެވެ. މި މަސައްކަތުގެ ދަށުން މިހާރު ކުރަމުންދަނީ މަގުތަކުގައި ބަހައްޓާ ޖަންގްޝަންތައް ފެއްތުމުގެ މަސައްކަތާއި ނަރުދަމާއަށް ބޭނުންވާ ހޮޅިތައް ގެތަކަށް ވެއްދުމުގެ މަސައްކަތެވެ. ކަމަދޫ އާއި މާޅޮހުގައިވެސް ނަރުދަމާގެ މައިހޮޅި އެޅުމުގެ މަސައްކަތް މިހާރު ކުރިއަށްދާއިރު ކެންދޫގައި ފެނާއި ނަރުދަމާ ނިޒާމްގެ މަސައްކަތުގެ ދަށުން ޤާއިމްކުރާ އާރުއޯ އިމާރާތް ވަނީ ނިމުކަމާ ގާތްވެފައެވެ.\nދަރަވަންދޫގައި ނަރުދަމާ ނިޒާމް ގާއިމްކުރުމުގެ އަމަލީ މަސައްކަތް ވަނީ ފަށާފައެވެ. ބ.އަތޮޅުގެ ހިތާދޫ ފިޔަވައި އެހެން ހުރިހާ ރަށެއްގައިވެސް ފެނާއި ނަރުދަމާ ނިޒާމް ގާއިމުކުރުމުގެ މަސައްކަތް ކުރަމުންދަނީ މޯލްޑިވްސް ވޯޓަރ އެންޑް ސްވަރޭޖް ކޮމްޕެނީ އެމްޑަބްލިއުއެސްސީންނެވެ. ހިތާދޫގައި މިމަސައްކަތް ކުރަމުންދަނީ އިންޑިއާގެ ކުންފުންޏެއް ކަމަށްވާ މޯހަން މުތާ އެކްސްޕޯޓް ކުންފުނިންނެވެ.\nބ.އަތޮޅުގައި ފެނާއި ނަރުދަމާ ނިޒާމް ގާއިމްކުރުމުގެ މަސައްކަތް އަލަށް ފަށާ ފަސްރަށުގައި އަމަލީ މަސައްކަތް މިއަހަރު މެދެއްހާ ހިސާބުގައި ފެށޭވަރުވާނެ ކަމަށް އެރަށްތަކުގެ ކައުންސިލްތަކުން ބުނެއެވެ.


ފުޓްސަލް ދަނޑަށް ކަރަންޓް ކޭބަލް އެޅުން\nކައުންސިލުން ދޭ މަޢުލޫމާތާއި އެއްގޮތަށް، މިރަށު ފުޓްސަލްދަނޑަށް ކަރަންޓް ކޭބަލް އަޅައިދޭނެ ފަރާތެއް ހޯދަން ބޭނުންވެއެވެ.\nމަޢުލޫމާތު ސާފުކުރެއްވުމަށް ވަޑައިގަންނަވާނީ 2020 ސެޕްޓެމްބަރ 13 ވާ އާދީއްތަ ދުވަހުގެ 13:00 އަށް މިއިދާރާއަށެވެ.\nއަންދާސީހިސާބު ހުށަހެޅުއްވުމަށް ވަޑައިގަންނަވާނީ 2020 ސެޕްޓެމްބަރ 17ވާ ބުރާސްފަތިދުވަހުގެ 13:00އަށް މިއިދާރާއަށެވެ.\nމަޢުލޫމާތު ސާފްކުރެއްވުމަށް ވަޑައިނުގަންނަވާ ފަރާތްތަކަށާއި ގަޑިޖެހިގެން ވަޑައިގަންނަވާ ފަރާތްތަކަށް އަންދާސީ ހިސާބު ހުށަހެޅުމުގެ ފުރުޞަތު ނުދެވޭނެ ވާހަކަވެސް މަޢުލޫމާތައްޓަކާ ދެންނެވީމެވެ. މަޢްލޫމާތު ސާފު ކުރެއްވުމަށާއި، އަގު ހުށަހެޅުއްވުމަށް ބަދަލުގައި މީހަކު ފޮނުއްވާނަމަ ބަދަލުގައި ވަޑައިގަންނަވާ ފަރާތުގެ އައިޑީކާޑުގެ ކޮޕީއަކާއެކު ސިޓީ ފޮނުއްވުންއެދެމެވެ.\n08 ސެޕްޓެންބަރު 2020\nޕަބްލިޝްކުރި ތާރީޚު: 08 ސެޕްޓެންބަރު 2020\nޕަބްލިޝްކުރި ގަޑި: 1239\nސުންގަޑި: 17 ސެޕްޓެންބަރު 2020 1300


Penalty ga Police balikoh, MPL Champion kan hoadhaifi Penalty ga Police balikoh, MPL Champion kan hoadhaifi\nޕެނަލްޓީގައި ޕޮލިސް ބަލިކޮށް އެމްޕީއެލް ޗެމްޕިއަންކަން ހޯދައިފި\nޗެމްޕިއަން އެމްޕީއެލް ތަށްޓާއެކު: ފޮޓޯ-ޕީއެސްއެމް\nމުބާރާތުގެ އެންމެ މޮޅު5ކުޅުންތެރިން: ފޮޓޯ-ޕީއެސްއެމް\nފައިނަލް މެޗުގައި ދެޓީމް ވާދަކުރަނީ: ފޮޓޯ-ޕީއެސްއެމް\nޕެނަލްޓީ ޖަހައިގެން 3-2 ލަނޑުން ޕޮލިސް ކްލަބް ބަލިކޮށް، އެއިޓީން ތާޓީ ވުމެންސް ފުޓްސަލް ފިއެސްޓާގެ ޗެންޕިއަންކަން އެމް.ޕީ.އެލް ހޯދައިފިއެވެ.\nރޭ މާފަންނު ދަނޑުގައި ކުޅުނު ފައިނަލް މެޗުގައި ފުރަތަމަ ލަނޑު ޖަހާ ކުރި ހޯދީ އެމް.ޕީ.އެލް ޓީމުންނެވެ. މި ލަނޑު މެޗުގެ ހަވަނަ މިނެޓުގައި އެޓީމަށް ކާމިޔާބުކޮށްދިނީ އައިމިނަތު ޝާމިލާއެވެ. ނަމަވެސް ފުރަތަމަ ހާފު ނިމެން މިނެޓަށް ވެފައިވަނިކޮށް، އަނީޓާ ބަސްނެޓް ވަނީ ލަނޑެއް ޖަހާ ޕޮލިސް ކްލަބަށް މެޗުގެ ނަތީޖާ ހަމަހަމަކޮށްދީފައެވެ. މެޗުގެ ދެވަނަ ހާފުގައި ދެޓީމަށްވެސް ލަނޑު ޖަހާނެ ގިނަ ފުރުސަތުތަކެއް ލިބުނުނަމަވެސް އެފުރުސަތުތަކުގެ ބޭނުން ކުރެވޭގޮތެއް ނުވިއެވެ.\nދެވަނަ ހާފުގައި ޕޮލިސް ކްލަބުގެ ކެޕްޓަން ފަދުވާ ޒާހިރަށް އަނިޔާވުވުމުން ވަނީ ބަދަލުކޮށްފައެވެ. މެޗުގެ ފުރިހަމަ ވަގުތު ހަމަވިއިރު، އެކެއް އެކަކުން މެޗުގެ ނަތީޖާ އެއްވަރުވުމުން ނަތީޖާ ނެރުމަށް ޖެހި ޕެނަލްޓީގައި އެމް.ޕީ.އެލްގެ ޕެނަލްޓީތައް ކާމިޔާބުކޮށްދިނީ، ފާތިމާތު ޖޫޒާން ޒަރީރު އާއި، މަރިޔަމް ރިފާގެ އިތުރުން ސެޔެދެހްޒާރާއެވެ. ޕޮލިސް ކްލަބުން ސަބިތްރާ އަދި އަނީތާ ޖެހި ޕެނަލްޓީ ކާމިޔާބުކުރި ނަމަވެސް، ސަންފާ އިބްރާހިމް ޖެހި ޕެނަލްޓީ އެމް.ޕީ.އެލްގެ ކީޕަރު ވަނީ މަތަކޮށްފައެވެ.\nމެޗަށް ފަހު ޕީއެސްއެމް ސްޕޯރޓްސްއަށް މައުލޫމާތު ދެމުން އެމް.ޕީ.އެލްގެ އެސިސްޓެންޓް ކޯޗު މުހައްމަދު އަބްދުއްރަޙްމާން ބުނީ މެޗު ކުރިޔަށްދިޔައީ އުއްމީދު ކުރި ގޮތަކަށް ނޫން ކަމަށާއި، ޕެނަލްޓީ އާއި ހިސާބަށް ނުގޮސް މެޗުގެ ނަތީޖާ ނެރެވުނީސް ކަމަށެވެ.\nމެޗުން ބަލިވި ޕޮލިސް ކްލަބުގެ ކޯޗު ހުސައިން ޝިފާޒް ބުނީ، މެޗުން ބަލިވީ ގޯލު ޖަހަން ލިބުނު ފުރުސަތުތަކުގެ ބޭނުން ނުކުރެވުމުން ކަމަށެވެ. ޝިފާޒް ބުނީ ދެވަނަ ހާފުގައި އެޓީމުގެ ކެޕްޓަން ފަދުވާ ޒާހިރަށް އަނިޔާވުމުން، މެޗުގެ ފަހުބައި އޭނާއާއި ނުލާ ކުޅެން ޖެހުމުން ޓީމް ޕްރެޝަރަށް ދިޔަކަމަށެވެ.\nފައިނަލް މެޗުގެ މޮޅު ކުޅުންތެރިޔާގެ މަޤާމް ހޯދީ އެމް.ޕީ.އެލްގެ އައިމިނަތު ޝާމިލާއެވެ. މުޅި މުބާރާތުގެ އެންމެ މޮޅު ކުޅުންތެރިއަކީ ޕޮލިސް ކްލަބުގެ ސަބިތްރާއެވެ. މުބާރާތުގެ އެންމެ މޮޅު ކޯޗަކީ އެމް.ޕީ.އެލްގެ ކޯޗު އަހުމަދު ވިސާމްއެވެ.\n- އައިމިނަތު ޝާމިލާ ( އެމްޕީއެލް )\n- ފާޠިމަތު ޝާލިޔާ ( އެމްޕީއެލް )\n- ފަދުވާ ޒާހިރު ( ޕޮލިސް ކްލަބް )\n- އަޒަމް އަހޮންދީ ( އެމްޕީއެލް )\n- ސަބިތްރާ ބަންދާރީ ( ޕޮލިސް ކްލަބް )


Vettunu flight ge thahugeegah America ge team eh Indonesia ah - One Online\nވެއްޓުނު ފްލައިޓުގެ އެއް ކަޅުފޮށި --\nވެއްޓުނު ފްލައިޓުގެ ތަހުގީގަށް އެމެރިކާގެ ޓީމެއް އިންޑޮނޭޝިއާއަށް\nވެއްޓުނު ފްލައިޓުގެ ތަހުގީގަށް އެމެރިކާގެ ޓީމެއް އިންޑޮނޭޝިއާއަށް ދިއުމަށް ނިންމާފައިވާކަމަށް އެމެރިކާއިން ބުނެފިއެވެ.\n62 މީހުންނާއެކު ޖަކާޓާއިން ފުރިތާ އިރުކޮޅެއްގެ ތެރޭ ކަނޑަށް ވެއްޓިފައިވާ ސްރީވިޖާޔާ އެއާގެ ފްލައިޓުގެ ތަހުގީގުގައި ބައިވެރިވަނީ އެމެރިކާގެ ނެޝަނަލް ޓްރާންސްޕޯޓް ސޭފްޓީ ބޯޑުގެ ޓީމެއްކަމަށް އެގައުމުން ބުނެފައި ވެއެވެ.\nނެޝަނަލް ޓްރާންސްޕޯޓް ސޭފްޓީ ބޯޑުގެ ޓީމުގައި އެކި ދާއިރާތަކުގެ ހާއްސަ ތަޖުރިބާކާރުންގެ އިތުރުން މަތިންދާބޯޓާއި ބެހޭ މާހިރުން ތިބޭނެއެވެ. އަދި އެމެރިކާގެ ފެޑަރަލް އޭވިއޭޝަން އެޑްމިނިސްޓްރޭޝަންގެ އޮފިޝަލަކުވެސް ޓީމުގައި ހިމެނެއެވެ.\nއިންޑޮނޭޝިއާގެ ރެސްކިއު ޓީމުތަކުން ފްލައިޓު ވެއްޓުނު ސަރަހައްދުގައި ހަރަކާތްތެރިވަމުން އަންނައިރު، މިހާތަނަށް ފްލައިޓުގެ ބައިތަކުގެ އިތުރުން އިންސާނުންގެ ހަށިގަނޑުގެ ބައިތައްވެސް ކަނޑުގެ އަޑިން ވަނީ ނަގާފައެވެ.\nރެސްކިއު ޓީމުން ވަނީ ފްލައިޓުގެ އެއް ކަޅުފޮށި ކަނޑުގެ އަޑިން ނަގާފައެވެ. އަދި ދެވަނަ ކަޅުފޮށި ނެގުމުގެ މަސައްކަތް ކުރަމުން އަންނަ ކަމަށްވެސް އޮފިޝަލުން ބުނެފައިވެއެވެ.\nގުޅޭ ޓެގު އިންޑޮނޭޝިއާ މ\nކޮވިޑްގެ ދެވަނަ ރާޅުގައި ލަންކާއިން މިހާތަނަށް 100 އެއްހާ ޑޮކްޓަރުން ޕޮޒިޓިވް ވެފައިވޭ


މީޑިއާ ކައުންސިލްގެ އިންތިޚާބު ބާއްވާ މެމްބަރުން އައްޔަން ކުރައްވައިފި | Landhooinfo\nހޯމަ , 21 މެއި 2018\nމީޑިއާ ކައުންސިލްގެ އިންތިޚާބު ބާއްވާ މެމްބަރުން އައްޔަން ކުރައްވައިފި\n“ނޫސްވެރިކަމުގެ އިނާމް 2016” ގެ އެވޯޑްނައިޓް ރޭ ބާއްވައިފި.\nމޯލްޑިވްސް މީޑީއާ ކައުންސިލްގެ އިންތިހާބް ބާއްވައި ކުރިއަށް އޮތް ދައުރަށް މެބްބަރުން އިންތިހާބްކޮށްފިއެވެ.\nމިއަދު ނޭޝަނަލް އާޓް ގެލެރީގައި ބޭއްވި މީޑިޔާ ކައުންސިލް އިންތިހާބްގައި މީޑިއާއަށް ލާޒިމްކުރާ ހަތް ގޮނޑިއަށް ފަނަރަ ފަރާތަކުން ވާދަކޮށްފައިވާއިރު އާންމުންގެ ފަރާތުން ހޮވާ އަށް ގޮނޑިއަށްވެސް ގިނަ ބަޔަކު ވާދަކޮށްފައިވެއެވެ. މީޑިޔާ ތަކުގެ ފަރާތުން ކައުންސިލަށް އިންތިހާބްވެފައިވާ ބޭފުޅުންނަކީ\nހަވީރުގެ އިސްމާއިލް ނަސީރާއި، 62 ވޯޓް:\nއެމްބީސީގެ މުހައްމަދު އަފްޒަލް 55 ވޯޓް:\nއަށާވީސް މަޖައްލާގެ އިބްރާހިމް ޒަކީ 49 ވޯޓް:\nމިނިވަން ޑެއިލީގެ ހުޝާމް މުހައްމަދު 49 ވޯޓް:\nދިޓީވީގެ މިދުހަތް އާދަމް 46 ވޯޓް:\nސަން އެފް އެމްގެ އަހުމަދު ޒާހިރު 45 ވޯޓް:\nރޭޑިއޯ އެޓޯލް އިން އަބްދުﷲ ޝިނާން 43 ވޯޓް؛\nމިއިންތިހާބްގައި ފަސްދޮޅަސް ނުވަ ފަރާތަކުންވަނީ ވޯޓް ލާފައެވެ. އާންމުންގެ ފަރާތުން އިންތިޚާބަށް ކުރިމަތިލީ މީހުންގެ ތެރެއިން ސަރުކާރުން ޝޯޓްލިސްޓުކުރި ސާދަ ބޭފުޅުންގެ ތެރެއިން މީޑިއާ ކައުންސިލަށް އިންތިހާބް ވެފައިވާ ބޭފުޅުންނަކީ\nމުހައްމަދު އަބްދުﷲ ޝަފީގް\nއަބްދުﷲ މުއާޒް ޔޫސުފް\nއަބްދުލް އަޒީޒް ހުސައިން އެވެ.\nމީޑީއާ ކައުންސިލްގެ އިންތިހާބް ބާއްވައި، މެންބަރުން އިންތިހާބްކޮށްފައިވާއިރު މީޑިއާ ކައުންސިލުގެ ރައީސާއި ނައިބް ރައީސް އައްޔަން ކުރުމަށް ބާއްވާ އިންތިހާބް އަންނަ އާދީއްތަ ދުވަހު މީޑިޔާ ކައުންސިލްގައި ބާއްވާގޮތަށް ވަނީ ހަމަޖެހިފައެވެ.\nމީޑިއާ ކައުންސިލްގެ އިންތިޚާބު އަންނަ ހަފްތާގައި ބާއްވަނީ.\nއެކިއެކި މައްސަލަތަކާހުރެ ފަސްކޮށްފައިވާ މީޑިއާ ކައުންސިލްގެ އިންތިޚާބު އަންނަ ހަފްތާގައި ބާއްވާނެކަމަށް ހޯމް މިނިސްޓްރީން ބުނެފިއެވެ. އިންތިހާބު ބޭއްވުމަށް މިހާރު …\nހުރިހާ ލިޔުންތައް (3099)\nޓީ.ކިޔު.އައި ގެ ހެޔޮއެދުންތަކާއިއެކު ގެނެސްދޭ ލަންދޫއިންފޯ ދީނީ ސުވާލު މުބާރާތް މިއަހަރުވެސް


fahu vaguthu ayya kaamiyaabukoddhin landaaeku New in thashi...\nފަހު ވަގުތު އައްޔަ ކާމިޔާބުކޮށްދިން ލަނޑާއެކު ނިއުއިން ތަށި ދިފާޢުކޮށްފި\nމިއީ ނިއުރޭޑިއަންޓުން ވިދިވިދިގެން މި މުބާރާތް ކާމިޔާބުކުރި ދެވަނަ ފަހަރު\nނިއުއިން މާޒިޔާގެ މައްޗަށް ކުރިހޯދީ 2-1 ގެ ނަތީޖާއަކުން\nކ. މާލެ | 24 ޖޫން 2017 | ހޮނިހިރު 21:20 | 1,494\nނިއުރޭޑިއަންޓުން ތަށި އުފުލާލަނީ - ރާއްޖެއެމްވީ\nފަހު ވަގުތު އައްޔަ ކާމިޔާބުކޮށްދިން ލަނޑާއެކު ރަމަޟާން ވެޓެރެންސް ކަޕް ފުޓުބޯޅަ މުބާރާތުގެ ތަށި ނިއުރޭޑިއަންޓް ސްޕޯޓްސް ކުލަބުން ދިފާއުކޮށްފިއެވެ.\nހޮނިހިރު ދުވަހު އެފްއޭއެމްގެ އެއް ނަންބަރު ޓާފް ދަނޑުގައި ކުޅުނު ފައިނަލުގައި ނިއުއިން މާޒިޔާގެ މައްޗަށް ކުރިހޯދީ 2-1ގެ ނަތީޖާއަކުންނެވެ.\nމެޗުގައި މާޒިޔާއިން ކާމިޔާބުކުރި ހަމައެކަނި ލަނޑު އެޓީމަށް ކާމިޔާބުކޮށްދިނީ އަހްމަދި ނާޝިދެވެ. ނިއުގެ ހުސްނީ އަބްދުލް ރަހްމާން ލަނޑެއް ކާމިޔާބުކޮށްދީފައި ވަނިކޮށް މެޗުން މޮޅުވި ލަނޑު އެޓީމަށް ކާމިޔާބުކޮށްދިނީ މެޗުގެ މޮޅު ކުޅުންތެރިޔާގެ މަގާމަށްވެސް ހޮވުނު އަލީ ޝަމީމް (އައްޔަ)އެވެ. މެޗުގެ 45 އަހަރުން މަތީގެ މޮޅު ކުޅުންތެރިއަކަށް ހޮވުނީ ނިއުރޭޑިއަންޓްގެ އަބްދުﷲ އިބްރާހިމެވެ.\nމުބާރާތުގެ 35 އަހަރުން މަތީގެ އެންމެ މޮޅު ކުޅުންތެރިއަކަށް ނިއުރޭޑިއަންޓްގެ ހުސްނީ އަބްދުލް ރަހްމާން ހޮވުނުއިރު މުޅި މުބާރާތުގެ އެންމެ މޮޅު ކުޅުންތެރިއަކަށް ހޮވުނީ، އެންމެ ގިނަ ލަނޑު ޖަހައިގެން ޓޮޕް ސްކޯރާގެ މަގާމުވެސް ހާސިލްކުރި ނިއުރޭޑިއަންޓްގެ އަލީ ޝަމީމް އެވެ. 50 އަހަރުން މަތީގެ އެންމެ މޮޅު ކުޅުންތެރިއަކަށް ހޮވުނީ ކްލަބް ވެލެންސިއާގެ އަބުލް ރައްޒާގް އިބްރާހިމް އެވެ.\nމުޅި މުބާރާތުގެ 45 އަހަރުން މަތީގެ އެންމެ މޮޅު ކުޅުންތެރިންނަށް ބަލާއިރު، އެންމެ މޮޅު ކީޕަރަކަށް ހޮވުނީ މާޒިޔާގެ މުހަންމަދު ޝިނާން އެވެ. އެންމެ މޮޅު ޑިފެންސިވް ކުޅުންތެރިއަކަށް ނިއުގެ އަލީ ރިޒާ ހޮވުނުއިރު އެންމެ މޮޅު މިޑްފިލްޑް ކުޅުންތެރިއަކަށް ހޮވުނީ މާޒިޔާގެ އަހްމަދު ނާޒް އެވެ. އެންމެ މޮޅު ފޯވާޑަކީ ނިއުގެ އަލީ ޝަމީމް އެވެ.\nމުބާރާތުގެ ފެއާޕްލޭ ކުޅުންތެރިއަކަށް މާޒިޔާގެ އަހްމަދު ނާޝިދް ހޮވުނުއިރު އެންމެ މޮޅު ކޯޗަކީ ޗެމްޕިއަން ޓީމް ނިއިގެ ކޯޗް ހަސަން ހަމީދެވެ.\nފާއިތުވި އަހަރު ނިއުރޭޑިއަންޓުން މި މުބާރާތް ކާމިޔާބުކުރީ މުބާރާތުގެ އެންމެ ކާމިޔާބު ޓީމް ކަމަށްވާ ވެލެންސިއާ ބަލިކޮށްގެންނެވެ. ވެލެންސިއާއިން ވަނީ ޖުމްލަ4ފަހަރު މި މުބާރާތް ކާމިޔާބުކޮށްފައެވެ. މުޅިން އަލަށް މި މުބާރާތުގެ ފައިނަލަށް ދަތުރުކުރި މާޒިޔާ ބަލިކޮށް ނިއުއިން ވިދިވިދިގެން ދެވަނަ ފަހަރަށް މި މުބާރާތް ކާމިޔާބުކުރިއިރު އެޓީމުން ވަނީ މިހާތަނަށް ޖުމްލަ3ފަހަރު މުބާރާތް ކާމިޔާބުކޮށްފައެވެ.\nމޯލްޑިވްސް ސޮކާ މޭޓްސްއިން އިންތިޒާމުކޮށްގެން ކޮންމެ އަހަރެއްގެ ރަމަޟާންމަހު ބާއްވަމުން އަންނަ މި މުބާރާތަކީ ރާއްޖޭގެ ކުރީގެ ފުޓުބޯޅަ ތަރިންގެ މެދުގައި ކުޅުވޭ އެންމެ ފޯރިގަދަ މުބާރާތެވެ.


Raajjeyge dharani: Govan kairivefaivaa bomb\nރިޕޯޓު - ދައުލަތުގެ ދަރަނި\nރާއްޖޭގެ ދަރަނި: ގޮވަން ކައިރިވެފައިވާ ބޮން\nދަރަނި މެނޭޖް ނުކުރުމުން މާލީ ބޮޑު ކާރިސާއެއް ކުރިމަތިވުމަށް މަގުފަހިވޭ\nރާއްޖޭގެ ދަރަނި 43 ބިލިއަން ރުފިޔާގައި\nކުރިއަށް އޮތް ތަނުގައި ދަރަނި އިތުރަށް ބޮޑުވާނެ ކަމަށް ލަފާކުރޭ\nކ. މާލެ2ޖުލައި 2018 | ހޯމަ 20:59 7,759\nދިވެހި ރުފިޔާ - ރާއްޖެއެމްވީ\nދިވެހި ރާއްޖޭގެ އިގްތިސާދުގެ ވާހަކަތައް ދައްކާއިރު ސަރުކާރަށް ނިސްބަތްވާ ސިޔާސީ ފަރާތްތަކުން ބުނާ އެންމެ މޮޅު އެއް ވާހަކައަކީ ރައްޔިތުންނަށް ތަރައްގީގެ މަޝްރޫއުތައް ހިންގިފައިވާ މިންވަރުގެ ވާހަކައެވެ. ތަރައްގީ ގެނައުމުގައި މިފާއިތުވެދިޔަ ތިރީސް ސާޅީސް އަހަރުގެ ތެރޭގައި ގެނެސްފައިނުވާ ނުވަތަ ރައްޔިތުން ހިތަށްނާރާ މިންވަރަށް ތަރައްގީ ގެނެސްދެވިފައިވާ ވާހަކަ އެވެ.\nމި ތަރައްގީގެ މަޝްރޫއުތަކަށް ބަލާ އިރު ތަރައްގީ ގެނައުމަށް ހިންގާ މަޝްރޫއުތަކަށް ފައިސާ ހޯދަނީ ހަމައެކަނި ގައުމުގެ އާމްދަނީން ނޫންކަން ވަރަށް ސާފުކޮށް އެފަދަ ފަރާތްތަކުން ބުނަމުންދެވެ. މިފަދަ އަވަސް ނުވަތަ އެގްރެސިވް ތަރައްގީއެއް ގެނައުމަށް ފައިސާ ހޯދަނީ ބޮޑެތި އަދަދުތަކުން ލޯނު ނަގައިގެންނެވެ.\nމި ފާއިތުވެދިޔަ އަހަރު ރާއްޖޭގެ ދަރަނީގެ ތަފާސް ހިސާބުތަކަށްބަލާ އިރު 2017 ވަނަ އަހަރު ރާއްޖޭގެ ދަރަނި ހުރީ 43 ބިލިއަން ރުފިޔާގަ އެވެ. އެއީ ޖީޑީޕީގެ ނިސްބަތުން ބަލާނަމަ 61 ޕަސެންޓެވެ. ރާއްޖޭގެ ބޭރުގެ ދަރަނި 17 ބިލިއަން ރުފިޔާގައި ހުރި އިރު މިއީ ޖީޑީޕީގެ ނިސްބަތުން ބަލާ ނަމަ 24.3 ޕަސެންޓެވެ. އަދި ޖީޑީޕީގެ ނިސްބަތުން ބަލާ ނަމަ އެތެރޭގެ ދަރަނި ހުރީ 36.4 ފަސެންޓެވެ. 2013 ވަނަ އަހަރު ދައުލަތުގެ ދަރަނި ހުރީ ގާތްގަނޑަކަށް 28 ބިލިއަން ރުފިޔާއެވެ. ދުނިޔޭގެ މަޝްހޫރު ކްރެޑިޓް ރޭޓީން ކުންފުންޏެއް ކަމުގައިވާ، މޫޑީސް އިން ހާމަކޮށްފައިވާ ގޮތުގައި، 2019 އަހަރު ރާއްޖޭގެ ޖީޑީޕީގެ 82 ޕަސެންޓް ދަރަނި ހިއްސާ ކުރާނެ ކަމަށެވެ. މިކަމުންވެސް ރާއްޖޭގެ ދަރަނީގެ ހާލަތު ވަރަށް ބޮޑަށް ސާފުވެގެންދެއެވެ.\nދަރަނީގެ ތަފާސް ހިސާބުތަކުގެ ވާހަކަތައް ދައްކާ އިރަށް ސަރުކާރުން ބުނަނީ ދަރަނީގެ ވާހަކަ ދައްކަނީ ދަރަނި މެނޭޖް ކުރާނެ ގޮތް ނޭނގޭ މީހުންނެވެ. ދަރަނި މެނޭޖް ކުރެވޭނެ ކަމަށާއި އެއީ ހާސްވާން ޖެހޭނެ ކަމެއް ނޫން ކަމަށް ސަރުކާރުން ދަނީ ތަކުރާރުކޮށް ބުނަމުންނެވެ. ރައީސުލްޖުމްހޫރިއްޔާވެސް ވަނީ ބޮޑެތި ކަންކަން ކުރެވޭނީ ބޮޑެތި ރިސްކު ނަގައިގެން ކަމަށާއި ބޮޑެތި ރިސްކު ނަގަންޏާ ގިނައިން ފައިސާ ނަގަން ޖެހޭނެ ކަމަށް ބުނަމުންނެވެ. މިވާހަކަތަކަކީ މާލީ ކަންކަން ދަންނަ މީހުން ދޮގު ކުރާނެ ވާހަކަތަކެއް ނޫނެވެ. ނުވަތަ ސުވާލު އުފައްދާނެ ވާހަކަތަކެއް ނޫނެވެ. ހަމައެނަކި ސުވާލު އުފައްދާނެ ކަމަކީ، މިހާ ބޮޑު ރިސްކެއް ނަގައިގެން ދަރަނި މެނޭޖް ނުކުރެވިއްޖެ ނަމަ ކަންކަން ވެގެންދާނެ ގޮތާއި ގުޅިގެންނެވެ. މިއީ ނުވާނެ ކަމެއް ވެސް ނޫނެވެ. ހާއްސަކޮށް އިގްތިސާދީ ގޮތުން އެހާ ބަލިކަށި ގައުމަކަށް ނުވުމަށް ވުރެ ގާތީ، މިފަދަ ކަމެއް ކުރިމަތިވުމެވެ. ދުނިޔޭގެ އެކި ހިސާބުތަކަށް މިފަދަ އެތައް ކަމެއް ކުރިމަތިވެ އެވެ. އެންމެ ބާރުގަދަ އިގްތިސާދުތަކަށް ވެސް އެފަދަ ހާދިސާތައް ކުރިމަތިވެގެންދިޔަ މަންޒަރު މިފާއިތުވެދިޔަ ދުވަސްތަކުގައި ފެނިގެން ގޮސްފައިވެ އެވެ.\nކަން މިހެން އޮތް އިރު ގައުމުތަކުން ދަރަނި އިންތިހާއަށް ނެގުމުން ކުރިމަތިވި "ފައިނޭންޝިއަލް ކްރައިސިސް" ތަކަށް ބަލާލާނަމެވެ. އެންމެފަހުން މުޅި ދުނިޔޭގެ އިގްތިސާދު ގުޑުވާލި އެންމެ ބޮޑު މާލީ ކާރިސާ ހިނގަން މެދުވެރިވި ސަބަބަކީ އެއްވެސް ހަމައެއް ލަމައެއް ނެތި ބޭންކުތަކުން ދޫކުރި ލޯންތަކެވެ. މި ހާދިސާގައި އެމެރިކާގެ ބޮޑެތި ބޭންކްތަކާއި އެންމެ ބޮޑު އިންޝިއުރެންސް ކުންފުނިތައް ބަނގުރޫޓުވެގެންދިޔަ އެވެ. އެންމެ ބޮޑު އިންވެސްޓްމެންޓް ބޭންކް ކަމުގައިވާ ލޭމަން ބްރަދާސް ވެއްޓުނީ ފުންވަޅުގަނޑަކަށެވެ.\nމިކަން ހިނގާދިޔަ ގޮތަށް ބަލާއިރު އެމެރިކާއިން އޭރު އެންމެ ބޮޑު އަމާޒެއް ހިފާފައިވަނީ އާންމު ރައްޔިތުންނަށް ފަސޭހަކަމާއެކު ގެދޮރުގެ އެހީތެރިކަން ފޯރުކޮށްދިނުމަށެވެ. އޭރު ބޭންކްތަކުން އެއްވެސް ފިކުރެއްނެތި ފައިސާ ދެއްކޭނެ ކަމުގެ މާބޮޑު ގާބިލުކަމެއް ނެތް ފަރާތްތަކަށް ވެސް " ސަބްޕްރައިމް" ފަންޑުތައް ދިޔައީ ދޫކުރަމުންނެވެ. އޭރު ބޭންކުތަކުންވެސް ބުނަމުންދިޔައީ މިކަމުން އިގްތިސާދަށް ކުރާނީ ފައިދާކަމަށާއި އެއްވެސް ގެއްލުމެއް ކުރިމަތިނުވާނެ ކަމަށެވެ. އެހެން ނަމަވެސް 2006 ވަނަ އަހަރުން ފެށިގެން އެމެރިކާގެ ގެދޮރުގެ އަގު ބޮޑުތަނުން ވެއްޓިގެންދިޔަ އެވެ. ކަން މިހެން އޮތް އިރު އިންވެސްޓަރުންދިއައީ އެމީހުންގެ ފައިސާ އިންވެސްޓްމެންޓް ބޭންކްތަކުގައި އިންވެސްޓް ކުރަމުންނެވެ. އިންވެސްޓަރުން މިގޮތަށް ކަންކަން ކުރަމުންދިއަކީ މަޝްހޫރު ކްރެޑިޓް ރޭޓިންގ ކުންފުނިތައް ކަމަށްވާ މޫޑީސް އާއި ފިޗް އަދި ސްޓޭންޑާޑް އެންޑް ޕުއަރސް ފަދަ އޭޖެންސީތަކުން ޓްރިޕަލް އޭ ރޭޓިންގތައް އިންވެސްޓްމެންޓް ބޭންކްތަކަށް ދެމުން ގެންދިއުމުގެ ސަބަބުންނެވެ.\nމިއީ އޭރު ކުރިމަތިވި އެންމެ ބޮޑު މައްސަލައެވެ. ހަގީގަތާއި ހިލާފު ރޭޓިންގތަކެއް ކްރެޑިޓް ރޭޓިންގ އޭޖެންސީތަކުން ދިނުމުގެ ސަބަބުން އިންވެސްޓަރުން ފައިދާ ނުވާ އިންވެސްޓްމެންޓްތަކަށް ފައިސާ ހޭދަކުރަމުންދިއުމެވެ. އޭރު ކްރެޑިޓް ރޭޓިންގ އޭޖެންސީތަކުން ނެރެމުންދިޔައީ ބޭންކްތަކުން ބޭނުންވި ރޭޓިންގނެވެ. ބޮޑު އޮޅުވާލުން ގަނޑެއްގެ ތެރެއިން ގޯސް ކްރެޑިޓް ރޭޓިންގް ތަކެއް ދައްކަމުންދިޔަ ނަމަވެސް 2007 ވަނަ އަހަރު ނިމެން ކައިރިވި އިރު މާލީ ދާއިރާގައި މަސައްކަތް ކުރަމުންދިޔަ ފަރާތްތަކުންނާއި މަސްރަހު ދިރާސާކުރަމުންދިޔަ ފަރާތްތަކުން ދިޔައީ ބޮޑު ފައިނޭންޝިއަލް ކްރައިސިސްއެއް އަންނާނެ ކަމަށް ބުނެ، ސަރުކާރަށް އެލާމް ސިގްނަލް އަޅަމުންނެވެ.\nއެމެރިކާއަށް 2008 ވަނަ އަހަރު ކުރިމަތިވި ފައިނޭޝިއަލް ކްރައިސިސްގެ ސަބަބުން ޓްރިލިއަން ޑޮލަރުން ބޭންކްތަކަށް ގެއްލުންވި އިރު ގާތްގަނޑަކަށް 2.6 މިލިއަން ވަޒީފާ ގެއްލިގެންދިޔަ އެވެ. މިއީ ދުނިޔޭގެ އެންމެ ބޮޑު އިގްތިސާދު އޮތް ގައުމު، މާލީ ބޮޑު އަދަވަޅަކަށް ވެއްޓުމުން ލިބުނު ގެއްލުމުގެ ވާހަކައެވެ. މީގެ އަސަރު މުޅި ދުނިޔޭގެ އިގްތިސާދަށް ކުރިމަތިވި އެވެ. މިކަމަކީ 1930 ވަނަ އަހަރު ދުނިޔޭގެ އިގްތިސާދަށް ކުރިމަތިވި " ގްރޭޓް ޑިޕްރެޝަން" އަށް ފަހު ދުނިޔޭގެ އިގްތިސާދަށް ކުރިމަތިވި އެންމެ ބޮޑު ކާރިސާއެވެ.\nމާލީ ބޮޑު ކާރިސާއިން ސަލާމަތްކުރުމަށްޓަކާއި ބަނގުރޫޓްވި ބޭންކްތައް ކޮޅަށް ޖެހުމަށް އެމެރިކާގެ ސަރުކާރުން ބޮޑު ހޭދައެއް ކުރަންޖެހުނެވެ. ސަބަބަކީ އަމިއްލަ އިންވެސްޓްމެންޓް ބޭންކްތަކަށް ކުރިމަތިވި ގެއްލުމުގެ ސަބަބުން ހަމައެކަނި ގެއްލުންވާނީ އެކުންފުނި ހިންގާ ފަރާތަކަށް ނޫނެވެ. އެތައް މިލިއަން މީހުންނަށް އެބޭންކްތަކުގެ ސަބަބުން އިޔާދަ ނުކުރެވޭ ވަރުގެ ގެއްލުމެއް ލިބިގެންދިއުމެވެ\nމިއީ އެމެރިކާގެ ބޭންކްތަކަށް ކުރިމަތިވި މާލީ ބޮޑު އަދަވަޅުގެ ވާހަކައެވެ. ގައުމެއްގެ މާލީ ހާލަތު މިފަދަ ދަރަޖައަށް ވެއްޓިއްޖެ ނަމަ އެހީތެރިކަން ދެން ހޯދާނީ ކޮންބައެއްގެ ފަރާތުން ހެއްޔެވެ. ރާއްޖޭގެ ދަރަނި ދެއްކޭނެ ގޮތާ މެދު ސުވާލު ނުކުރުމަށް ރައީސް އަބްދުﷲ ޔާމީން ވިދާޅުވި ނަމަވެސް ރައްޔިތުން މިކަމާ ސުވާލު އުފައްދަނީ މާޒީގައި ދުނިޔެއަށް ކުރިމަތިވެފައިވާ މިފަދަ ކަންކަމުގެ ސަބަބުންނެވެ. ކްރެޑިޓް ރޭޓިންގ އޭޖެންސީއަކުން ނެރޭ ރޭޓިންގނަކުން ގައުމުގެ ހާލަތެއް ރަގަޅެއް ނުކުރެވޭނެ އެވެ. ނުވަތަ ދެއްކުންތެރި\n"ވެނިޓީ" ޕްރޮޖެކްޓްތަކަކުންވެސް އިގްތިސާދީ ހަގީގީ ކުރިއެރުމެއް ނުގެނެވޭނެ އެވެ. ކުރިއެރުން ގެނެވޭނީ ދަރަނި ރަގަޅަށް މެނޭޖް ކުރެވޭނެ ޕްލޭނެއްގެ ތެރެއިން ކަންކަން ކޮށްގެންނެވެ. ދެފުށް ފެންނަ ޖަވާބުދާރީ ކުރެވޭނެ ނިޒާމެއްގެ ތެރެއިންނެވެ. ކަންކަން ފޮރުވާ އޮޅުވާލާ ނިޒާމެއްގެ ތެރެއިން ތަރައްގީއެއް ނުގެނެވޭނެއެވެ.


Box Offeehuge verikan kuranee "Boss Baby" | Mihaaru\n"ބޮސް ބޭބީ" ގެ ޕޯސްޓަރެއް: މި ފިލްމް މިހާރު އޮތީ ޗާޓްގެ އެއްވަނާގައި\nބޮކްސް އޮފީހުގައި ވެރިކަންކުރަނީ "ބޮސް ބޭބީ"\n04 އެޕްރީލް 2017 - 06:24\nމިދިޔަ މަހުގެ 23 ގައި ރިލީޒް ކުރި ޑްރީމް ވާކްސްގެ އެނިމޭޓެޑް ފިލްމް "ބޮސް ބޭބީ" ބޮޑެތި އެހެން ފިލްމުތަކުގެ މައްޗަށް ކުރި ހޯދައި ނޯތު އެމެރިކާގެ ބޮކްސް އޮފީހުގެ ވެރިކަންކުރަން ފަށައިފި އެވެ.\nޓޮމް ގްރެތު ޑައިރެކްޓްކޮށްފައިވާ މި ފިލްމަށް މިހަފު ބަންދުގައި ވަނީ 49 މިލިއަން ޑޮލަރުގެ އާމްދަނީއެއް ލިބިފަ އެވެ. ފިލްމަށް މިހާތަނަށް ވަނީ ޖުމްލަ 108 މިލިއަން ޑޮލަރުގެ އާމްދަނީއެއް ލިބިފަ އެވެ.\nބޮކްސް އޮފީހުގައި "ބޮސް ބޭބީ" ގަދަފަދަކަން ދައްކަމުން އަންނަ އިރު، މި ފިލްމްވެގެން ގޮސްފައި ވަނީ ކްރިޓިކުންނަށް ވެސް ވަރަށް ކަމުދިޔަ ފިލްމަކެށެވެ. ގިނަ ކްރިޓިކުން ވަނީ މީގެ ކޮންސެޕްޓަށާއި، ކެރެކްޓާތަކަށް އަޑު އަޅައި ދީފައިވާ ފަންނާނުންނަށް ވަރަށް ބޮޑަށް ތައުރީފްކޮށްފަ އެވެ.\nހާއްސަ ޓައިޓްލް ކެރެކްޓާ ބޭބީ ބޮސްގެ އަށް އަޑު އަޅައި ދިން، އެލެކް ބޯލްޑްވިން ތައުރީފް އޮއްސާލައިފައިވެ އެވެ.\n"ބޮސް ބޭބީ" އަށް އަޑު އަޅައި ދީފައިވާ ފަންނާނުންގެ ތެރޭގައި މަޝްހޫރު ޓީވީ ހޯސްޓް ޖިމީ ކިމެލް، ސްޓީވް ބުސޭމީ އަދި ޓޮބީ މެގްއާ ހިމެނެ އެވެ.\nމި ފިލްމުގެ ފަހަތުން ބޮކްސް އޮފީހުގެ ދެވަނާގައި އޮތީ ޑިސްނީގެ "ބިއުޓީ އެންޑް ދަ ބީސްޓް" އެވެ. ފެބްރުއަރީ މަހުގެ 23 ގައި ރިލީޒް ކުރި މި ފިލްމަށް، މި ހަފުތާ ބަންދުގައި އެކަނި ވެސް 47.9 މިލިއަން ޑޮލަރު ލިބިފައިވާ އިރު، ފިލްމުގެ އާމްދަނީ މިހާރު ވަނީ 395.5 މިލިއަން ޑޮލަރަށް އަރައިފަ އެވެ.\nޗާޓްގެ ތިން ވަނާގައި އޮތީ ސްކާލެޓް ޖޮހަސަންގެ "ގޯސްޓް އިން ދަ ޝެލް" އެވެ. ޕެރަމައުންޓް މިދިޔަ މަހުގެ 16 ގައި ރިލީޒް ކުރި މި ފިލްމް ޗާޓްގެ ތިން ވަނާގައި އޮތީ 19 މިލިއަން ޑޮލަރުގެ އާމްދަނީއަކާ އެކުގަ އެވެ.\n"ބޮސް ބޭބީ" ގެ ޓްރެއިލާއެއް.\nނައޯމީ ސްކޮޓާއި އެލިޒަބަތު ބޭންކްސް ފަދަ ތަރިން ފެނިގެންދާ "ޕަވަ ރޭންޖާސް" ޗާޓްގެ ހަތަރު ވަނާގައި އޮތީ 14.5 މިލިއަން ޑޮލަރުގެ އާމްދަނީއަކާ އެކުގަ އެވެ.\nޓޮމް ހިޑެލްޓަންގެ "ކޮން: ދަ ސްކަލް އައިލެންޑް" ރިލީޒް ކުރިތާ ހަތަރު ހަފުތާވީ އިރު، މި ފިލްމް ޗާޓްގެ ހަތަރު ވަނާގައި އޮތީ މި ހަފުތާ ބަންދުގައި ލިބުނު 8.8 މިލިއަން ޑޮލަރާ އެކުގަ އެވެ. މި ފިލްމަށް މިހާތަނަށް ވަނީ 477.3 މިލިއަން ޑޮލަރު ލިބިފަ އެވެ.\nއިތުރު ލިޔުންތައް ހޮލީވުޑް އެނިމޭޓެޑް ފިލްމް ޑްރީމްވޯކްސް


އިސްލާމީ އަގީދާއާ ތައާރުޟުވާ އަމަލުތައް ގިނަވަނީ ދީނުގެ ކަންކަން ރަނގަޅު މަސްދަރުން ނުހޯދާތީ: ހުތުބާ – Haftha\nTue, 18 January, 2022, 3:12 am\nއިސްލާމީ އަގީދާއާ ތައާރުޟުވާ އަމަލުތައް ގިނަވަނީ ދީނުގެ ކަންކަން ރަނގަޅު މަސްދަރުން ނުހޯދާތީ: ހުތުބާ\nއިސްލާމީ އަގީދާއާ ތައާރުޟުވާ އަމަލުތައް އިތުރުވަނީ ދީނުގެ ކަންކަން ރަނގަޅު މަސްދަރަކުން ނުހޯދާތީ ކަމަށް ހުކުރު ހުތުބާގައި ބުނެފިއެވެ.\nއީމާންކަން ހަރުދަނާ ކުރުމުގެ މައުލޫއަށް މިއަދު ދިން ހުތުބާގައި ބުނީ، އީމާންކަން ފުރިހަމަ ވަނީ އަމަލު ކުރުމުން ކަމަށެވެ. އަދި އިމާންކަން ބިނާވެގެން ވަނީ ރަސޫލާ ގެންނެވި ހުރިހާ ކަމެއް ހިތުން ތެދުކޮށް، ގަބޫލުކުރުމާއި ޝަހާދަތުގެ ދެކަލިމަ ދުލުން ކިޔައި އިގުރާރުވެ، އިމާންވުމާއި ގުނަވަންތަކުން ކުރެވޭ އަމަލުތަކުގެ މައްޗަށް ކަމަށެވެ.\nހުތުބާގައި ބުނީ، އީމާންކަން ބަލިކަށިވާ ގިނަ ސަބަބުތަކެއް އިލްމުވެރިން ބަޔާންކުރާ ކަމަށެވެ. އެގޮތުން، އިސްލާމް ދީނުގެ ކަންކަން ރަނގަޅު މަސްދަރުތަކުން ނުހޯދާތީ، އިސްލާމީ އަގީދާއާ ތައާރުޟުވާ ކަންކަން އިތުރުވެފައިވާ ކަމަށް ހުތުބާގައި ބުންޏެވެ.\nއޭގެ އިތުރުން، އާހިރަތް ހަނދާން ނައްތާލައި، ދުނިޔެއަށް ދަހިވެތި ވުމަކީ އީމާންކަން ބަލިކަށިވާ ކަމެއް ކަމަށް ހުތުބާގައި ބުންޏެވެ. އަދި ދުނިޔޭގެ ފިތުނަތަކަކީ އީމާންކަން ބަލިކަށިވުމުގެ ސަބަބުތަކުގެ ތެރޭގައި ހިމެނޭ ކަމެއް ކަމަށާއި، ޤުރުއާނުގެ ގިނަ އާޔަތްތަކެއްގައި އެކަން ބަޔާންވެގެންވާ ކަމަށް ބުންޏެވެ.\nހުތުބާގައި ބުނީ ވެރި ރަސްކަލާނގެ ރަހުމަތް ލައްވައިފިނަމަ މެނުވީ ނަފްސަކީ އަބަދުވެސް ނުވައި ކަންތައްތަކަށް އަމުރުކުރާ އެއްޗެއް ކަމަށެވެ. އަދި ނަފްސު އަބަދުވެސް މަސައްކަތް ކުރާނީ ނުބައިކަންތައްތަކަށް ގޮވާލައި، ނުބައިކަންތައްތަކާވީ ފަރާތައް ގެންދަން ކަމަށް ހުތުބާގައި ބުންޏެވެ.


Enme dhekunuge2city ah white alert nerefi - Hali News\nދެކުނުގެ ދެ ސިޓީއަށް ވައިޓް އެލާޓް ނެރެފި\n30 March 2021, 03:14\nރާއްޖޭގެ އެންމެ ދެކުނުގެ ދެ ސިޓީ ކަމަށްވާ ފުވައްމުލައް ސިޓީއާއި އައްޑޫ ސިޓީއަށް ވައިޓު އެލާޓް ނެރެފިއެވެ.\nވައިޓް އެލާޓް ނެރެފައިވަނީ މިރޭ މެންދަމު 3:00 އިން ފެށިގެން ހެނދުނު 9:00 އާ ހަމައަށެވެ.\nމި ވަގުތުގައި ގަޑިއަކު ނަވާރަ މޭލާއި ސައުވީސް މޭލާ ދެމެދު ބާރު މިނުގައި ވައިޖެހޭނެ ކަމަށް މޫސުމާބެހޭ ގައުމީ އިދާރާއިން ވަނީ ބުނެފައެވެ. އަދި ކަނޑުތައް ގަދަވާނެ ކަމަށް ވެސް ވަނީ ލަފާކޮށްފައެވެ.\nމި ދެ ސިޓީއަށް އިއްޔެ ކުރި ވިއްސާރަގައިގައި ވެސް ވަނީ ބޮޑެތި ގެއްލުން ވެފައެވެ. އެގޮތުން ބައެއްގޭގެ ފުރާޅު އެއްލައިލުމާއި ގެއަށް ފެންވަދެ ބައެއް ސާމާނުތަކަށް ވަނީ ގެއްލުންވެފައެވެ. އެފަދަ ފަރާތްތަކަށް ސިފައިން ވަނީ އެހީތެރިކަން ފޯރުކޮށްދީފައެވެ.\nހެނދުނު 8:00 އާ ހަމައަށް ރާއްޖޭގެ އާންމު މޫސުމަށް ބަލާއިރު ރާއްޖޭގެ އެކިހިސާބަށް ވިއްސާރަކުރުމާއެކު ގުގުރައި ބައެއް ރަށްތަކަށް ބޯކޮށް ވާރޭވެހުން އެކަށީގެންވާ ކަމަށް މޫސުމާބެހޭ އިދާރާއިން ބުނެފައިވެއެވެ.\nމެދުރާއްޖެތެރެއާއި ދެކުނުގެ އަތޮޅުތަކަށް ހުޅަނގުދެކުނާއި ހުޅަނގުން ގަޑިއަކު 17 މޭލާއި 27 މޭލާ ދެމެދުގެ ބާރުމިނުގައި ވައި ޖެހޭނެއެވެ. އުތުރުގެ އަތޮޅުތަކަށް އިރުދެކުނާއި ދެކުނުން ގަޑިއަކު 10 މޭލާއި 20 މޭލާ ދެމެދުގެ ބާރުމިނުގައި ވައިޖެހޭނެއެވެ. ވިލާގަނޑުގައި ގަޑިއަކު ގާތަގަނޑަކަށް 55 މޭލަށް ވައިގަދަވުން އެކަށީގެންވާ ކަމަށް މޫސުމާ ބެހޭ އޮފީހުން ބުނެފައިވެއެވެ.\nދެކުނާއި މެދުރާއްޖެތެރޭގެ ކަނޑުތައް އާންމު ގޮތެއްގައި ގަދަވާނެއެވެ. އުތުރުގެ އަތޮޅުތަކުގެ ކަނޑުތައް އާދައިގެ ވަރަކަށް ގަދަވެފައި ވިލާގަނޑުގައި ގަދަވާނެ އެވެ.\nރާޅުގެ އުސްމިނަށް ބަލާއިރު މެދުރާއްޖެތެރެއާއި ދެކުނުގެ އަތޮޅުތަކުގެ ކަނޑުތަކުގައި ހުންނާނީ6ފޫޓާއި 8 ފޫޓެވެ. އުތުރުގެ އަތޮޅުތަކުގެ ކަނޑުތަކުގައި ހުންނާނީ4ފޫޓާއި6ފޫޓާ ދެމެދުގެ އުސްމިނުގެ ރާޅު ކަމަށް މޫސުމާބެެހޭ އޮފީހުން ބުނެފައިވެއެވެ.\nދިޔަވަރު ބޮޑުވާގަޑީގައި ބައެއް ރަށްތަކަށް އުދައިގެ އަސަރުކުރުމަކީ އެކަށީގެންވާކަމެކެވެ. ހުރިހާ ފާރާތްތަކުން، (ހާއްސަކޮށް ދެކުނާއި މެދުރާއްޖެތެރޭގެ) ސަރަހައްދުގައި ކަނޑުދަތުރުކުރާ ފަރާތްތަކުން މޫސުމަށް ސަމާލުވުމަށް މޫސުމާބެހޭ އޮފީހުން ވަނީ އަންގައިފައެވެ.\nއިތުރު ލިޔުންތައް އައްޑޫ ސިޓީ މޫސުމީ ނޭދެވޭ ބަދަލު ފުވައްމުލައް ސިޓީ


އުންމަތުގެ އާންމުންނަށް މުހިއްމު ދަރުސްތައް (މުތަރުޖިމުގެ ބަސް، މުޤައްދިމާ، ފުރަތަމަ ދަރުސް) – DhiSalafiyyah\nއުންމަތުގެ އާންމުންނަށް މުހިއްމު ދަރުސްތައް (މުތަރުޖިމުގެ ބަސް، މުޤައްދިމާ، ފުރަތަމަ ދަރުސް)\n21/01/2012 ޢަޤީދާއާއި ފިރުޤާތައްއަލް އުޚްތު އުންމު ޢަބްދިﷲ\nމިދަރުސް ތަކަކީ ސުޢޫދީ ޢަރަބިއްޔާގެ ކުރީގެ މުފްތީކަމަށްވާ ސަމާޙަތުއްޝައިޚް ޢަބްދުލްޢަޒީޒް ބިން ޢަބްދުﷲ ބިން ބާޒް (رحمه الله) ލިޔުއްވާފައިވާ (الدروس المهمة لعامة الأمة)، މިފޮތް ތަރުޖަމާކޮށް ތައްޔާރު ކުރެވޭ ދަރުސްތަކެކެވެ. މިފޮތުގައި އެކުލެވިގެންވަނީ ކޮންމެ މުސްލިމަކުވެސް ދެނެގަނެ އެއަށް ޢަމަލުކުރުން ވާޖިބުވާ ވަރަށް މުހިއްމު ކަންތައްތަކެކެވެ.\nމިފޮތް ތަރުޖަމާކުރުމުގައި އަސްލަކަށް ބަލާފައިވާނީ ވަކާލަތުއް ޝުއޫނުލް މަޠްބޫޢާތި ވައްނަޝްރިގެ އިޝްރާފުގެ ދަށުން 1420ހ ވަނަ އަހަރުގައި ކުރެވިފައިވާ މިފޮތުގެ4ވަނަ ޗާޕެވެ.\nފަހެ، މިދަރުސްތަކަކީ ދިވެހިރާއްޖޭގެ ލޮބުވެތި ރައްޔިތުންނަށް އިސްލާމްދީނުގެ އަސާސީ ކަންކަމާއި ޙުކުމްތައް ދެނެގަތުމަށް ހުޅުވާލެވޭ މަގެއް ކަމުގައި ﷲ ތަޢާލާ ލައްވާށި! އާމީން.\nއެންމެހާ ޙަމްދާއި ޘަނާ ޙައްޤުވެގެންވަނީ ޢާލަމްތަކުގެ ވެރި ރައްބަށެވެ. ރަނގަޅު ނިމުންވަނީ ތަޤުވާވެރީންނަށެވެ. އަހަރެމެންގެ ނަބިއްޔާ، އަދި ﷲ ގެ އަޅާ އަދި ރަސޫލާ މުޙައްމަދުގެފާނުގެ މައްޗަށް ޞަލަވާތާއި ސަލާމް ލައްވާށިއެވެ. އަދި އެކަލޭގެފާނުގެ އެންމެހާ ޞަޙާބީ ބޭކަލުންވެސް އެކަމުގައި ޝާމިލްކުރައްވާށިއެވެ.\nދެން އެއަށްފަހު ދަންނައެވެ. މަދު ބަސްކޮޅަކުން އަޅުގަނޑު މިފޮތުގައި ބަޔާންކޮށް ދީފައިވާނީ އިސްލާމްދީނުގައި ކޮންމެހެންވެސް އާންމުން ދެނެގަތުން ވާޖިބުވާ ކަންތައްތަކެކެވެ. ފަހެ މިބަސްކޮޅަށް އަޅުގަނޑު ދީފައިވާ ނަމަކީ (އުންމަތުގެ ޢާންމުންނަށް މުހިއްމު ދަރުސްތައް) މިއެވެ.\nﷲ ތަޢާލާ މުސްލިމުންނަށް މިކަމުގެ މަންފާ ދެއްވައި އަދި މި އަޅާގެ ކިބައިން ޤަބޫލުފުޅުކުރެއްވުން އެދި ދުޢާކުރަމެވެ. އެކަލާނގެއީ އެންމެ ދީލަތިވަންތި ކަރާމަތުގެ ވެރި ރަސްކަލާނގެއެވެ.\nޢަބްދުލްޢަޒީޒް ބިން ޢަބްދުﷲ ބިން ބާޒް\nފުރަތަމަ ދަރުސް (ސޫރަތުލް ފާތިޙާ އަދި ކުރު ސޫރަތްތައް)\nސޫރަތުލް ފާތިޙާ އާއި ބައެއް ކުރު ސޫރަތްތައް (ސޫރަތުލް ޒަލްޒަލާ އިން ފެށިގެން ސޫރަތުއް ނާސްގެ ނިޔަލަށް) ކިޔަން ދަސްކުރުމާއި، ތިލާވަތުގެ ކުށްތައް ފިލުވުމާއި، ހިތުދަސްކުރުމާއި އަދި މާނަ އާއި ޝަރަޙަ ދެނެގަންނަންވާނެއެވެ.\n(މިސޫރަތްތަކުގެ މާނައާއި ޝަރަޙަ ވިދާޅުވުމަށް)


HEYRIYA| Kelaa Dhanduverin Hahdhaa Ehchehi Gina, Ekamaku Hama Ageh Nulibe! - Vaguthu\nކެލާ ދަނޑުވެރިއަކު މަސައްކަތުގައި -- ވަގުތު އިމޭޖެސް: އިބްރާހިމް ޝާބިލް\n(ހއ. ކެލާ) ރާއްޖެއަކީ ދަނޑުވެރިކަމުގައި މިހާރު ކުރިއަރަމުން އަންނަ ގައުމެކެވެ. އަމިއްލަ އެތައް ދަނޑުވެރިން އުފެދި، ދަނޑުވެރިކަމުގައި މުޅި އުމުރު ހޭދަ ކުރާ ދަނޑުވެރިންވެސް އެބަތިއްބެވެ. ދަނޑުވެރިކަންކޮށްގެން ރަނގަޅު އާންމުދަނީ ހޯދާ އެތައް ބަޔަކުވެސް އެބަ އުޅެއެވެ. ރާއްޖޭގެ އެންމެ އުތުރުގެ ރަށްތަކަށް ބަލާއިރު، ކޮންމެ ރަށެއް ކަހަލަ ގޮތަކަށް އެ މަސައްކަތުގައި އުޅެއެވެ. ބައެއް ރައްޔިތުން އެމަކުން ރަނގަޅު އާންމުދަނީއެއްވެސް ހޯދައެވެ. ކައިރި ރަށްރަށަށް ވިއްކުމާއި، މާލޭގެ މާރުކޭޓްތަކުގައިވެސް އުތުރުގެ ދަނޑުވެރިންގެ އުފެއްދުންތައް ގިނައެވެ.\nމިގޮތުން ދަނޑިވެރިކަމުގައި އުތުރުގައި އެންމެ ފާހަގަކޮށްލެވޭ އެއް ރަށެއްގެ ގޮތުގައި ކެލާ ވާނެއެވެ. ކެލާއަކީ ދަނޑުވެރިން ގިނަ ރަށެކެވެ. އަދި ދަނޑުބިންތައްވެސް ގިނަ ރަށެކެވެ. ރަށުގެ އުތުރު ސަރަހައްދުން ރައްޔިތުންނަށް ބިން ދޫކޮށްފައި ވަނީ އެ މަސައްކަތް ކުރުމަށެވެ. އެކަމުން ރަނގަޅު އާންމުދަނީއެއް ހޯދުމަށް މިރަށު ރައްޔިތުން މަސައްކަތް ކުރަމުން އައި ކަމުގައިވިޔަސް ބައެއް ދަނޑުވެރިންގެ ޝަކުވާއަކީ ހައްދާ ތަކެތި ވިއްކޭނެ ގޮތެއް ނެތުމެވެ. މިހާރު އާއްމުކޮށް އެރަށު ރައްޔިތުން ހައްދާ ތަކެތި ދިއްދޫ ފަދަ ތަންތަނަށް ވިއްކި ކަމުގައިވިޔަސް، އެރަށަށް އެކަނި ވިއްކައިގެން އެ މީހުންނަށް ވާނެ ފައިދާއެއް ނެތެވެ. ރަނގަޅު ސަޕްލައިއެއް ބޭނުންވެއެވެ. އިތުރު ރަށްތަކަށް މި ތަކެތި ފޮނުވައިގެން ރަނގަޅު އާންމުދަނީއެއް ލިބޭނެ ގޮތެއް ހޯދަން ބޭނުން ވެއެވެ. ރިސޯޓްތަކުން މި ތަކެތި ގަންނާނެ ގޮތެއް ހޯދަން އެބަ ޖެހެއެވެ.\nGALLERY: Kelaa Heevaagi Dhanduverin https://t.co/2bDrZGQvSu pic.twitter.com/UJKjjsAUsl\nމި ރަށު ދަނޑުތަކަށް ބަލާ އިރު، ކަރާ، ބަރަބޯ، މިރުސް، ކިއުކަންބާ ފަދަ އެއްޗެހި ވަރަށް ތިޔާގިއެވެ. އޭރު މި ދަނޑުވެރިން މަސައްކަތް ކުރަމުން ގޮސްފައި ވަނީ ރޯދަ މަހަށް ތައްޔާރުވުމަށެވެ. އެ ރަށުގެ ދަނޑު ހައްދަން ދޫކޮށްފައިވާ ސަރަހައްދަަށް ދެ ދުވަހެއްގެ މަތިން ދިޔައިރު، ވެސް ދަނޑުވެރިން އުޅުނީ އެ މަސައްކަތުގައެވެ. ދަނޑުތަކުން ކަރާ ފަދަ އެއްޗެހި ކެނޑުމަށެވެ. ދަނޑުތަކަށް ފެންދިނުމާއި ސާފް ކުރުމުގައެވެ.\nދަނޑުތައް ގިނަ، ހައްދާ ތަކެއްޗަށް ހަމަ އަގު ނުލިބޭ!\nމިރަށުގައި ދަނޑުތައް ގިނަ އިރު، އެމީހުންގެ މުޅިން ހެން ހުރީ ޝަކުވާއެވެ.\nމިރަށުގައި ދަނޑުވެރިކަން ކުރާ ރޯޒީ، އަހުމަދު ނައީމް 65، ބުނީ ދަނޑުވެރިކަމަކީ އޭނާ ވަރަށް ކުޑައިރުން ފެށިގެން ކުރަމުން އައި މަސައްކަތެއްކަމުން، އެކަމަށް ވަރަށް ބޮޑަށް ޝައުގުވެރިކަން އުފެދިފައިވާ ކަމަށެވެ. އޭނާއަކީ ކިއުކަންބާ، ކަރާ، ކައްޓަލަ ވަރަށް ރަނގަޅު ވަރަކަށް ހައްދަމުން އަންނަ މީހެކެވެ. އޭނާ އެކަމަށް ވަރަށް ވަގުތުވެސް ހޭދަ ކުރެއެވެ. އެކަމަކު ހައްދާ ތަކެތި ވިއްކާނެ ގޮތެއް ނެތެވެ. ހައްދާ ތަކެތި ފޮނުވަނީ ހއ. ދިއްދުއަށެވެ.\n"އަނެއްހެން މާބޮޑު ފައިދާއެއް ވާ އެއްޗެއް ނޫން،" އަހުމަދު ނައީމް ކިޔައި ދިނެވެ.\nކެލާ ދަނޑެއްގައި ހައްދާފައިވާ ބާވަތެއް -- ވަގުތު އިމޭޖެސް: އިބްރާހިމް ޝާބިލް\nއަހުމަދު ބުނާ ގޮތުގައި، އޭނާގެ ދަނޑުން 100 ވަރަކަށް ކިލޯގެ ކިއުކަންބާ ކަނޑާލެވުނު ކަމުގައިވިޔަސް ވިއްކާނެ ގޮތެއް ނެތެވެ.\n"އެ އެއްޗެހި ވިއްކާނެ މާކެޓް ނޯންނާތީވެ މިކޮޅުގައި މައްސަލައަކީ މި އެއްޗެހި ހެއްދިޔަސް، މި އެއްޗެހި ހައްދަނީ އަތުން އެތައް ބައިވަރު ހަރަދުތަކެއްކޮށްގެން ކާނާ އެއްޗެހި ހޯދައިގެން، އެކަމަކު ވިއްކޭނެ ގޮތެއް ނޯންނާތީވެ މައްސަލައަކީ". އަހުމަދު ބުންޏެވެ.\nހއ. ކެލާ ދަނޑުވެރިއެއް "ވަގުތު" އާ ވާހަކަ ދައްކަނީ. -- ވަގުތު އިމޭޖެސް: އިބްރާހިމް ޝާބިލް\nއަހުމަދު ބުނި ގޮތުގައި އަތުން 2000ރ. ހަރަދުކޮށްގެން ކަރާ ފަދަ އެއްޗެހި ހެއްދިކަމުގައިވިޔަސް، އެ ބައި ކަވަރު ކުރާ ވަރަށް އަތަށް އަނބުރާ ފައިސާއެއް ނުލިބެއެވެ.\nމިރަށުގައި މީގެ ހަތް ވަރަކަށް އަހަރު ކުރިން ދަނޑުވެރިކަން ފަށައިގަތް އުމުރުން 63 އަހަރުގެ ހަސަން ވަހީދު އަލީއަކީ އެ މަސައްކަތް އިތުރު މީހަކާ ގުޅިގެން ކުރަމުން އަންނަ މީހެކެވެ. އެކަމަށް ބޮޑު އިންވެސްޓެއް ކޮށްގެން އެ މަސައްކަތް ކުރަމުން އަންނަ މީހެކެވެ. އޭނާ އެ މަސައްކަތަށް ތިން ލައްކަ ރުފިޔާ އިންވެސްޓްކޮށްފިއެވެ. އޭނާ ވެސް ކަރާ ހައްދައެވެ. އަލުވި ކައްޓަލަ، ރަންގު ކައްޓަލަ،ބަޓާނާ ކިއުކަންބާ ވެސް ހައްދައެވެ.\nހއ. ކެލާ ދަނޑެއްގައި އަލަ ހައްދާފައި -- ވަގުތު އިމޭޖެސް: އިބްރާހިމް ޝާބިލް\nއޭނާ ފާހަގަކުރަނީ ދަނޑު ހައްދަން އެތައް ހަރަދެއް ކުރިޔަސް، އަގު ހެޔޮކޮށް ވިއްކަން ޖެހޭ ވާހަކައެވެ. މިއާއެކު ހަރަދާއި، ލިބޭ އާންމުދަނީ ދެކޮޅު ނުޖެހޭކަން އޭނާ ފަހަގަކުރިއެވެ.\n"މިއީ ކޮންމެ ބުރެއްގައި ވެސް ކޮންމެ ދަނޑަކީ ތިން ޓަނު ކަރާ ކަނޑާ ދަނޑު. ދެން މި ވާއެއްޗަކީ 1000 ކިލޯގެ ކަރާ މި ވިއްކާލަން މި ޖެހެނީ 5000ރ. އަށް، 5000ރ. އަށް ވިއްކީމަ، ގަންނަ ތަކެއްޗާއި، ލިބޭ ހަރަދު ދެކޮޅު ނުޖެހޭ". މިރަށުގައި އެންމެ ރަނގަޅު ފެންވަރަކަށް ކަރާ ހައްދަމުން އަންނަ". ހަސަން ވަހީދު ބުންޏެވެ.\nވަހީދު ބުނީ ހައްދާ ތަކަތި ވިއްކުން ވަރަށް ބޮޑަށް ދަތިވެފައިވާ ކަމަށެވެ. އަދި އެކަމާއި ގުޅިގެން އެ މީހުން ކުރަމުންދާ ބުރަ އެ މަސައްކަތް ވެފައި ވަނީ ފޫ ނެތް ފަޔަށް ފެން ފުރުން ކަހަލަ ކަމަކަށް ކަމަށް އޭނާ ބުންޏެވެ. އޭނާ ބުނާގޮތުން ނަމަ މިއީ ހަމަ ބޭކާރު މަސައްކަތެކެވެ.\n"އަޅުގަނޑުމެން ކުރާ މަސައްކަތް ފޫނުބެދި ގިނަ ފަހަރު އުކާލާ ޑަސްޓްބިނަށް އަޅާލަންވެސް ޖެހޭ، މިހެންވުމާއެކު އަޅުގަނޑުމެންނަށް މި މަސައްކަތުގައިވެސް ކުރިއަށްގެންދަން ވަރަށް ދަތިވެފައި މި ވަނީ، އެކަމަކު މިހާ ހިސާބަށްވެސް އިންވެސްޓްކޮށްފައި ހުރީމަ އަޅުގަނޑަކަށް ނެތް މިކަން ހުއްޓާލެވޭކަށް". އެމީހާ ކިޔައި ދިނެވެ.\nމިރަށު ކޮންމެ ދަނޑުވެރިއެއްގެ ޝަކުވާއަކީ މިއީއެވެ. ހައްދާ ތަކެތި ވިއްކޭނެ ގޮތެއް ނެތުމެވެ. ރަށުގައި ރަނގަޅު ފެންވަރަކަށް އެ މަސައްކަތް ކުރިކަމުގައިވިޔަސް، ހަމަ އަގު ނުލިބޭ ވާހަކައެވެ. ހައްދާ ތަކެތި އުކާލަން ޖެހޭ ވާހަކައެވެ.\nވަހީދު ބުނަނީ އޭނާ އެ މަސައްކަތުގައި ހޭދަކުރި ހަ އަހަރުގެ ތެރޭގައި އެކަމުން އަލި މަގެއް ފެންނަން ނެތެވެ. ހައްދާ ތަކެތި ހަމަ އަގުގައި ވިއްކޭނެ ގޮތެއް ފެނިދާނެ ކަމުގެ އުއްމީދެއް ނެތެވެ.\nކޮޗިން ފެރީއާއެކު ދަނޑުވެރިންނަށް ގެއްލުން!\nމިރަށު ބައެއް ދަނޑުވެރިންގެ ޝަކުވާއަކަށް ވަނީ ރާއްޖެ އާއި ކޮޗިން އާ ދެމެދު ދަތުރު ކުރަން ފެށި ފެރީގެ ސަބަބުންނެވެ. އުތުރުގެ ބައެއް ދަނޑުވެރިން ބުނަނީ މިއީ އެ މީހުންނަށް ލިބެމުންދާ ގެއްލުމެއް ކަމަށެވެ. އެ މީހުން ހައްދާ ތަކެއްޗަށް ހަމަ އަގު ނުލިބޭ ކަމެކެވެ.\n"އެ މީހުން ގެނެސް ވިއްކާ އަގަކަށް އަޅުގަނޑުމެންނަކަށް މި އެއްޗެހި ނުވިއްކޭނެ، ވިއްކޭކަށް ނޯވޭ، އެއީ އަޅުގަނޑުމެން ދަނޑު ހެއްދުމަށްޓަކައި ގަންނަން ޖެހޭ އެއްޗިއްސަކީ އަގުބޮޑު އެއްޗެއްސަށް ވާތީ އެކަން ކުރެވެން ނޯވޭ". ދަނޑުވެރިއަކު ކިޔައި ދިނެވެ.\nހއ. ކެލާ ދަނޑުވެރިއެއް "ވަގުތު" އާ ވާހަކަ ދައްކަނީ -- ވަގުތު އިމޭޖެސް: އިބްރާހިމް ޝާބިލް\nމިރަށު ދަނޑުވެރިންގެ ވާހަކަތަކަށް ބަލާއިރު، އެ ފެރީތަކުން ގެންނަ ބައެއް ތަރުކާރީގެ ބާވާތްތަކަކީ، އެ ރަށްތަކުގައި ހައްދާ ބާވަތްތަކެވެ. އޭގެ ތެރޭގައި ކަރާ ހިމެނެއެވެ. ކަރާ ފަދަ އެއްޗެހި ގެނެސްގެން ވިއްކާނަމަ އަގުހެޔޮކޮށް ވިއްކެއެވެ. އެކަމަކު މި ނިކަމެތި ދަނޑުވެރިންނަށް ހަމަ އަގުގައި މި ތަކެތި ވިއްކޭނެ ގޮތެއް ނެތެވެ.\n"ކޮޗިން ފެރީ އައުމުގެ ކުރިން އަޅުގަނޑުމެންނަށް މާ ދަތިތަކެއް ނަރާ، ވިކެމުން ދޭ ކޮންމެވެސް ވަރަކަށް،". ވަހީދު ބުންޏެވެ.\nވަހީދު މިސާލެއްގެ ގޮތުގައި ފާހަގަކުރީ ރާއްޖޭގެ އެކި ކަންކޮޅުތަކުގައި ފުޅާދާއިރާއެއްގައި ހައްދަމުންދާ ކިއުކަންބާއެވެ. އޭނާ ބުނީ، އެ ސަރަހައްދުގައި މިހާރު ކިއުކަންބާގެ އަގަކީ އަށް ރުފިޔާއަށް ކިލޯއެއް ކަމަށެވެ. އޭނާ ބުނި ގޮތުގައި، އެ އަގުގައި އެ މީހުން ކިއުކަންބާ ވިއްކައިގެން ދެކޮޅު ޖެއްސޭކަށް ނެތެވެ.\n"އެންމެ ކުޑަވެގެންވެސް 25 ރުފިޔާއަށް ނޫން ގޮތަކަށް ވިއްކައިގެން އަޅުގަނޑުމެންނަކަށް ދެކޮޅު ނުޖެހޭނެ، ކަރާ ކިލޯއެއް، 20،17،18 ރުފިޔާއަށް ނުވިއްކޭ ކަމުގައި ވަންޏާމުން ތާކުން ތާކުން ނުޖެހޭނެ". ވަހީދު ބުންޏެވެ.\nކޮޗިން ފެރީ އައުމުގެ ކުރިން ވަހީދަށް މަހެއްގެ މައްޗަށް 20،000 ރުފިޔާ އާއި 15،000 ރުފިޔާގެ އާއްމުދަނީއެއް ލިބެމުން ދިޔައެވެ. އެއިރު އޭނާ ހައްދާ އެއްޗެހި މަނަފަރު ރިސޯޓަށެވެ. ދެން ދިއްދޫ އަށާއި، ކުޅުދުއްފުއްޓަށެވެ.\nއެ އެއްޗެހި ހެއްދުމަށް ބޭނުން ކުރާ ގަސްކާނާ އާއި އެކަމަށް ހޭދަކުރާ ވަގުތާއި، ދަނޑުތައް ހެއްދުމަށް ކުރާ ހަރަދާ ބަލާފައި ދެކޮޅު ނުޖެހޭ ކަމަށް ބުންޏެވެ.\nމިރަށުަގައި ބައެއް ދަނޑުވެރިން އާއްމުދަނީ ހޯދުމަށް ބޮޑެތި ހަރަދުތައްކޮށްގެން އެ މަސައްކަތް ކުރިޔަސް، އެކަމަށް ޝައުގުވެރިކަން ބޮޮޑުކަމުން އެކަން ކުރަމުންދާ މުސްކުޅި އުމުރުގެ މީހުންވެސް އުޅެއެވެ. އޭގެ ތެރެއިން ފާހަަގަކޮށްލެވޭ އެކަކީ އުމުރުން 71 އަހަރުގެ އިބްރާހިމް އަފީފެވެ.\nއަފީފްއަކީ ކަރާ، ބަރަނބޯ، ބަޓާނާ ދަނޑިއަލުވި ފަދަ އެއްޗެހި ހައްްދަމުން އަންނަ މީހެކެވެ. ކޮންމެހެން އާންމުދަނީ ހޯދުމުގެ ބޭނުމުގައި އޭނާ އެކަން ނުކުރި ނަމަވެސް، އޭނާ ހައްދާ ތަކެތި ވިއްކަންް ފޮނުވައެވެ. މާލެއަށާއި، އިތުރު ރަށްރަށަށްވެސް ހައްދާ ތަކެތި ފޮނުވައެވެ.\n"އެންމެ ޑިމާންޑް ބޮޑި ދަނޑިއަލުވިއަށް، އެއީ އަޅުގަނޑު އެންމެ ގިނައިން ހައްދާ އުޅެނީ ދަނޑިއަލުވި ކަމަށްވާތީ". އަފީފް ކިޔައި ދިނެވެ.\nމިރަށުގައި ދަނޑުވެެރިކަމުގައި އަހަރުތަކެއްވީ މަރިޔަމް ހަވްލާ 50، އެ މަސައްކަތުގައި އުޅެމުން ދަނީ ފިރިމީހާ އަހުމަދު ހުސައިން 58އ، އާއެކުގައެވެ. މިދެމަފިރިންވެސް އެ މަސައްކަތްކޮށްގެން ރަނގަޅު އާއްމުދަނީއެއް ހޯދަމުންް ދިޔައެވެ. އެކަމަކު ފަހުން އެ މީހުން ހައްދަމުންދިޔަ ތަކެތި ވިއްކޭނެ ގޮޮތެއް ނުވިއެވެ. ދިއްދުއަށް ކުރިން ފޮނުވަމުންދިޔަ ތަކެތި، ފަހުން ނުވިކޭ ކަމުގެ ޝަކުވާތައް ލިބެން ފެށިއެވެ. ހަވްލާ ބުނީ މިދިޔަ ދެ އަހަރު ތެރޭގައި އުޅެން ޖެހުނީ އެފަދަ ހާލެއްގައި ކަމަށެވެ.\nހއ. ކެލާ ދަނޑުވެރިއެއް ވަގުތަށް މައުލޫމާތު ދެނީ -- ވަގުތު އިމޭޖެސް: އިބްރާހިމް ޝާބިލް\nމިރަށު ދަނޑުވެރިކަމުގެ ސިނާއަތް ކުރިއެރުވުމަށްޓަކައި ކުރީގެ ކައުންސިލްތަކުންވެސް މަސައްކަތްތަކެއް ކުރަމުން ގޮސްފައި ވެއެވެ. އަދި މިހާރުގެ ކައުންސިލުންވެސް ގެންދަނީ މަސައްކަތްތަކެއް ކުރަމުންނެވެ.\nއޮކްޓޯބަރ 25, 2021 11:56\nކޮޗިންފެރީއަކީ ރައްޔިތުން ބޭނުންވެގެން ކުރަން ފެށި ދަތުރެއް ، އިބޫ ބުނާނެ ތިމަންނައާއި ހިސާބަށް ތި ޝަކުވާތަކެއް ނާދެއޭ ، ކީއްކުރާނީދޯ ވެރިއަކަށް5އަހަރު، ރައްޔިތުންނަށް 1 ދުވަސް\nއޮކްޓޯބަރ 25, 2021 13:01\nހަމަ އަގަކީ ކޮބާކަން ބުނެލަދޭންވީނު؟\nއޮކްޓޯބަރ 27, 2021 14:27\nހަމައަގަކީ ތިމާ ހިތް އެދޭ އަގެއް ނޫން. މާރުކޭޓުގައި އަގު ކަނޑައެޅެނީ ޑިމާންޑާއި ސަަޕްލައި އޮންނަ މިންވަރަކުން. މުދަލެއް މީހަކު ގަންނާނީ އެމީހަކަށް އެ ނުދަލެއްގެ ބޭނުންޖެހިފައިވާ މިންވަރަކުން އޭނައަށް އެފޯޑް ކުރެވޭ އަގެއްގައި ހުރިނަމަ. އަގު ބޮޑިއްޔާ އޭގެ ބަދަލުގައި ބޭނު ްކުުރެވޭނެ އެހެން އެއްޗެއް އޭނާ ހޯދާނީ. އަގު ކިޔާނީ ވިއްކާ މީހާ. އެ ވަގުތަކަށް ވިއްްކޭ އަގަކީ ހަމައަގު.


E-voting Raajje akaa nugulhey: EU | Mihaaru\nއީ ވޯޓިން މެޝިނެއް: ދެން ބާއްވާ ކައުންސިލް އިންތިހާބުގައި އީ ވޯޓިން ބޭނުން ކުރާނެ.\nއީ ވޯޓިން ރާއްޖެއަކާ ނުގުޅޭ: އީޔޫ\n26 ޖުލައި 2016 - 15:25 31 comments\nއީ ވޯޓިން ރާއްޖެއާ ނުގުޅޭ ކަމަށް ބުނެ ޔޫރަޕިއަން ޔޫނިއަން (އީޔޫ) އިން މިއަދު އެ ކަމަށް ފާޑުކިޔައިފި އެވެ.\nއަންނަ ޖެނުއަރީ މަހު ބާއްވާ ލޯކަލް ކައުންސިލް އިންތިހާބުގައި އީ ވޯޓިން ތައާރަފްކުރަން އިލެކްޝަންސް ކޮމިޝަނުން މަސައްކަތް ފަށާފައިވީ ނަމަވެސް އީ ވޯޓިންއާ އެކު އިންތިހާބު ބާއްވަން އިދިކޮޅު ސިޔާސީ ޕާޓީތަކުން ދެކޮޅެވެ. އެމްޑީޕީ އާއި އަދާލަތުގެ އިތުރުން ޖުމްހޫރީ ޕާޓީން ވެސް ބުނެފައި ވަނީ އީ ވޯޓިން އަށް އިތުބާރެއް ނެތް ކަމަށެވެ.\nއީޔޫއިން ކުރި ޓުވީޓެއްގައި ބުނި ގޮތުގައި ރާއްޖެ ކަހަލަ އެންމެ 350،000 އެއްހާ މީހުންގެ ގައުމެއްގައި އީ ވޯޓިން ބޭނުން ކުރަން ފަށަން އެހާ ވަރަކުން އުޅުމަކީ ރާއްޖެއާ ނުގުޅެ އެވެ. އޭގެ ކުރިން، އެ ނިޒާމާ މެދު އިތުބާރު އުފައްދަންޖެހޭ ކަމަށް އީޔޫން ބުންޏެވެ.\n"މި ނިޒާމުގެ ސަބަބުން ރާއްޖޭގެ ޑިމޮކްރެސީ ވަރުގަދަ ވާނެ ކަމުގެ އިތުބާރު ހޯދަންޖެހޭ،" އީޔޫގެ ޓުވީޓުގައިވެ އެވެ.\nInsistence on introducing e-voting is odd in country of 350K. EC must increase confidence that this will strengthen #democracy in #Maldives\n— EU to the Maldives (@EU_Maldives) July 26, 2016\nއިލެކްޝަނުން ނިންމާފައި ވަނީ ކައުންސިލް އިންތިހާބުގައި ރާއްޖޭގެ ތިން ސަރަހައްދެއްގައި އީ ވޯޓިން ކުރި އަށް ގެންދިއުމަށެވެ. އެކަމަކު އެއީ ކޮން ސަރަހައްދުތަކެއް ކަމެއް އަދި ކަނޑައެއް ނާޅަ އެވެ.\nއެންމެ ބޮޑު އިދިކޮޅު ޕާޓީ، އެމްޑީޕީން ބުނެފައިވާ ގޮތުގައި ރާއްޖެ އަށް އީ ވޯޓިން ނިޒާމެއް ބޭނުމެއް ނުވެ އެވެ. އަދި އެކަން ތައާރަފް ކުރަނީ އިންތިހާބުގައި ރައީސް އަބްދުﷲ ޔާމީނަށް އިންތިހާބު ކާމިޔާބުކޮށްދިނުމަށް ކަމަށާއި މި ނިޒާމުގެ ސަބަބުން މިނިވަން އިންތިހާބެއް ނުބޭއްވޭނެ ކަމަށް ވެސް އެ ޕާޓީން ކުރިން ބުނެފައި ވެ އެވެ.\nއެކަމަކު، އެ ހުރިހާ ތުހުމަތުކެއް އިލެކްޝަނުން ދޮގު ކުރެ އެވެ.\nއިތުރު ލިޔުންތައް ލޯކަލް އިންތިހާބު އިލެކްޝަންސް ކޮމިޝަން އިލެކްޓްރޯނިކް ވޯޓިން ސިސްޓަމް ރާއްޖެ-އީޔޫ ރާއްޖެ-ޔޫރަޕް


MTCC in Ungoofaaru adhi Maduvvari gai Ferryge massahkaithah kuraane muvazzafun hoadhanee | ungoofaaru.com\nބަނޑޭރިގަނޑު/ޚަބަރު/އެމްޓީސީސީ އިން އުނގޫފާރު އަދި މަޑުއްވަރީގައި ފެރީގެ މަސައްކަތްތައް ކުރާނެ މުވަައްޒަފުން ހޯދަނީ\n0 275 މިނެޓެއް ނުވަނިސް ކިޔާލެވޭ\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ ޕލކ. ގެ ޓްރާންސްޕޯޓް ސާވިސަސް ޑިވިޜަންގެ ރ އަތޮޅު އަތޮޅު ފެރީތަކުގައި މަސައްކަތްކުރާނެ ހީވާގި، މަސައްކަތަށް ޝައުޤުވެރިކަން ހުންނަ ދިވެހި މުވައްޒަފުން ހޯދުމަށް އިއުލާނުކޮށްފިއެވެ.\nއެކުންފުނިން އުނގޫފާރުގައި މަސައްކަތް ކުރުމަށް އިއުލާނުކޮށްފައިވަނީ އެސިސްޓަންޓް އޮޕަރޭޝަންސް އޮފިސަރ ގެ މަޤާމެވެ. މިމަޤާމުގެ މަސްއޫލިއްޔަތަކީ ޑިވިޜަންތަކުގެ މަސައްކަތްތައް އޮޕަރޭޝަނުން އަންގާ ގޮތުގެ މަތިން ކުރިޔަށް ގެންދިޔުން އަދި އަތޮޅު ފެރީގެ ލިޔެކިޔުން ބެލެހެއްޓުން ކަމަށެވެ.\nއެކުންފުނިން ރ. މަޑުއްވަރީގައި މަސައްކަތް ކުރުމަށް އިއުލާނުކޮށްފައިވަނީ ކަސްޓަމަރ ސާވިސް އެސިސްޓަންޓް ގެ މަޤާމެވެ. މިމަޤާމުގެ މަސްއޫލިއްޔަތަކީ ޑިވިޜަންގެ އަތޮޅު ފެރީތަކުގެ މަސައްކަތްތައް އޮޕަރޭޝަނުން އަންގާ ގޮތުގެ މަތިން ކުރިޔަށް ގެންދިޔުންކަމަށެވެ.\nމިމަޤާމްތަކަށް ޝައުޤުވެރިވެލައްވާ ފަރާތްތަކުން އެމް.ޓީ.ސީ.ސީ.ގެ އޮންލައިން ޖޮބް އެޕްލިކޭޝަން ޕޯޓަލް މެދުވެރިކޮށް 19 ސެޕްޓެމްބަރ 2020 ވަނަ ދުވަހުގެ 15:00 އެޕްލިކޭޝަން ހުށަހަޅަންވާނެކަމަށް އެކުންފުނިން ކޮށްފައިވާ އިއުލާނުގައި ބުނެފައިވެއެވެ.\nފޯން: 3001127/ 3001149 / 3001120\nއަތޮޅު ފެރީ އެމްޓީސީސީ\nރ. އަތޮޅު ފެރީގެ ދަތުރުތައް މާދަމާ ފަށަނީ


Covid-19: Ithuru 16 meehaku rangalhuge 13 positive | Mihaaru\nްކޮވިޑް-19 އިން ފެތުރޭތީ ރައްކާތެރިކަމުގެ ފިޔަވަޅުތަކާއެކު ހުޅުމާލޭގައި ހިދުމަތް ދޭ ކެފޭއެއްގައި، މާސްކް ނާޅާ ނަމަ ހިދުމަތް ނުދޭނެ ކަމަށް ބުނާ ލިޔުމެއް ބަހައްޓާފައި. -- ފޮޓޯ: މިހާރު\nކޮވިޑް-19 އިން 16 މީހަކު ރަނގަޅުވެ އިތުރު 13 މީހަކު ޕޮޒިޓިވް\n29 ޖޫން 2020 - 22:432comments\nއިތުރު ބަޔަކު ޕޮޒިޓިވްވި އިރު މިއަދު ވަނީ މި ބަލިން އިތުރު 16 މީހަކު ރަނގަޅުވެފަ އެވެ. ބަލި ޖެހުނު މީހުންގެ ތެރެއިން މިހާތަނަށް ރަނގަޅުވި މީހުންގެ އަދަދު މިއާ އެކު މިހާރު ވަނީ 1،927 އަށް އަރައިފަ އެވެ. މި ބަލީގައި ރާއްޖޭހް މިހާތަނަށް އަށް މީހަކު މަރުވެފައިވެ އެވެ. ބަލި ޖެހިފައި ވަނިކޮށް ފަސް ބިދޭސީއަކު ވަނީ ފުރައިގެން ގައުމުން ބޭރަށް ގޮސްފަ އެވެ.\nއެހެންވެ ކޮވިޑް-19 އަށް ޕޮޒިޓިވް މިހާރު ތިބީ 397 މީހުންނެވެ.\nމިހާތަނަށް ޕޮޒިޓިވްވި މީހުންގެ ތެެރެއިން ދިވެހިންގެ އަދަދަކީ 820 އެވެ. ދެން އެންމެންނަކީ ވެސް ރާއްޖޭގައި މަސައްކަތްކުރާ ބިދޭސީންނާއި ޓޫރިސްޓުންނެވެ. ބިދޭސީންގެ ތެރޭގައި ގިނައީ ބަންގްލާދޭޝް މީހުންނެވެ. އެއީ 1،220 އެވެ.\nކޮވިޑް-19 އަށް ޕޮޒިޓިވް މީހަކު މާލޭން އެންމެ ފުރަތަމަ ފެނުނީ އޭޕްރީލް 15 ވަނަ ދުވަހު އެވެ. އެ ދުވަހު މާލެ ސަަރަހައްދު ލޮކްޑައުންކޮށް މުޅި ރާއްޖޭގައި ރައްކާތެރިކަމުގެ ފިޔަވަޅު އެޅުމަށް ފަހު މިހާރު އަންނަނީ މި ލޮކްޑައުން އަށް ލުދި ދެމުންނެވެ.\nއާންމު ހާލަތަށް ރުޖޫއަވާން މަސައްކަތްކުރަމުން އަންނައިރު، އަންނަ މަހު 15 ގައި ރާއްޖޭގެ ބޯޑަރު ހުޅުވާލައި ޓޫރިޒަމް ފަށާނެ އެވެ. އަދި އަންނަ މަހުން ފެށިގެން ކެފޭ/ރެސްޓޯރަންޓްތައް ވެސް އާންމުކޮށް ހުޅުވަން ހުއްދަ ދޭނެ އެވެ.\nއިތުރު ލިޔުންތައް ސިއްހީ ކުއްލި ނުރައްކަލުގެ ހާލަތު ސިއްހަތު ހެލްތު ޕްރޮޓެކްޝަން އެޖެންސީ\nކޮވިޑަށް މިއަދު 153 މީހަކު ޕޮޒިޓިވް،ގިނައީ ދިވެހިން


އިބިލީސް އެންމެ ފުރަތަމަ ދިން ލަނޑު – DhiSalafiyyah\nއިބިލީސް އެންމެ ފުރަތަމަ ދިން ލަނޑު\n17/04/2014 އަޚްލާޤްއައްޝައިޚު ޢަބްދުއްރަޙީމް ބިން މުޙައްމަދު\nالحمد لله رب العالمين. الصلاة و السلام على نبينا محمد و آله و صحبه أجمعين. وبعد.\nއިބިލީސް އެންމެ ފުރަތަމަ އިންސާނިއްޔަތަށް ދިން ނުބައިވެގެންވާ ލަނޑަކީ އަހަރެމެންގެ ބަފައިކަލުންނާއި އަދި މައިކަނބަލުން ސުވަރުގެ ވެންނެވުމުން ފާފަތައް ޒީނަތްތެރިކޮށްދީ އެދެކަނބަލުން ހައްލުވައިލުމެވެ. އަދި އެފާފައަށް އަރައިގަތުމަށް ހިތްވަރުދީ އެފާފައަށް އަރައިގަތަދިނުމެވެ. އަދި އެދެކަނބަލުންގެ ފޮރުވިފައިިވާ ޢައުރަ ކަޝްފުކުރުމެވެ. އަދި އެޔަށްފަހު މަތިވެރިވެގެންވާ ސުވަރުގެއިން ބޭރުކޮށްލުމެވެ.\nމިކަން ބަޔާންކުރައްވާ ﷲ ޢައްޒަ ވަޖައްލަ އެއިލާހުގެ ފޮތުގައި ބަޔާންކުރައްވައެވެ.\nيَا بَنِي آدَمَ لَا يَفْتِنَنَّكُمُ الشَّيْطَانُ كَمَا أَخْرَجَ أَبَوَيْكُم مِّنَ الْجَنَّةِ يَنزِعُ عَنْهُمَا لِبَاسَهُمَا لِيُرِيَهُمَا سَوْآتِهِمَا ۗ إِنَّهُ يَرَاكُمْ هُوَ وَقَبِيلُهُ مِنْ حَيْثُ لَا تَرَوْنَهُمْ ۗ إِنَّا جَعَلْنَا الشَّيَاطِينَ أَوْلِيَاءَ لِلَّذِينَ لَا يُؤْمِنُونَ (27) [سورة الأعراف]\nމާނައީ ތަރުޖަމާއީ: އޭ އާދަމުގެ ދަރީންނެވެ. ޝައިތާނާ ތިޔަބައިމީހުން މަގުފުރެއްދިޔަ ނުދޭށެވެ. އެއީ ތިޔަބައިމީހުންގެ ބަފައިކަލުންނާއި މައިކަނބަލުން (އާދަމު އަދި ޙައްވާ އަލައިހިމިއްސަލާމް) ސުވަރުގެއިން ނެރެލި ފަދައިންނެވެ. އެދެކަނބަލުންގެ ފޭރާންކޮޅު، އެދެބައިމީހުންގެ ޢައުރަ އެކަކު އަނެކަކަށް ދެއްކުމަށްޓަކައި ބޭލުއްވިއެވެ. އަދި އޭނާއަށް(އިބިލީހަށް) ތިޔަބައިމީހުން(އާދަމުގެ ދަރީން) ފެނެއެވެ. ހަމަކަށަވަރުން އޭނާއާއި (އިބީލީހާއި) އޭނާގެ އެކުވެރިން(އިބިލީހުގެ ލަޝްކަރަށް، ޖިންނި ޝައިތާނުން)، ތިޔަބައިމީހުންނަށް އެމީހުން ނުފެނުނު ކަމުގައިވިޔަސްމެއެވެ. ޙަމަކަށަވަރުން ތިމަންއިލާހު ޝައިތާނުންނަކީ (ﷲއަށް ) އީމާންނުވާ މީސްތަކުންގެ (އެބަހީ: އެބައިމީހުންގެ އެއްބަޔަކު އަނެއްބަޔެއްގެ ) މައްޗަށްވާ އެހީތެރިންތަކެއް ކަމުގައި ލެއްވީމެވެ.\nރެފަރެންސު: (ތަފުސީރުލް ބަޣަވީ އިން އިޖުމާލީ މާނަ ނެގިފައި)\nހަމަމިފަދައިން މިއަދު އަޅުގަނޑުމެންނަށް ޝައިތާނާގެ ލަޝްކަރުގެ މީހުން ފާފަތައް ޒީނަތްތެރިކުރަމުންދާ މަންޒަރުފެންނާނެއެވެ. ދީނުގައި ބަޔާންވެގެންވާ ކަންކަމާއި ނަބިއްޔާ ޞައްލަﷲ ޢަލައިހި ވަސައްލަމަގެ ސުންނަތަކީ އަދި އެޔަށް އަމަލުކުރުމަކީ ބޯދާ ވިޔާނުދާ ކަންކަމުގައި ބަޔާންކުރެއެވެ. އަދި ރާބުއިމާއި ޒިނޭކުރުމާއި ރިބާކެއުމާއި، ދެޖިންސު މަސްހުނިވުން ފަދަ ޙަރާމްކަންތައްތައް ނުކޮށްތިބުމަކީ އެއީ ބޯދާކަމެއްކަމުގައި ބަޔާން ކުރާނެއެވެ. ނުވަތަ އެއީ މިޒަމާނާއި ނުގުޅޭ ވިޔާނުދާ ގޮތްގޮތް ކަމަށް ބަޔާންކުރާނެއެވެ. އެޔަށްފަހު މީސްތަކުންނަށް އެކަން ޒީނަތްތެރިކޮށްދޭނެއެވެ. އަދި އަހަރެމެންނަށް ލިބިފައިވާ މަތިވެރި މަޤާމު ގެއްލުވާލުމަށްޓަކައި މަސައްކަތްކުރަމުން ދާނެއެވެ. ސަބަބަކީ ﷲ ސުބުޙާނަހޫ ވަތަޢާލާ އެބައިމީހުން ލައްވާފައިވަނީ އެއްބަޔަކު އަނެއްބަޔެއްގެ މައްޗަށްވާ އެހީތެރިން ތަކެއްކަމުގައި ވާތީއެވެ. ވީމާ މިއީ ސަމާލުވާންޖެހޭ ކަމެކެވެ.\nއާދެ ޝައިތާނުން ވަނީ ހަމައެކަނި ޖިންނީންގެ ތެރެއަކު ނޫނެވެ. އަދި ކިއެއްތަ އެބައިމީހުން އިންސާނުންގެ ތެރެއިން ވެސް ވެއެވެ. އެކަންބަޔާންކުރައްވައި އަލްއަންޢާމު ސޫރަތުގެ 112 ވަނަ އާޔަތުގައި ވަނީ ބަޔާންކޮށްދެއްވާފައެވެ.\nދެން މަތީގައި ބަޔާންކުރެވުނު އާޔަތް ނިމޭތަނުގައި ﷲ ސުބުޙާނަހޫ ވަތަޢާލާ އަންގަވާފައި އެވަނީ ޝައިތާނުންނަކީ ﷲއަށް އީމާންނުވާ މީސްތަކުންގެ އެހީތެރިންކަމުގައި ﷲ ސުބުހާނަހޫ އެމީހުން ލެއްވިކަމުގައެވެ. އެހެނީ އިންސާނުންނާއި ޖިންނީންގެ ތެރޭގައި މިބައިމީހުންނަކީ އީމާންވެގެންވާ މީހުންގެ މައްޗަށްވާ ޢަދާވާތްތެރީންތަކެކެވެ . އަދި އެބައިމީހުންނަކީ އެއްބަޔަކު އަނެއްބަޔަަކަކަށްވާ އެހީތެރިން ތަކެކެވެ. އެއީ އަހަރެމެންގެ ބަފައިކަލުންނާއި އަދި މައިކަނބަލުން އޮރިޔާން ކަޝްފުކޮށް ސުވަރުގޭން ނެރެލިފަދައިން އަހަރެމެން ސުވަރުގެ ވަނަނުދިނުމުގެ މައްޗަށެވެ. އަހަރެމެން މަގު ފުރެއްދުމުގެ މައްޗަށެވެ. އެހެންކަމުން މި އާޔަތް ފެށުނުތަނުގައި އެވަނީ އެކަންކުރަން އެބައިމީހުން އެފުރުސަތު ނުދިނުމަށް އަންގަވާފައެވެ. އެހެނީ ފާފަތައް ކުރުމަށް އެބައިމީހުން ހިތްވަރުދޭނެއެވެ. އަދި ހެޔޮކަންތައްތައް ކުރަން އެބައިމީހުން ދެކޮޅުހަދާނެއެވެ. އަދި މަގުފުރެއްދުމަށް އެމީހުން ގަދައަޅައި މަސައްކަތްކުރެއެވެ.\nފަހެ އެބައިމީހުންގެ ތެރެއިން ވާން ބޭނުންނުވާ ކަމުގައިވާނަމަ ތިބާގެ މައްޗަށް އޮތީ ﷲއަށް އީމާންވުމެވެ. އަދި އެއިލާހުގެ ހުރިހާ އަމުރުފުޅުތަކަކަށް ކިޔަމަންތެރިވުމެވެ. އެހެނީ ޝައިތާނާ އަހަރެމެންގެ މައްޗަށް ވެރިނުވާހުށީ އެގޮތުގެ މަތީންނެވެ. އަބްދުއްރަޙުމާނުއްސަޢުދީ ރަޙިމަހުﷲ އެކަލޭގެފާނުގެ ތަފުސީރުގައި މަތީގައިވާ އާޔަތުގައި ބަޔާންކުރައްވާފައިވެއެވެ.\n“އީމާންނުވުމަކީ އިންސާނުންނާއި ޝައިތާނުންގެ ދެމެދުގައި ގުޅުންޤާއިމުވެގެންދާ ސަބަބެވެ. (ﷲސުބުޙާނަހޫ ވަތަޢާލާ ވަޙީކުރައްވާފައިވެއެވެ.)\n(إِنَّهُ لَيْسَ لَهُ سُلْطَانٌ عَلَى الَّذِينَ آمَنُوا وَعَلَىٰ رَبِّهِمْ يَتَوَكَّلُونَ ﴿٩٩﴾)\nމާނައިގެ ތަރުޖަމާއީ: “އީމާންވީ މީސްތަކުންގެ މައްޗަށާއި އަދި އެބައިމީހުންގެ ވެރިރައްބު(ﷲ ތަޢާލާއަށް) ވަކީލު ކުރާ މީސްތަކުންގެ މައްޗަށް އޭނާއަށް(ޝައިތާނާއަށް) އެއްވެސް ބާރެއް ލިބިގެނެއްނުވެއެވެ.”\n(إِنَّمَا سُلْطَانُهُ عَلَى الَّذِينَ يَتَوَلَّوْنَهُ وَالَّذِينَ هُم بِهِ مُشْرِكُونَ ﴿١٠٠﴾)\nމާނައިގެ ތަރުޖަމާއީ: “އޭނާގެ(އިބިލީހުގެ) ބާރު، އޭނާއަށް ކިޔަމަންތެރިވާ މީހުންނާއި އަދި ﷲއަށް ޝަރީކުކުރާ މީހުންގެ މައްޗަށް މެނުވީ ނުވެއެވެ. (އެއީ ޝައިތާނާއަށް ކިޔަމަންގަތުމުގެ ސަބަބުން ނުވަތަ ޝައިތާނާގެ ސަބަބުން ޝިރުކުކުރި މީހުން މެނުވީއެވެ. ތަފުސީރު އިބުނު ކަޘީރު، ތަފުސީރުލް ބަޣަވީ)”\nوصلى الله وسلم على نبينا محمد و آله صحبه أجمعين. والحمد الله.\n(މަތީގައިވާ އާޔަތްތަކުގެ ތަފުސީރު ނެގިފައިވަނީ)\nތަފުސީރު އިބުނު ކަޘީރު.


"ބިގް ބޮސް 15" ފަށަނީ، ޑިޖިޓަލް ޝޯގެ ކާމިޔާބާއިއެކު ވިދްޔާއަށް ފިލްމެއް "ބިގް ބޮސް 15" ފަށަނީ، ޑިޖިޓަލް ޝޯގެ ކާމިޔާބާއިއެކު ވިދްޔާއަށް ފިލްމެއް\n"ބިގް ބޮސް 15" ފަށަނީ، ޑިޖިޓަލް ޝޯގެ ކާމިޔާބާއިއެކު ވިދްޔާއަށް ފިލްމެއް\nމިއަހަރުގެ "ބިގް ބޮސް" ޑިޖިޓަލް ޝޯ ކާމިޔާބުކުރި ތަރި ވިދްޔާ އަގްރްވާލް ޝޯ ކާމިޔާބު ކުރުމާއިއެކު އޭނާއަށް އަންނަނީ ބޮޑު ތަރުޙީބެއް ލިބެމުންނެވެ.\nކާމިޔާބީގެ ވާހަތަކާއި އެކު ވިދްޔާ ފިލްމެއްގެ މަސައްކަތް ފަށަން ތައްޔާރުވަމުން އަންނަކަމަށް ހަބަރުތައް ބުނެއެވެ. ދެކުނުގެ އެންމެ ކާމިޔާބު އެއް އެކްޓަރ ފިލްމު "ބަހޫބާލީ" ގެ ތަރި ޕްރަބާސް އާއިއެކު ފިލްމެއްގެ މަސައްކަތް ވިދްޔާ ވަރަށް އަވަހަށް ފަށާނެކަމަށްވެއެވެ.\nޕްރަޝާންތް ނީލް ޑައިރެކްޓްކުރާ ފިލްމު "ސަލާރު" ގެ މަސައްކަތް ޕްރަބާސް މިހާރު ކުރަމުންދާއިރު ވިދްޔާ ފެނިގެން ދާނީ މި ފިލްމުގެ ރޯލަކުން ކަމަށް ހަބަރުތައް ބުނެއެވެ. އެހެންނަމަވެސް ފިލްމާއި ބެހޭ މާ ބޮޑު ތަފްސީލްތަކެއް އަދި އާއްމެއް ނުވެއެވެ.\nއެހެންނަމަވެސް މި ފިލްމުގައި ވިދްޔާގެ ރޯލެއް ހިމެނިއްޖެނަމަ މީ އޭނާގެ ކެރިއަރަ ބަދަލުކޮށްލާނެކަމަށް ކަމަށޤ ނޫސްތައް ބުނެއެވެ.\nޕްރަބާސްގެ އިތުރުން "ސަލާރް" ގެ ލީޑް ރޯލުން ދެން ފެނިގެންދާނީ އެކްޓްރެސް ޝުރުތީ ޙަސަން އެވެ.\nބިގް ބޮސް މިފަހަރު ފުރަތަމަ ކުރިޔަށް ދިޔައީ ކަލާޒްގެ ސްޓްރީމިން ޕްލެޓްފޯމް ވޫޓްއިންނެވެ. މިމަހުގެ 17 ގައި ނިންމާލި "ބިގް ބޮސް ވޫޓް"ގެ ބައެއް ތަރިންވެސް ޓީވީ ޝޯއިން ފެންނާނެކަމަށް ހަބަރުތައް ބުނެއެވެ.\nއަންނަ މަހުގެ2ވަނަދުވަހުގެރޭ ފަށާ "ބިގް ބޮސް 15" ގައި ބައިވެރިވާ ހުރިހާ ތަރިން އަދި ޔަގީން ނުވި ނަމަވެސް މި ފަހަރުގެވެސް ހޯސްޓަކީ ސަލްމާން ހާނެވެ. މި ފަހަރުގެ ސީޒަން ގާތްގަޑަކަށޤ5މަސްދުވަހަށް ދެމިގެންދާނެކަމަށް ސަލްމާން ވަނީ ބުނެފައެވެ. ސެލެބްރިޓީންތަކެއް ގެއެއްގެ ތެރޭގައި ބަންދުކޮށް އެކި ޓާސްކްތައް ހަވާލުކުރާ މި ޝޯ ފެށީ3މަސްދުވަހު އެ ތަރިން އެގޭގައި ބައިތިއްބާ ގޮތަށެވެ. އެހެންނަމަވެސް ބައެއް ސީޒަންތައް ދިގުވަމުން އައިސް އެނެމް ފަހުގެ ދެ ސީޒަންވަނީ ވަރަށް ދިގުވެގެން ގޮސްފައެވެ.\nމި ފަހަރުގެ ސީޒަން ގެނެސްދޭނީ ޖަންގަލީ ތީމަކަށް ބިނާކޮށެވެ.


Kabul Airport balahattaanee Turkey: America\nކާބުލް އެއާޕޯޓް ބަލަހައްޓާނީ ތުރުކީން: އެމެރިކާ\nނޭޝަނަލް ސެކިޔުރިޓީ އެޑްވައިޒަރު، ޖޭކު ސުލިވާން: އޭނާ ވިދާޅުވީ އެމެރިކާއަށް ފަހު ކާބުލް އެއާޕޯޓް ބަލަހައްޓާނީ ތުރުކީން ކަމަށް\nއަފުޣާނިސްތާނުން ނޭޓޯ ސިފައިން ފައިބައިގެން ދިއުމަށް ފަހު ކާބުލް އެއާޕޯޓް -- ހާމިދު ކަރުޒާއީ އިންޓަނޭޝަނަލް އެއާޕޯޓް ބެލެހެއްޓުމުގައި އެންމެ އިސް ދައުރެއް އޮންނާނީ ތުރުކީއަށް ކަމަށް އެމެރިކާއިން ބުނެފި އެވެ. އެމެރިކާގެ ރައީސް ޖޯ ބައިޑަންގެ ނޭޝަނަލް ސެކިއުރިޓީ އެޑްވައިޒަރު، ޖޭކު ސުލިވާން ވިދާޅުވީ ބައިޑަންއާ އުރުދުޣާން ބައްދަލު ކުރައްވައި ކާބުލް އެއާޕޯޓާ ބެހޭ ގޮތުން މިގޮތަށް ނިންމާފައިވާ ކަމަށެވެ.\nޖޭކު ސުލިވާން ވިދާޅުވީ ސެޕްޓެމްބަރު 11 އަށް ފަހު އެމެރިކާ އާއި ނޭޓޯ އަދި ސުލްހަ ބެލެހެއްޓުމުގެ ނަމުގައި އަފުޣާނިސްތާނުންގައި އެއްވެސް ގައުމަކަށް ނިސްބަތްވާ ސިފައިން ނުތިބޭނެ ކަމަށާއި އެއާޕޯޓްގެ ރައްކާތެރިކަން ކަށަވަރު ކުރުން ވެސް އެއަށް ފަހު އޮންނާނީ ތުރުކީއަށް ކަމަށެވެ. އޭނާ ވިދާޅުވީ ތުރުކީއަށް އެހީތެރިވެ ދިނުމުގައި އެމެރިކާ ދެމި އޮންނާނެ ކަމަށް އުރުދުޣާންއަށް ބައިޑަން ދަންނަވާފައިވާ ކަމަށެވެ.\nބައިޑަންއާ އެކު އުރުދުޣާން ދެއްކެވި ވާހަކަތަކުގައި ކާބުލް އެއާޕޯޓް ބެލެހެއްޓުމުގައި ތުރުކީއަށް އޮތް ކަންބޮޑުވުމަކީ އެކަނިމާއެކަނި މަސައްކަތުގައި އުޅެން ޖެހުންކަން އުރުދުޣާން ފާހަގަކުރެއްވި އެވެ. ސުލިވާން ވިދާޅުވީ ރަނގަޅު ގޮތްތަކަކެއް ހަދައި ދެއްވާނެ ކަމަށް ބައިޑަން ވިދާޅުވި ކަމަށެވެ.\nނޭޓޯ ސަމިޓަށް ފަހު ނޫސްވެރިންނާ ބައްދަލު ކުރައްވައި އުރުދުޣާން ވިދާޅުވީ އުންމީދަކީ ޕާކިސްތާނާއި ހަންގޭރީން ވެސް އަފްޣާނިސްތާން ބެލެހެއްޓުމުގައި ބައިވެރިވުން ކަމަށެވެ. އޭނާ އަދި ވިދާޅުވީ އެ ގައުމުތަކާއެކު މަޝްވަރާ ކުރައްވާނެ ކަމަށެވެ.\nއަފްޣާނިސްތާންގައި ތުރުކީ ބައިވެރި ވަނީ ހަތިޔާރާ ނުލައި ހިންގަންޖެހޭ ހަރަކާތްތަކުގަ އެވެ. އެހެންކަމުން އެމެރިކާ ސިފައިން އަދާކުރި ޒާތުގެ އެއްވެސް ކަމެއްގައި ތުރުކީ ބައިވެރިއެއް ނުވާނެ އެވެ. ތުރުކީއަށް އޮންނާނީ ކާބުލް އެއާޕޯޓްގެ ސެކިއުރިޓީ ބެލެހެއްޓުމާއި އެއާޕޯޓަށް ދަތުރުކުރާ މަގުތަކުގެ ރައްކާތެރިކަން ދެމެހއްޓުމެވެ.\nސުލިވާން ވިދާޅުވީ ތުރުކީއަށް ކުރަން ދަތި ކަންކަމުގައި އެމެރިކާ އެހީތެރި ވެދޭނެ ކަމަށާއި ތުރުކީއަށް ނުުރެވޭ ވަރުގެ ކަމެއް އަފުޣާނިސްތާންގައި އެމެރިކާ ސިފައިން ވެސް ނުކުރާ ކަމަށެވެ.\nތުރުކީ ރަޖިބް ތައްޔިބު އެރުދުޣާން ނޭޓޯ + ޖޯ ބައިޑަން\nބައިޑަން - އުރުދުޣާން ނޭޓޯ ސަމިޓްގައި ބައްދަލު ކުރައްވާނެ


އަތުގަ އެއްވެސް ފައިސާއެއް ނެތް ނަމަވެސް ރޭއަޅުކަމާ އެހެން އަޅުކަންކުރުމުގަ އެންމެ ކުރީގަ ހުރި މީހަކު ކުއްލިއަކަށް މިލިއަނަރަކަށްވީ ގޮތުގެ ވާހަކަ!\nއާރޓިކަލްކިޔުމަށް ހޭދަވާނެކަމަށް ބެލެވެނީ :5މިނެޓް, 19 ސިކުންތު\nއަޅުކަންކުރަންވީ ދުނިޔޭގައި މިލިއަނަރަކަށްވުމަކަށް ނޫނެވެ. ކޮންމެ ވަގުތަކުވެސް މަރުވެދާނެކަމަށް ބަލައި އެކަމަށް ތައްޔާރުވުމަށެވެ. މިކިޔައިދެނީ އޭނާއަށް ވެވުނު އެންމެ ފުރިހަމައަކަށް އޭނާ ކޮންމެ ވަގުތަކުވެސް މަރުވެދާނެކަމަށް ބަލައި އާޚިރަތްދުވަހަށް ތައްޔާރުވަމުން ދިއަ، އަތުގައި އެއްވެސް ފައިސާއެއް ނެތް ނިކަމެތި ފަޤީރަކު ހަމަކުއްލިއަކަށް މިލިއަނަރަކަށް ބަދަލުވިގޮތުގެ ވާހަކައެވެ.\nއޭނާ އަކީ ވަރަށް ބޮޑު ފަޤީރެކެވެ. ނިކަމެއްޗެކެވެ. ނަމަވެސް އޭނާ ނަމާދުކުރެއެވެ. ސުންނަތް ރޯދަވެސް ހިފައެވެ. ޤަވާއިދުން ދަމު ނަމާދުވެސް ކުރެއެވެ.\nއެއް ދުވަހަކު އޭނާ ފިހާރައަކަށް ވަދެ އެއްޗެއް ނެގިއެވެ. އަގު ދައްކަން ދިއުމުން ބުނީ 10 ދިރްހަމް ކަމަށެވެ. އޭނާގެ އަތުގައި އޮތީ އެންމެ9ދިރުހަމް ކަމަށްވުމުން އަގު އަދާކުރެވޭނެ ގޮތެއް ނުވިއެވެ. އެކަމާއިހުރެ ފިހާރައިގެ ސޭޓު އޭނާއަށް މަލާމާތް ކުރިއެވެ. އަދި އަތުގައި ލާރި ނެތް އިރު ފިހާރަތަކަށްވަދެ އެހެން މީހުންގެ ވަގުތުތައް ނަގައި ނުލުމަށްވެސް ބުންޏެވެ.\nއެވަގުތު ގިނަ ބައަކު އެތަނުގައި ތިބުމާއިއެކު އޭނާ ލަދުގަތެވެ. ދެރަވެސް ވިއެވެ. ނަމަވެސް ޖަވާބުގައި އޭނާ ބުންޏެވެ. "އާނއެކެވެ! ތިއަ ބުނީ ވަރަށް ބޮޑު ތެދެކެވެ. އަހރެންނަކީ ފައިސާ ނެތް ވަރަށް ނިކަމެތި ފަޤީރަކީމެވެ. ނަމަވެސް ރަނގަޅަށް ބަލައިފިނަމަ މި ފިހާރައިގެ ވެރި މީހާއަށްވުރެ އަހަރެން މުއްސަނދި ކަމަށްވެސް ވިދާނެއެވެ. ވީމާ މަލާމާތް ނުކުރާށެވެ. މަލާމާތް ކުރުމަކީ މުއުމިނުންގެ ސިފައެއްވެސް ނޫނެވެ. ކަލޭގެ ވަގުތުކޮޅެއް ބޭކާރު ކުރެވުނީތީ މާފަށްވެސް އެދެމެވެ."\nއެތަނުގައި ތިބި މީހުންނަށް ލިބުނީ ވެސް ކުއްލި ޙައިރާންކަމެކެވެ. އެ ފިހާރައަކީ މިލިއަނަރެއްގެ ފިހާރައެއް ކަމަށްވެފައި އަތުގައި 10 ދިރްހަމްވެސް ނެތް މީހަކު އެ މިލިއަނަރަށްވުރެ މުސަނދި ވެދާނެ ކަމަށް ދައުވާކުރުމުންނެވެ.\nކޮންމެއަކަސް އެތަނުގައި ހުރި މީހަކު އޭނާއަށް ގޮވައިލިއެވެ. އަދި 10 ދިރްޙަމް ދީފައި ގަންނަން އުޅުނު އެތި ހިފައިގެން ދިއުމަށް އެދުނެވެ. ނަމަވެސް ޖަވާބުގައި ބުނީ މިވަގުތު އެ އެތި ބޭނުން ނޫން ކަމަށެވެ. އަމިއްލަ މަސައްކަތުން 10 ދިރްހަމަ ކުރެވުނީމައި އައިސް ގަންނާނެ ކަމަށެވެ.\nމި ޖަވާބުވެސް ވަރަށް އާދައާއި ޚިލާފް ޖަވާބަކަށެވެ. އެހެންކަމުން އެތަނުން އެކަކު އައިސް އޭނާގެ އަތުގައި ހިފިއެވެ. އަދި އޭނާގެ އަތުން ދޫނުކޮށް ގޮވައިގެން އެތަނުގެ 14 ވަނަ ބުރިއަށް އެރުމަށްފަހު އޮފީހަކަށް ވަދެ އިނދެ ސުވާލުތައް ކުރަން ފެށިއެވެ. އަދި ފިހާރައިގެ ވެރިމީހާއަށްވުރެ މުއްސަނދިވެދާނެ ކަމަށް ބުނީ ކީއްވެގެންތޯ ސުވާލުކުރިއެވެ.\nއޭނާ ބުންޏެވެ. "އެހައި ބޮޑެތި މުއްސަނދިންގެ މިކޮޅު ބޭންކު އެކައުންޓުތަކުގައި ވަރަށް ފައިސާ ގިނަވާނެއެވެ. ނަމަވެސް މިއަދު މަރުވި ނަމަވެސް އެކުގައި ގެންދާނެ ފައިސާ ވަރަށް މަދުވާނެއެވެ. އެހެންވީމާ އެކޮޅު އެކައުންޓުގައި ވަރަށް ފައިސާ މަދުވާނެއެވެ. އަދި ހުންނާނީ ވެސް މަރުވެދާނެތީ ވަރަށް ބިރުންނެވެ.\nއަހަރެންނަށް ބަލައިފިނަމަ މިދުނިޔޭގައި އަހަރެންގެ އަތަކު އެއްވެސް ފައިސާއެއް ނެތެވެ. ނަމަވެސް މިވަގުތު މަރުވުމަށްވެސް މިހުރީ ތައްޔާރަށެވެ. އެކޮޅުގެ އެކައުންޓަށް ވަރަށް ގިނަ ފައިސާ ޖަމާކޮށްފީމެވެ. އިރާދަ ކުރެއްވިއްޔާ އެކޮޅުގައި ވަރަށް މުއްސަނދިވާނެއެވެ."\nއޭނާގެ މިވާހަކަތައް ވެގެން ދިއައީ ސުވާލުކުރާ މީހާ ވަރަށް ބޮޑަށް ސިއްސުވައިލި ވާހަކަތަކަކަށެވެ. އެކޮޅަށް ފައިސާ ޖަމާކުރުމަކީ ދަންނަ ކަމަކަށްވެސް ނުވާތީއެވެ. އޭނާއަށް ފައިސާ ޖަމާކުރަން އެނގެނީ ހަމައެކަނި ބޭންކައި އޮންނަ އޭނާގެ އެކައުންޓަށެވެ. އެހެންކަމުން އެކޮޅަށް ފައިސާ ޖަމާކުރަނީ ކިހިނެއްތޯ ސުވާލު ކުރިއެވެ.\nއޭނާ ކިޔައި ދިނެވެ. އަހަރެން ނިދަނީ ކުޑަ އިރުކޮޅަކުއެވެ. ހޭލައި ދަމު ނަމާދުކުރަމެވެ. މިސްކިތުން ކޮންމެ ދުވަހަކުވެސް ފައިބަނީ އިރު ބަމައަކަށް އެރުމުން ޟުޙާ ނަމާދުކޮށްގެންނެވެ. އެކަމުން ފަރުޟު ޙައްޖަކާއި އުމުރާއެއްގެ ސަވާބު ދެއްވެވުމަށް އުންމީދުކުރަމެވެ. ކޮންމެ ނަމާދެއްވެސް ޖަމާއަތުގައި ކުރަމެވެ. މަހަކު މަދުވެގެން 11 ދުވަހު ރޯދަ ހިފަމެވެ. މިފަދަ ކިތަންމެ އަޅުކަމެއް ކުރަމެވެ. ބަދަލުގައި އަހަރެން އަބަދުވެސް އެދެނީ ފާފަތައް ފުއްސަވައި ދެއްވެވުމަށް އެކަންޏެވެ. ދުނިޔަވީ އެއްވެސް ކަމަކު ނުއެދެމެވެ. ވީމާ އަހަރެން އުންމީދުކުރަނީ އަހަރެންގެ އެކޮޅު އެކައުންޓުގައި މިހާރު ވަރަށް ގިނައިން ޖަމާކުރެވިފައި ހުންނާނެ ކަމަށެވެ.\nޙަޤީޤަތުގައި މިކަންކަން މި އޮޅުންފިލުވީ ފިހާރައިގެ އޯނަރެވެ. މި ނޫންވެސް އެތައް ބައިވަރު ފިހާރަތައް ހިންގާ ބޮޑު މިލިއަނަރަކެވެ. ފަޤީރު މީހާގެ ވާހަކަތަކުން މިލިއަނަރަށް ވަރަށް އަސަރުކުރިއެވެ. އޭނާ އެބުނީ ވަރަށް ބޮޑު ތެދަކަށްވާތީ އެވެ. ހަމަ ހަޤީޤަތުގައި ވެސް އެކޮޅު އެކައުންޓަށް އޭނާ އަށް ހަމަ އެއްވެސް ވަރެއް ޖަމާ ނުކުރެވޭކަން އިޙްޞާޞް ކުރެވުމުންނެވެ.\nކުޑަކޮށް ވިސްނައިލަން އިނދެފައި ޗެކެއް ލިޔެލުމަށްފަހު ފަޤީރު މީހާއަށް ދިނެވެ. "ތިބާ ތިއަ ކޮށްދިނީ ވަރަށް ބޮޑު ހެޔޮ ކަމެކެވެ. އަހަރެންނަކީ މި ފިހާރައިގެވެސް ވެރި މީހާ ކަމަށް ތިބާ ބުނި މީހާއެވެ. އަހަރެންގެ މިކޮޅު އެކައުންޓުގައި ވަރަށް ގިނަ ފައިސާ އެބަހުއްޓެވެ. ނަމަވެސް އެކޮޅު އެކައުންޓުގައި ހަމަ ސުމެއް ކަމަށް ބުނެވިދާނެއެވެ. ވީމާ ތިއަ ޗެކަކީ ތިބާއަށް ދިން ޞަދަޤާތެކެވެ. އެކޮޅު އެކައުންޓް މިވަގުތުން ފެށިގެން މިހުޅުވީއެވެ. ތިއަ 1 މިލިއަން ދިރުހަމަކީ އެކޮޅު އެކައުންޓަށް ފުރަތަމަ ޖަމާކުރި ފައިސާއެވެ. އަދިވެސް ޖަމާކުރާނަމެވެ. ހެޔޮ އަމަލުންވެސް ޖަމާ ކުރާނަމެވެ. ދެމީހުން މި ރަޙްމަތްތެރިވީއެވެ. މަދުވެގެން ހަފްތާއަކު އެއްފަހަރު އަހަރެންނާއި ބައްދަލުކުރާށެވެ. އަދި އެކޮޅު އެކައުންޓަށް ޖަމާކުރެވޭ އަދަދާއިމެދު ސުވާލުކުރަންވެސް ވާނެއެވެ."\nމީސްތަކުންނޭވެ! މިހިރީ ހިނގާފައި ހުރި ކަންކަމެވެ. ﷲ ތަޢަލާގެ މަގުގައި ސާބިތުވެ ހުންނަ މީހާއަށް މިދުނިޔޭގައިވެސް ނިޢްމަތްތައް އޮއްސަވާނެއެވެ. އޮތީ ކެތްތެރިކަމާއިއެކު ސާބިތުވެ ހުރުމެވެ.\n3 ޖެނުއަރީ 2021


Dharavandhoo Ga Mask Alhaigen Noolheythee Naseem Ge Kanboduvun - Vaguthu\nބ. ދަރަވަންދޫގެ ރައްޔިތުން އެއްގޮތަކަށްވެސް މާސްކް އަޅައިގެން ނޫޅޭ ކަމަށް ވިދާޅުވެ، ހެލްތު މިނިސްޓަރު އަހުމަދު ނަސީމް ކަންބޮޑުވުން ފާޅުކުރަައްވައިފިއެވެ.\nނަސީމް އެގޮތަށް ވިދާޅުވީ އެމްޑީޕީގެ "ރަށްވެހި ފަތިސް" ކެމްޕެއިންގެ ދަށުން ރޭ ބޭއްވި އޮންލައިން ބައްދަލުވުމުގައެވެ.\nބ. އަތޮޅަށް ހާއްސަކޮށްގެން ކުރިއަށް ގެންދިޔަ އެމްޑީޕީގެ ކެމްޕެއިން ޖަލްސާގައި ނަސީމް ވިދާޅުވީ ދަރަވަންދޫ މީހުން މާސްކު އަޅައިގެން ނޫޅޭތީ އެކަމުގެ ކަންބޮޑުވުން އެ ރަށު ކައުންސިލާ ހިއްސާކޮށްފައިވާ ކަމަށެވެ. މިނިސްޓަރު ވަނީ ދަރަވަންދޫގައި މީހުން އެއްގޮތަކަށް ވެސް މާސްކު އަޅައިގެން ނޫޅޭ ކަމަށް ވިދާޅުވެފައެވެ. އަދި އެއީ ގިނަ ބަޔަކު އައިސް ގޮސްވާ ރަށަކަށް ވެސް ވުމުން ކޮވިޑް-19 ގެ ބަލިމަޑުކަން ހަލުވި ކަމާއެކު ފެތުރެމުންދާ މި ފަދަ ދަނޑިިވަޅެއްގައި އެފަދައިން އަމަލުތައް ބެހެއްޓުން ވަރަށް ނުރައްކާތެރި ކަމަށް ވެސް އޭނާ ވިދާޅުވިއެވެ.\n"ދަރަވަންދޫގައި އެއްގޮތަކަށް ވެސް މާސްކު އަޅުއްވައިގެން ނޫޅުއްވާ، (އެރަށު) ބޭފުޅުންނެއް. އެކަމަށް ހާއްސަ ސަމާލު ކަމެއް ދެއްވަން ޖެހޭ. އެކަން ނުކުރައްވާ ކަމަށް ވަނީނަމަ އެހާ ގިނަ ބަޔަކު އައިސް ގޮސްވާ ތަނެއްގައި ކަންތައްތައް ރަނގަޅަކަށް ނުދާނެ،" ނަސީމް ވިދާޅުވިއެވެ.\nރާއްޖޭގައި ހަލުވިކަމާ އެކު ކޮވިޑް-19 ފެތުރެމުންދާ އިރު، ރާއްޖޭގައި ހުރިހާ ރަށެއްގައި މާސްކް އެޅުން ވަނީ މަޖުބޫރުކޮށްފައެވެ.\nދަރަވަންދޫގައި ޑޮމެސްޓިކް އެއާޕޯޓެއް އޮންނައިރު، އެ ރަށު އެއާޕޯޓަށް ކޮންމެ ދުވަހަކު ވެސް އެތައް ފްލައިޓެއް ޖައްސައެވެ. އަދި އެތައް ފަތުރުވެރިއެއް ދަތުރުކޮށް ހަދައެވެ.\nމީހުން ދިރިއުޅޭ ހުރިހާ ރަށްރަށެއްގައިވެސް މާސްކު އެޅުން މަޖުބޫރު ކޮށްފައި ވަނީ މިމަހުގެ ހަތް ވަނަ ދުވަހުން ފެށިގެންނެވެ. މި އުސޫލާއި އެއްގޮތަށް އަމަލު ނުކުރާ މީހުން ޖޫރިމަނާ ކުރަނީ 1000ރ. އިންނެވެ.\nރާއްޖޭގައި ކޮވިޑް-19 ފެެތުރުން އަނެއްކާވެސް ވަނީ ވަރަށް ބޮޑަށް އިތުރުވާން ފަށައިފައެވެ. މި ބަލި ފެތުރޭ މިންވަރުު އިތުރުވުމުގެ އިތުރުން، ބަލީގެ އަލާމާތްތައް ފެންނަ މީހުންނާއި، މި ބަލި ޖެެހިގެން ހޮސްޕިޓަލްތަކުގައި އެނދުމަތި ކުރަން ޖެެހޭ މީހުންގެެ އަދަދުވެސް ވަނީ އިތުރުވެފައެވެ.\nފެބުރުއަރީ 28, 2021 10:49\nނަސީމް އަށް ރާއްޖެތެރޭގެ މީހުންގެ ގޮތް އެނގިވަޑައިގަންނަވާހެން ހީއެއް ނުވޭ. އެބައި މީހުންނާއި ނުޙައްޤުން ބެހިފިނަމަ އެބައި މީހުން އެކަން ދަންނާނެ. ތިޔަ އުއްކެވީ ކުޅަނދުރު ހަތަޔަކަށް އޮށްގާ !\nފެބުރުއަރީ 28, 2021 11:07\nއެއީ އުޅެން ޖެހޭގޮތް އަސްލު\nފެބުރުއަރީ 28, 2021 11:36\nގަވާއިދާ ގާނޫނު އިންޕްލިމެންޓް ނުކުރެވޭ ސަރުކާރެއް އޮތުމުގެ ބެނުމެއް އެބަ އޮތްބާ!!!\nފެބުރުއަރީ 28, 2021 11:37\nނަސީމޫ ކަލެއަށް ރަގަޅުވާނީވެސް އެރަށު މީހުން ނޭޅީމައެވެ. ހެޗްޕީއޭ ކިޔާފައި އެރަށު ހުރިހާ ރައްޔިތުން ޖުރުމާނާ ކުރާށެވެ. ބޮޑުތަނުން ދައުލަތައް އާމްދަނީ އިތުރުވީއެވެ. އޭތިކޮޅު އަވަހަށް ރަށްވެހިހެދުނަށް ޓީމުކުދިންނަށް ހަލުވާސަރުބަތު ޖޫސް ގަނެފައި ދޭށެވެ. ހެންޑީޕީ ބޮޑުތަނުން ރަށްވެހިފަތިސްވާނެއެވެ.\nފެބުރުއަރީ 28, 2021 12:04\nއެހެންވީމާ މައިމޫނާމެންނަކީ ދަރަވަންދޫ ކައުންސިލްގެދަށުގަތިބިބައެއްތާ ދެއްތޯ ؟؟ ދިވެހިންގެ ގޮތްކުޑަމާއި ހަޔާތްކުޑަކަމާއި ބޯގަޅިކަން ތިފެންނަނީ ..\nދޮގު ހަދާކައް ނުވާނެ، ތި ހުސްދޮގު، މިނިސްޓަރ ކޮން އިރަކުތޯ ދަރަވަންދޫއައް ދުރުވީ،\nބަލަ މަނިކުފާނުވެސް އިންނަނީ މާސްކު އަނގަ ދަށަށް ޖަހާފައެއްނު ، ދެން ކޮބާ މާސް އެޅުމުގެ ބޭނުމަކީ\nފެބުރުއަރީ 28, 2021 12:26\nފެބުރުއަރީ 28, 2021 13:00\nމިނިސްޓަރަކަށްހުރެ ހަގީގަތްނުބަލާ ދައްކާ ވާހަކަގެ ހިތިކިން ވޯޓުންފެންނާނެ.....ދަރަވަންދޫ ގިނަމީހުންނަކީ މާސްކް އަޅައިގެން އުޅޭބައެއް..މިނިސްޓަރު އެއްވެސްމީހަކު މާސްކު ނާޅައޭ ބުނަންވާނީ ކަމުގެ ހަގީގަތްބަލާފަ...ކެރެފާ ނަސީމް އެކަމަށް މާފަށް އެދެން ޖެހޭ


BREAKING NEWS: China In 30 Maru, Maruvi Meehunge Jumla 3380 Ah - Vaguthu\nޗައިނާ އިން 30 މަރު، މަރުވި މީހުންގެ ޖުމްލަ 3380 އަށް\nކޮވިޑް-19 ފެތުރެންފެށި ގައުމު ކަމަށްވާ ޗައިނާގައި އިއްޔެ ބަލީގައި މަރުވީ 30 މީހުން ކަމަށް އެގައުމުން ބުނެފިއެވެ.\nޗައިނާ އިން ކޮންމެ ދުވަހަކު އާއްމުކުރާ ތަފާސް ހިސާބުތައް ދައްކާ ގޮތުގައި ޗައިނާގައި މީހުން މަރުވާ ނިސްބަތް ހުރީ މިހާރު އެއްވަރެއްގައި ހިފެހެއްޓިފައެވެ.\nނަމަވެސް އިއްޔެ އެގައުމުން އަލަށް ބަލި ޖެހުނު މީހުންގެ އަދަދު ވަނީ ކޮންމެވެސް ވަރަކަށް އިތުރު ވެފައެވެ. އިއްޔެ 143 މީހަކަށް ވަނީ ބަލި ޖެހިފައެވެ. އެގެ ތެރެއިން 126 މީހުންނަކީ ބަލި އެންމެ ބޮޑަށް ފެތުރިފައިވާ ހުބެއީ ޕްރޮވިންސަށް ނިސްބަތްވާ މީހުންނެވެ. 17 މީހުންނަކީ ހުބެއީ ޕްރޮވިންސް ފިޔަވައި އެހެން ޕްރޮވިންސްތަކުން ބަލި ޖެހުނު މީހުންނެވެ.\nޗައިނާ އިން ބަލި ޖެހުނު މީހުންގެ އަދަދު 80552 އަކަށް މިހާރު އަރައިފިއެވެ. އަދި ދުނިޔޭގެ ހުރިހާ ހިސާބަކުން ބަލި ޖެހުނު މީހުންގެ އަދަދު 97852 އަކަށް އަރައިފިއެވެ.\nޗައިނާ އިން މިއަދު ބުނީ އެގައުމުން ބަލި ޖެހުނު މީހުންގެ ތެރެއިން 53726 މީހަކު މިހާރު ބަލިން ރަނގަޅު ވެފައިވާ ކަމަށެވެ.\nޗައިނާ ފިޔަވައި އެހެން ގައުމުތަކުން މަރުވި މީހުންގެ އަދަދު މިހާރު ވަނީ 341 އަށް އަރާފައެވެ. އެންމެ ގިނަ މީހުން މަރުވީ އިޓަލީވިލާތުންނެވެ. އެގައުމުން 148 މީހަކު ވަނީ މަރުވެފައެވެ. އީރާނުން 107 މީހަކު މަރުވެފައި ވާއިރު ދެކުނު ކޮރެއާ އިން ވަނީ 42 މީހަކު މަރުވެފައެވެ. ޖަޕާނާއި އެމެރިކާ އިން ކޮންމެ ގައުމަކުން 12 މީހުން ވަނީ މަރުވެފައެވެ.\nކޮވިޑް-19 އަކީ ފަހުގެ ތާރީޚެއްގައި ދުނިޔެއަށް ކުރިމަތިވި އެންމެ ބޮޑު ބަލިމަޑުކަމަށް ވެފައި ވާއިރު މިބަލިން ސަލާމަތްވުމަށް ބޭހެއް ނުވަތަ ވެކްސިނެއް އުފެއްދުމުގެ މަސައްކަތް ސައިންސްވެރިން ގެންދަނީ ހުއްޓުމެއް ނެތި ކުރަމުންނެވެ. ނަމަވެސް އަދި މިމައްސައްކަތުގައި އެންމެ އެދެވޭ ނަތީޖާތަކެއް ލިބިފައެއް ނެތެވެ.


Gehlunu Kurehun Othee 1 Million Dollar Ah Vihkaalevifai - Vaguthu\nގެއްލުނު ކުރެހުން އޮތީ އެއްމިލިއަން ޑޮލަރަށް ވިއްކާލެވިފައި\nއެފްރިކާގެ ނައިޖީރިއާގެ އާޓިސްޓެއްގެ ގެއްލިފައިވާ ކުރެހުމެއް އެއް މިލިއަން ޔޫރޯއަށް ވިއްކާލެވިފައިވަނިކޮށް އަލުން ހޯދިއްޖެއެވެ. ނައިޖީރިއާގެ މަޝްހޫރު ކުރެހުންތެރިއެއްއްކަމުގައިވާ ބެން އެންވޮންވު 1974 ވަނަ އަހަރު ކުރެހި މި ކުރެހުން ގެއްލިފައިވަނީ އޭނާގެ މަރާއިއެކު 1994 ވަނަ އަހަރެވެ. މި ކުރެހުން އެންމެ ފަހުން ފެނިފައިވަނީ އިނގިރޭސިވިލާތުގެ ލަންޑަންގެ އާދައިގެ ފްލެޓްއެއްގެ ތެރެއިންކަމަށް މައުލޫމާތުލިބޭއިރު މި ކުރެހުން ވިއްކާލެވިފައިވަނީ އެންމެ ފުރަތަމަ ހީކުރެވުނު 300000 ޔޫރޯގެ އަގަށްވުރެ އެތައް ގުނަ އިތުރު އަގަކަށެވެ.\nމި ކުރެހުމުގައި ދައްކުވައިދީފައިވަނީ އެގައުމުގެ އަމީރާއެއް ކަމުގައިވާ އަޑެޓުޓޫ އަޑޭމިލުޔި ނުވަތަ 'ޓުޓޫ' އެވެ. މި ކުރެހުން ވެގެންގޮސްފައި ވަނީ އެގައުމުގައި ހިނގައިދިޔަ ބިއަފްރާ ހަމަނުޖެހުންތަކުން އަލުން ގައުމު އަމާންވުމަށް ބޭނުންކުރެވިގެން ދިޔަ ގައުމީ ނިޝާނަކަށެވެ.\nމި ކުރެހުން ވިކިފައިވަނީ ނައިޖީރިއާގެ އާޓިސްޓެއްގެ ކުރެހުމެއް ވިއްކިގެންދިޔަ އެންމެ ބޮޑު އަގަށެވެ. އަދިވެސް މި ކުރެހުން އިނގިރޭސިވިލާތަށް ދަތުރުކުރި ގޮތެއް އެނގިފައިނުވާއިރު މި ކުރެހުމާއި އެއްގޮތް އިތުރު ތިން ކުރެހުމެއް ބެން އެންވޮންވު ކުރަހާފައިވާކަމަށް ވަނީ މައުލޫމާތު ލިބިފައެވެ. އެހެންނަމަވެސް މި ތިން ކުރެހުން ވެސް ވަނީ އެންވޮންވު 1994 ވަނަ އަހަރު މަރުވުމާއިއެކު ގެއްލިފައެވެ. ބާކީ ހުރި ދެ ކުރެހުން އަދިވެސް ވީތަނެއް ހޯދިފައެއް ނުވެއެވެ.\nބެން އެންވޮންވު އަކީ މުޅި ނައިޖީރިއާގެ އިތުރުން އެފްރިކާ ބައްރުގައިވެސް އުފެދިގެން ދިޔަ އެންމެ މަޝްހޫރު ކުރެހުންތެރިންގެ ތެރެއިން އެއް ކުރެހުންތެރިޔާއެވެ. އަދި އޭނާ ވަނީ އިނގިރޭސި ރާނީ ނައިޖީރިއާއަށް 1956 ވަނަ އަހަރު ކުރެއްވި ޒިޔާރަތެއްގައި ރާނީއަށްޓަކައި ތައްޔާރުކުރެވުނު ބުދެއް ހެދުމުގެ މަސައްކަތުގައިވެސް އިސްކޮށް ހަރަކާތްތެރިވެފައެވެ. އެންވޮންވު އަކީ ނައިޖީރިއާގެ ގިނަ ރައްޔިތުން ދެކޭގޮތުގައި އެގައުމުގެ އާޓްގެ ދާއިރާގައި އުފެދިގެންދިޔަ އެންމެ ނުފޫޒު ގަދަ އަދި އެންމެ މުހިންމު އެއް ފަރާތެވެ.\n90 މީހުން މަރާލާފައި ވާނެ ކަމަށް ސީރިއަލް ކިލާއެއް އިއުތިރާފް ވެއްޖެ\nލޯބިވެރިންގެ ދުވަހު ފިރިމީހާ އަށް އޮޅިގެން އަނބިމީހާ މަރާލެވިއްޖެ\nއިރާޤު އަންހެނަކަށް އެއްމާބަނޑު ހަތް ކުދިން ލިބިއްޖެ